ফণী শৰ্মা: যাৰ অনন্য অভিনয়েৰে আলোকিত হৈছিল অসমীয়া চলচ্চিত্ৰ - The Jollywood Cafe\n“মুকুট আমি পোৱা নাই- কাঁইটেই পাইছোঁ। নানা কষ্ট, নানা অভাৱ, অপৈণত শিল্পী লৈ ছবি নিৰ্ম্মাণ কৰিব লাগে। তথাপি, জনসাধাৰণৰ ভাল মন্তব্য ভাল লাগে, বেয়া মন্তব্যকো সন্মান কৰোঁ। এটা কথা মই পিছে সহিব নোৱাৰোঁ, ছবিৰ দুৰ্ব্বলতাবোৰ আমি জানিও বহুতো সময়ত নানা অসুবিধাৰ বাবে গুচাব নোৱাৰোঁ…।”\nBy Team TJC | 31 July, 2020\nবিবিধ চৰিত্ৰৰ সমাহাৰেৰে অসমীয়া চলচ্চিত্ৰৰ ক্ষেত্ৰখনত নটসূৰ্য ফণী শৰ্মাৰ অৱদান অতুলনীয়। ঐতিহাসিক বাণ থিয়েটাৰৰ মঞ্চৰপৰা পেছাদাৰী অভিনয়ৰ পৰিক্ৰমা আৰম্ভ কৰা ফণী শৰ্মাই মঞ্চকলাৰ সমানেই ৰূপালী পৰ্দাতো অনন‍্য প্ৰভাৱ বিস্তাৰ কৰি থৈ গৈছে। ৰূপকোঁৱৰ জ‍্যোতিপ্ৰসাদ আগৰৱালাৰ পৰিচালনাত প্ৰথমখন অসমীয়া বোলছবি ‘জয়মতী’ত গাঁঠি হাজৰিকাৰ চৰিত্ৰত অভিনয়ৰে বোলছবিৰ যাত্ৰা আৰম্ভ কৰা ফণী শৰ্মাই ষোল্লখনমান ছবিত অভিনয় কৰি প্ৰতিখন ছবিকে বিশেষ কৰি তুলিছিল। ৰূপালী পৰ্দাত তেখেতে ফুটাই তুলিছিল ঐতিহাসিক, হাস্যমধুৰ, সামাজিক আদি সকলোধৰণৰ চৰিত্ৰ।\nএইগৰাকী অসামান্য মহীৰূহৰ চলচ্চিত্ৰ জীৱনৰ বিভিন্ন আইক’নিক চৰিত্ৰ আৰু তাৰ আঁৰৰ অনাৱিষ্কৃত কাহিনীৰে আমাৰ এই বিশেষ উপস্থাপন-\n‘জয়মতী’ (১৯৩৫)ৰ শ্বুটিঙৰ সময়ত এবাৰ পলাই পত্ৰং দিছিল গাঁঠি হাজৰিকাৰূপী ফণী শৰ্মাই\n“কিন্তু তই জানা নাই, তই কাৰ হাতত পৰিছ। বাঘৰ আগমঙহ খোৱা এই গাঁঠি হাজৰিকাক তই চিনি পোৱা নাই…”- ‘জয়মতী’ত ফণী শৰ্মাৰ গদগদীয়া কণ্ঠত ভয়লগা এই ডাইল’গখিনি আজিও বহুতৰে মনত সজীৱ হৈ আছে। অসমীয়া চিনেমাত তেখেতৰ প্ৰথম চৰিত্ৰটোৱে আছিল নেতিবাচক। চৰিত্ৰটোহে নেতিবাচক আছিল, কিন্তু গাঁঠি হাজৰিকাৰ চৰিত্ৰত তেখেতৰ বলিষ্ঠ অভিনয়, দৃশ্য অনুযায়ী উগ্ৰমূৰ্তি ধাৰণ আৰু শক্তিশালী সংলাপ প্ৰক্ষেপণ ‘জয়মতী’ চিনেমাৰ অলংকাৰ হিচাপে জিলিকি আছে। প্ৰথমখন অসমীয়া চিনেমা নিৰ্মাণৰ ক্ষেত্ৰত তেখেতে ৰূপকোঁৱৰ জ্যোতিপ্ৰসাদ আগৰৱালাক পাৰ্যমানে সহযোগিতা আগবঢ়াইছিল। জ্যোতিপ্ৰসাদ আৰু বিষ্ণুপ্ৰসাদ ৰাভাৰ সৈতে তেখেতেও ইখনৰ পিছত সিখন গাঁৱলৈ গৈ অভিনেত্ৰী বিচাৰি ঘূৰি ফুৰিছিল। তেনেকৈ ঘূৰি ফুৰোঁতে বহু গাঁৱত তেওঁলোক ছোৱালী চোৰ বুলি তিৰস্কৃতহে হৈছিল।\n“তাহানি ১৯৩৩ চনতে অসমীয়া কথাছবি নিৰ্মাণ কৰিবলৈ যোৱাটো সাহস নহয়, মৰসাহসৰ কথা। অসমত চিনেমা ঘৰ বুলিবলৈ গুৱাহাটীৰ বাহিৰে ক’তো নাই। তেনে অৱস্থাতো অভিনেতাসকলক সামান্য এটা হাত খৰচ জ্যোতি ককাইদেৱে দিছিল।”- ফণী শৰ্মা\n‘জয়মতী’ত গাঁঠি হাজৰিকাৰ চৰিত্ৰত\nএবাৰ শ্বুটিং চলি আছিল- গাঁঠি হাজৰিকাই জয়মতীক চমতাৰে কোবাব লাগে। চমতাৰে কোবোৱা দৃশ্যটোত কেনেবাকৈ জয়মতীৰূপী আইদেউ সন্দিকৈৰ গাত দুখ পোৱাকৈ কোব এটা লাগিল। তেনেতে ৰজাঘৰীয়া মোহিনী ৰাজকুমাৰীৰ ভগ্নী ব্ৰতেশ্বৰী ৰাজকুমাৰীয়ে খঙতে ফণী শৰ্মাৰ পিনে চোঁচা লৈ “সন্দিকৈ ঘৰৰ ছোৱালীৰ গাত চমতা লগোৱা ক’ৰ এইটো কেলেহুৱা আহিছে” বুলি কোৱাত খঙাল গাঁঠি হাজৰিকাই নৰম হৈ পলাই পত্ৰং দিলে। এয়ে আছিল ফণী শৰ্মাৰ জীৱন্ত অভিনয়ৰ এটি জ্বলন্ত উদাহৰণ।\n‘ইন্দ্ৰমালতী’ (১৯৩৯)ত নায়কৰ বন্ধুৰ চৰিত্ৰত\n‘জয়মতী’ ব্যৱসায়িকভাৱে সফল নোহোৱাৰ পিছতো মনৰ জোৰত জ্যোতিপ্ৰসাদে প্ৰায় ১৫,০০০ টকাৰে নিৰ্মাণ কৰি উলিয়ায় দ্বিতীয়খন অসমীয়া বোলছবি- ‘ইন্দ্ৰমালতী’। ‘ইন্দ্ৰমালতী’ত ফণী শৰ্মাক দেখা গৈছিল নায়ক ইন্দ্ৰৰ বন্ধু ললিতৰ চৰিত্ৰত। ইন্দ্ৰজিৎ বৰুৱাৰ ভূমিকা ৰূপায়ণ কৰিছিল মনোভিৰাম বৰুৱাই। কাহিনী অনুসৰি ছবিখনত সংযোজন কৰা হৈছিল কলিকতাৰ দৃশ্যাৱলী। তাৰে কেইটামান দৃশ্য এনেধৰণৰ- ললিতে (ফণী শৰ্মাই) হোষ্টেলত কিতাপ পঢ়ি আছে, তেনেতে অসমৰপৰা আহি কোঠাত সোমাইছেহি ইন্দ্ৰ। ইন্দ্ৰ আৰু ললিতে কথা পাতে আৰু মাল অনা মুটিয়া কুলি কোঠাত সোমায়। অৱশেষত মুটিয়াৰ সৈতে কথা-বতৰা – কাজিয়া।\nতেনেকৈয়ে ঘটনাক্ৰমত কলিকতাৰপৰা অসমলৈ ইন্দ্ৰ আৰু ললিত ঘূৰি আহে আৰু বহুতো ঘাত-প্ৰতিঘাতৰ পিছত গাঁৱৰ পটভূমিত মিলন হয় ইন্দ্ৰ-মালতীৰ। ছবিখন ১৯৩৯ চনৰ ৩০ জুলাইত গুৱাহাটীৰ ‘সতী টকী হাউছ’ (পিছলৈ বিজুলী হিচাপে নামকৰণ)ত মুক্তি লাভ কৰিছিল। নায়কৰ বন্ধুৰ চৰিত্ৰত ফণী শৰ্মাৰ সেই ষ্টাইলিছ অভিনয় চিৰস্মৰণীয় হৈ থাকিব।\nসমগ্ৰ অসমতে খলকনি তোলা ছবিখন, যিখন চাবলৈ দূৰ-দূৰণিৰপৰা গৰুগাড়ীৰে আহি টিকটৰ বাবে হাহাকাৰ কৰিছিল দৰ্শকে\n১৯৪০ দশকৰ শেষৰফালে দেশপ্ৰাণ লক্ষীধৰ শৰ্মাৰ কাহিনীৰ আধাৰত নিৰ্মিত এখন বোলছবিয়ে সমগ্ৰ অসমতে খলকনিৰ সৃষ্টি কৰিছিল। দেশৰ স্বাধীনতাৰ এবছৰৰ পিছত ফণী শৰ্মা আৰু বিষ্ণুপ্ৰসাদ ৰাভাৰ অনবদ্য পৰিচালনাৰে নিৰ্মিত সেই কালজয়ী চিনেমাখন হ’ল- ‘ছিৰাজ’ (১৯৪৮)। ১৯৪৮ চনৰ ১৬ জানুৱাৰীৰ দিনা ছবিখনে মুক্তি লাভ কৰে ডিব্ৰুগড়ৰ ‘ৰংঘৰ’ আৰু নগাঁৱৰ ‘কৃষ্ণা টকীজ’ত আৰু ২০ মাৰ্চৰ দিনা মুক্তি লাভ কৰিছিল গুৱাহাটীৰ ‘কেলভিন হল’ত। ‘কেলভিন’ত একেৰাহে ৮ সপ্তাহ ধৰি চলি ‘ছিৰাজ’-এ ৰেক’ৰ্ড গঢ়িছিল। ‘ছিৰাজ’-এ সেই সময়ত ব্যৱসায়িকভাৱে অসমীয়া চলচ্চিত্ৰ জগতত অভিলেখ সৃষ্টি কৰিছিল। সম্প্ৰীতিৰ অন্য এক নাম ছিৰাজুদ্দিন আহমেদ হাজৰিকা- চমুকৈ ছিৰাজ। লক্ষীধৰ শৰ্মাৰ লেখনিৰে প্ৰাণ পাই উঠা এয়া অসমীয়া সমাজ জীৱনৰ এটি জীয়া চৰিত্ৰ। এই চৰিত্ৰটোক প্ৰাণ ঢালি ৰূপায়ণ কৰিছিল নটসূৰ্য ফণী শৰ্মাই, যাৰ বাবে অসমীয়া চলচ্চিত্ৰৰ ইতিহাসত ছিৰাজ আৰু ফণী শৰ্মাৰ অনবদ্য অভিনয় এক মাইলৰ খুঁটি হিচাপে পৰিগণিত হৈ ৰৈছে।\n‘ছিৰাজ’ৰ নামভূমিকাত ফণী শৰ্মা\nসীমান্ত গান্ধী খান আব্দুল গফৰ খানে সেই সময়ত অসমত শান্তি-সমন্বয় স্থাপনৰ লক্ষ্যৰে উপস্থিত হৈছিল। কিন্তু ‘ছিৰাজ’ৰ কাহিনী আৰু অভূতপূৰ্ব জনপ্ৰিয়তাই তেখেতক পতিয়ন নিয়াইছিল যে সম্প্ৰীতিৰ দিশত অসমত তেখেতৰ কৰিবলগীয়া বিশেষ একোৱেই নাই।\n‘ছিৰাজ’ক প্ৰথমখন ব্যৱসায়িকভাৱে বৃহৎ সফল অসমীয়া ছবি হিচাপে গণ্য কৰা হয়। ছবিখন চাবলৈ বহু দূৰ-দূৰণিৰ ৰাইজে হিলদল ভাঙি ওলাই আহিছিল। বহুতে আনকি টিকট নোপোৱাৰ বাবে ৰাতিটো চিনেমা হলৰ কাষতে থাকি দিছিল। পিছদিনা টিকট লৈহে গাঁৱৰ ৰাইজ আৰু সপৰিয়ালে ‘ছিৰাজ’ একেলগে উপভোগ কৰিছিল। এয়া আছিল অসমীয়া চলচ্চিত্ৰৰ সোণালী ইতিহাসৰ এক সোণালী অধ্যায়।\n‘ছিৰাজ’ৰ শ্বুটিঙৰ সময়তে এটা অত্যন্ত দুৰ্ভাগ্যজনক ঘটনা ঘটিছিল। ঘটনাটো ফণী শৰ্মাৰে ভাষাৰে এনেধৰণৰ- “সেইদিনা বৰ আৱেগময় দৃশ্য এটিত অভিনয় কৰিছোঁ। ছিৰাজ কথাছবিত। সাম্প্ৰদায়িকতাবিৰোধী উদাৰ মুছলমান খেতিয়ক ছিৰাজুদ্দিন আহমেদ হাজৰিকাৰ মনৰ কথা প্ৰকাশ কৰিছোঁ আন্তৰিকতাৰে। দৃশ্যগ্ৰহণ হৈ গ’ল। সকলোৱে মোৰ অভিনয় শলাগিলে। শ্বুটিঙৰ পাছত মই মেকআপ ৰুমলৈ গ’লোঁ। গৈ এখন টেলিগ্ৰাম আকৌ খুলি চালোঁ- অকলে অকলে। তাত লিখা আছিল- ‘তোমাৰ ডাঙৰ ল’ৰাটিৰ কালি মৃত্যু হৈছে’।”- বোলছবিখনত অনিলৰ চৰিত্ৰত অভিনয় কৰা ভূপেন হাজৰিকাই ইয়াৰ পিছতে পৰিচালক ফণী শৰ্মাৰ মাত শুনিছে- “All lights. Sound ready. Camera….”। (ড° ভূপেন হাজৰিকা ৰচনাৱলী, দ্বিতীয় খণ্ড)\nঅসমীয়া ছবিলৈ পোনপ্ৰথমবাৰৰ বাবে ভাৰত চৰকাৰৰ সন্মান- ‘চাৰ্টিফিকেট অৱ মেৰিট’\nএইখন আছিল অসমীয়া চিনেমাৰ ছুপাৰষ্টাৰ নিপন গোস্বামীয়ে অভিনয় কৰা প্ৰথমখন ছবি। অৱশ্যে ছবিখনত তেওঁ শিশুশিল্পী হিচাপেহে ভুমুকি মাৰিছিল। বোলছবিখনৰ প্ৰথম প্ৰদৰ্শনী ঢোলত চাপৰ দি মুকলি কৰিছিল বিখ্যাত ঢোলবাদক মঘাই ওজাই। দেশৰ স্বাধীনতা যুঁজত ফাঁচীকাঠত প্ৰাণাহুতি দিয়া প্ৰথমজন অসমীয়াৰ জীৱন আধাৰিত এই বিখ্যাত চিনেমাখনেই হ’ল- ফণী শৰ্মাৰ দুৰ্দান্ত পৰিচালনাৰে নিৰ্মিত ‘পিয়লী ফুকন’ (১৯৫৫)। পৰিচালনা কৰাৰ উপৰিও ছবিখনত ফণী শৰ্মাই ৰূপায়ণ কৰিছিল গোসাঁইদেউ (গোমধৰ কোঁৱৰ)ৰ চৰিত্ৰ।\n‘পিয়লী ফুকন’ত গোমধৰ কোঁৱৰৰূপী ফণী শৰ্মা\n“যি বিহগছৰ গুটি বিদেশীয়ে আমাৰ দেশত সিঁচিছে, সেই পুলি বৰগছ হোৱাৰ আগতেই শিপাৰ সৈতে উভালি পেলাবা নে তাক দোপতদোপে ডালে-পাতে গোটেই অসম ছাটি পেলাবলৈ এৰি দিবা ?”- ফণী শৰ্মাৰ সবল কণ্ঠত এনেধৰণৰ দেশপ্ৰেমমূলক সংলাপে এক অনন্য মাত্ৰা দিছিল ‘পিয়লী ফুকন’ক।\nকমল চৌধুৰীয়ে সেই সময়ৰ কথা ৰোমন্থন কৰি কৈছিল- “১৯৫৪ চনৰ ঘটনা। সেই সময়ত কলিকতা ‘ফিল্মৰ ছাৰ্ভিচেচ্ লেবৰেটৰী’ত ‘পিয়লী ফুকন’ৰ সম্পাদনাৰ কাম চলি আছিল। চিত্ৰ সম্পাদক আছিল সেই সময়ৰ বংগৰ খ্যাতনামা চিত্ৰ সম্পাদক, চিত্ৰ পৰিচালক শ্ৰীকমল গাংগুলী। সম্পাদনাগৃহত শ্ৰীগাংগুলীয়ে একান্ত মনেৰে ‘মুভিৱালা’ত সম্পাদনাৰ কাম কৰি আছিল। মই সংগোপনে সম্পাদনা গৃহত প্ৰবেশ কৰিলোঁ। সেই সময়ত ‘পিয়লী ফুকন’ ফিল্মৰ সংলাপবোৰ বাজি আছিল। হঠাত শুনিবলৈ পালোঁ ‘গোমধৰ’ৰূপী ফণী শৰ্মাৰ গুৰু-গম্ভীৰ সংলাপ। আটাইবোৰ ভাৱৰীয়াৰ সংলাপক তল পেলাই নটসূৰ্যৰ উদাত্ত কণ্ঠই আধিপত্য বিস্তাৰ কৰিলে। ইয়াকেই বোলে ‘ভয়েচ পাৰ্চনেলিটি’।”\nফণী শৰ্মাৰ চিনেমেটিক দৃষ্টিকোণ, পৰিপক্ক পৰিচালনা, সকলো অভিনেতা-অভিনেত্ৰীৰপৰা বলিষ্ঠ অভিনয় আদায় আৰু কাহিনীৰ মনপৰশা উপস্থাপনৰ যোগেদি ‘পিয়লী ফুকন’-এ লাভ কৰিছিল ভাৰত চৰকাৰৰ ‘চাৰ্টিফিকেট অৱ মেৰিট’ সন্মান। এইদৰেই অসমীয়া চলচ্চিত্ৰ জগতৰ সোণালী ইতিহাসত ‘পিয়লী ফুকন’ এখন স্মৰণীয় ছবি হিচাপে খোদিত হৈ আছে।\nহাৰাণ চৰ্দাৰৰ প্ৰাণৱন্ত অভিনয়েৰে জীৱন্ত ‘এৰাবাটৰ সুৰ’ (১৯৫৬)\n১৯৫৫ চনৰ মাজভাগত সুধাকণ্ঠ ড° ভূপেন হাজৰিকাই জীৱনৰ প্ৰথমখন চিনেমা নিৰ্মাণ কৰিম বুলি ঠিৰাং কৰিলে। সহধৰ্মিণী প্ৰিয়ম হাজৰিকাই কলিকতালৈ আহি তেখেতক চিত্ৰনাট্য লিখাত সহায় কৰিছিল। ছবিখনৰ নাম থৈছিল- ‘এৰাবাটৰ সুৰ’। বোলছবিখনত হাৰাণ চৰ্দাৰৰ চৰিত্ৰটো ৰূপায়ণ কৰিবলৈ নটসূৰ্য ফণী শৰ্মাক ঠিক কৰা হৈছিল। ৰতনপুৰ বাগিচাৰ চৰ্দাৰ হাৰাণৰ চৰিত্ৰটো আছিল অসমৰ চাহ বাগিচা অঞ্চলৰ এটা জীৱন্ত চৰিত্ৰ। চিৰাচৰিতভাৱে স্বকীয় অভিনয়শৈলী আৰু উদাত্ত কণ্ঠেৰে ফণী শৰ্মাই হাৰাণৰ চৰিত্ৰটো সজীৱ কৰি তুলিছিল। ভুজলং কাকাৰূপী কলাগুৰু বিষ্ণুপ্ৰসাদ ৰাভাৰ হাৰাণ চৰ্দাৰৰ সৈতে ধেমেলীয়া দৃশ্যাংশ যিয়ে চাইছে, সকলোৰে মনত সাঁচ বহি গৈছে। ড° ভূপেন হাজৰিকা আৰু সন্ধ্যা মুখাৰ্জীয়ে কণ্ঠ নিগৰোৱা ‘জনকপুৰৰ জানকীয়ে’ গীতটিত দেখা গৈছিল ফণী শৰ্মাক বিষ্ণু ৰাভাৰ সৈতে একেলগে নৃত্য কৰি থকাৰ দৃশ্যাংশত। চাহ বাগিচাৰ শোষিত-নিষ্পেষিত শ্ৰমিকৰ কৰুণ দৃশ্যাংশত ফণী শৰ্মাৰ দুৰ্দান্ত অভিনয়ে ‘এৰাবাটৰ সুৰ’ক দিছিল অন্য এক গতি।\n‘এৰাবাটৰ সুৰ’ৰ দৃশ্যাংশত ভুজলং কাকাৰূপী বিষ্ণুপ্ৰসাদ ৰাভাৰ সৈতে হাৰাণ চৰ্দাৰৰূপী ফণী শৰ্মা\nদুৰ্বাসাৰ ডাঙৰ চকু দুটা দেখি ভয়তে থতমত খাইছিল অনুসূয়াই\n‘এৰাবাটৰ সুৰ’ক ৰাইজে অভাৱনীয়ভাৱে আদৰি লোৱাৰ পিছতে ড° ভূপেন হাজৰিকাই আন এখন অসমীয়া চিনেমা নিৰ্মাণ কৰিবলৈ মন মেলিলে। কাহিনী হিচাপে বাছি ল’লে মহাকবি কালিদাসৰ অমৰ সৃষ্টি ‘অভিজ্ঞানম্ শকুন্তলম’ক। ‘শকুন্তলা’ৰ বাবে ভূপেন হাজৰিকাই ফণী শৰ্মালৈ লিখি পঠিয়ালে- “আপোনালোকে মোক অসমত এজনী শকুন্তলাক বিচাৰি দিয়ক”। তেনেকৈয়ে বহু বিচৰাৰ পিছত শকুন্তলা চৰিত্ৰটোৰ বাবে বাছনি কৰা হ’ল এজনী বঙালী ছোৱালী অনিতা বেনাৰ্জীক। ছবিখনত ফণী শৰ্মাই অভিনয় কৰিছিল খঙাল ঋষি দুৰ্বাসাৰ চৰিত্ৰত।\n‘শকুন্তলা’ত খঙাল দুৰ্বাসা ঋষি\n“শকুন্তলা (১৯৬১)ত মই অনুসূয়াৰ চৰিত্ৰত অভিনয় কৰাৰ সুযোগ পাইছিলোঁ। ফণী শৰ্মাদেৱ আছিল দুৰ্বাসা ঋষি। যেতিয়া শ্বুটিঙৰ সময়ত ফণী শৰ্মাদেৱক দেখা পাইছিলোঁ, তেওঁৰ ডাঙৰ চকু দুটা দেখি খুব ভয় খাইছিলোঁ। তেনেতে শ্বুটিঙৰ মাজতে মেক্-আপ্ কৰিবলৈ গ’লোঁ আৰু হঠাতে তেখেতে মোক লগ পোৱাত মোৰ নামটো সুধিলে। মই নামটো ক’লোঁ। তেতিয়া মোৰ দেউতা মেজিষ্ট্ৰেট হিচাপে কৰ্মৰত আছিল। মই ক’লোঁ মই অমুকৰ ঘৰৰ ছোৱালী। তেতিয়া তেখেতে ক’লে- ‘তুমিটো মোৰ ভাগিন।’ মই ক’লোঁ- তেতিয়াহ’লেতো আপুনি মোৰ বলীন মামা। বলীন মামাই দেশখনক খুব ভাল পাইছিল আৰু সেই কথাৰ আঁত ধৰি তেখেতে কৈছিল- অ’ তুমি দেখোন দেশেৰ ভাগিন।” এইদৰেই ‘শকুন্তলা’ত ফণী শৰ্মাৰ সৈতে কৰা শ্বুটিঙৰ স্মৃতি ৰোমন্থন কৰিছে অনুসূয়াৰূপী কৃষ্ণা দাসে।\nভূপেন হাজৰিকাই মৰমৰ বলীনদা সন্দৰ্ভত লিখি থৈ গৈছে- “মই নিজে যিকেইখন ছবি প্ৰযোজনা আৰু পৰিচালনা কৰিছোঁ- তাৰ তিনিখন ছবিত (মোৰ আটাইতকৈ প্ৰিয়) ‘এৰাবাটৰ সুৰ’, ‘শকুন্তলা’ আৰু ‘প্ৰতিধ্বনি’ত যেতিয়া তেখেতক অভিনয়ৰ দায়িত্ব দিওঁ- তেতিয়া দেখিছিলোঁ, (মই যদিও বয়সত বহুত সৰু) পৰিচালকৰ প্ৰতিটো পৰিকল্পনাক কেনেকৈ ডিচিপ্লিনড্ সৈন্যৰ দৰে তেখেতে পালন কৰিছিল। মানিছিল। প্ৰতিটো ‘শ্বট’ৰ পাছতে সুধিছিল, “ভূপেন, তুমি সুখীতো ? তুমি বিচৰা মতে হৈছেতো ?”\n“ৰাইজসকল মই আহিলোঁ। মোৰ অসম্পূৰ্ণ কামখিনি আপোনালোকে যাতে সম্পূৰ্ণ কৰে।”\nমণিৰাম দেৱান- চিপাহী বিদ্ৰোহৰ সময়ছোৱাত দেশমাতৃৰ সুৰক্ষাৰ হকে যুঁজি সাহসেৰে ফাঁচীকাঠত প্ৰাণ আহুতি দিয়া এগৰাকী বীৰপুৰুষ। সেই ঐতিহাসিক ঘটনাৰ পটভূমিত বুৰঞ্জীবিদ বেণুধৰ শৰ্মাই ‘মণিৰাম দেৱান’ গ্ৰন্থ আৰু নাট্যকাৰ প্ৰবীণ ফুকনে ‘মণিৰাম দে‍ৱান’ নাটক লিখি উলিয়াইছিল। এই গ্ৰন্থ আৰু নাটকখনৰ আধাৰতে সৰ্বেশ্বৰ চক্ৰৱৰ্তীয়ে নিৰ্মাণ কৰি উলিয়াইছিল বিখ্যাত অসমীয়া চিনেমা ‘মণিৰাম দে‍ৱান’ (১৯৬৪)। প্ৰযোজনা চৌধুৰী চলচ্চিত্ৰ প্ৰতিষ্ঠানৰ। অসমীয়া জাতিৰ স্বাভিমানৰ প্ৰতীক মণিৰাম দেৱানৰ সেই চৰিত্ৰটো নিখুঁতভাৱে ফুটাই তুলিছিল ফণী শৰ্মাই। নামভূমিকাত তেখেতৰ অনবদ্য অভিনয়, উদাত্ত সংলাপ, কথনভংগী আৰু মুখৰ অংগী-ভংগীয়ে দৰ্শকৰ মনত এক গভীৰ সাঁচ বহুৱাই থৈ গৈছে। ছবিখনৰ দুটি কালজয়ী গীত ‘সোণাৰ বৰণ পাখিৰে তোৰ’ আৰু ‘মাই হেৰে যশোৱা’ৰ চিত্ৰায়ণত মণিৰাম দেৱানৰূপী ফণী শৰ্মাক নাৱেৰে দলে-বলে কলিকতা অভিমুখে গৈ থকা দৃশ্যত দেখা গৈছিল। অন্যহাতে, ছবিখনত ব্ৰিটিছ বিষয়া হলৰইড চাহাবৰ চৰিত্ৰত অভিনয় কৰিছিল পশ্চিম বংগ তথা ভাৰতীয় চলচ্চিত্ৰৰ প্ৰখ্যাত অভিনেতা উৎপল দত্তই। ছবিৰ দৃশ্যাংশত দেশপ্ৰেমিক মণিৰাম দেৱানৰূপী ফণী শৰ্মা আৰু হলৰইডৰূপী উৎপল দত্তৰ তৰ্কাতৰ্কিৰ দৃশ্যবোৰ বৰ সুন্দৰকৈ ফুটাই তোলা হৈছিল।\nবোলছবিখনৰ অন্তিম দৃশ্যত ভূপেন হাজৰিকাৰ অনন্য কণ্ঠত শুনা গৈছিল- “হে চান্দো ল’ৰিছে, হে সূৰুযো ল’ৰিছে” শীৰ্ষক প্ৰচলিত গীতটি আৰু সেই দৃশ্যত মণিৰাম দেৱানে হেজাৰ হেজাৰ ৰাইজৰ মাজেৰে ফাঁচীশাললৈ আগুৱাই গৈছে। অসংখ্য জনগণৰ সমাগম হোৱা এই দৃশ্যৰ শ্বুটিং কৰা হৈছিল শুৱালকুছি অঞ্চলত। ‘মণিৰাম দেৱান’ৰ “ৰাইজসকল মই আহিলোঁ। মোৰ অসম্পূৰ্ণ কামখিনি আপোনালোকে যাতে সম্পূৰ্ণ কৰে।” শীৰ্ষক সংলাপটো যেন ফণী শৰ্মাৰ নিজৰ জীৱনৰ সৈতে খাপ খাই পৰা এটা দুৰন্ত সংলাপ।\nএইদৰেই ‘জয়মতী’ৰপৰা আৰম্ভ হোৱা তেখেতৰ অনবদ্য বোলছবিৰ যাত্ৰাই সমৃদ্ধ কৰি থৈ গৈছে অসমীয়া চলচ্চিত্ৰৰ ইতিহাসক। তেখেতৰ প্ৰাণপৰশা অভিনয়ে যিদৰে সমালোচকৰো দৃষ্টি আকৰ্ষণ কৰিছিল, তেনেদৰেই সৰ্বসাধাৰণ দৰ্শকৰ মাজতো লাভ কৰিছিল অশেষ জনপ্ৰিয়তা। তেখেতে ৰূপায়ণ কৰা গাঁঠি হাজৰিকা, গোমধৰ কোঁৱৰ, মণিৰাম দেৱানৰ দৰে ঐতিহাসিক চৰিত্ৰই যিদৰে দৰ্শকৰ মনত সাঁচ বহুৱাই থৈ গৈছে, ঠিক একেধৰণে হাৰাণ চৰ্দাৰৰ দৰে শক্তিশালী চৰিত্ৰইয়ো অসমৰ সমাজ জীৱনৰ একোটা জীয়া চৰিত্ৰক প্ৰতিফলিত কৰিছে। ১৯৫৯ চনত তেখেতে ভূপেন হাজৰিকাক কৈছিল- “চাওঁতে চাওঁতেই জ্যোতি ককাইদেউৰ ‘জয়মতী’ৰ দিনৰেপৰা ২৫টা বছৰ পাৰ হৈ গ’ল। অভিনয় কৰি মানুহক হঁহুৱালোঁ, কন্দুৱালোঁ। নিজেও হাহিলোঁ বহুত। চকুলো বাধাও দিছোঁ বহুত।”\nনিজৰ জীৱনত বহু ঘাত-প্ৰতিঘাত, দুখ-বেদনাৰ সন্মুখীন হৈয়ো ফণী শৰ্মাই ৰাইজক আমোদ দিছিল তেখেতৰ বলিষ্ঠ অভিনয়ৰ মাজেৰেই। তেখেতৰ ভাষাৰেই- “নাটজগতত খোজ পেলাই ‘যাত্ৰা’ৰপৰা আৰম্ভ কৰি বোলছবিৰ যুগ পালোঁহি। জনসাধাৰণে কিয় হাঁহে, কিয় কান্দে- এই বিষয়ে কিঞ্চিৎ অভিজ্ঞতা লাভ কৰিছোঁ। মুকুট আমি পোৱা নাই- কাঁইটেই পাইছোঁ। নানা কষ্ট, নানা অভাৱ, অপৈণত শিল্পী লৈ ছবি নিৰ্ম্মাণ কৰিব লাগে। তথাপি, জনসাধাৰণৰ ভাল মন্তব্য ভাল লাগে, বেয়া মন্তব্যকো সন্মান কৰোঁ। এটা কথা মই পিছে সহিব নোৱাৰোঁ, ছবিৰ দুৰ্ব্বলতাবোৰ আমি জানিও বহুতো সময়ত নানা অসুবিধাৰ বাবে গুচাব নোৱাৰোঁ…।”\nআজি মৃত্যুবাৰ্ষিকীত অসমৰ সাংস্কৃতিক জগতৰ মহীৰূহ নটসূৰ্য ফণী শৰ্মাদেৱক শ্ৰদ্ধাৰে সুঁৱৰিছোঁ।\n(লেখাটো যুগুত কৰোঁতে বিভিন্ন উৎসৰ সহায় লোৱা হৈছে। সকলোৰে প্ৰতি আমি কৃতজ্ঞ।)\nPrevious articleভাৰতীয় প্ৰেক্ষাপটত ৱেব ছিৰিজ\nNext articleকিশোৰ কুমাৰৰ সৈতেঃ ড° ভূপেন হাজৰিকা\nPranab Sharma August 1, 2020 At 2:54 PM\nইমান বিস্তাৰিত ভাৱে এজন মণিষীক , তেখেতৰ কৰ্মৰাজিৰ বিষয়ে জনোৱাৰ বাবে কৃতজ্ঞতা জনালো |


বাণাসুৰ - অসমীয়া ৱিকিপিডিয়া\n(বাণ ৰজাৰ পৰা পুনঃনিৰ্দেশিত)\nকৃষ্ণৰ লগত বাণাসুৰৰ যুদ্ধ\nবাণ (বা বাণাসুৰ) হিন্দু কিংবদন্তি মতে এজন সহস্ৰ বাহু থকা অসুৰ ৰজা আৰু বলিৰ পুত্ৰ। শোণিতপুৰ (বৰ্তমানৰ তেজপুৰ)ক ৰাজধানী কৰি বাণাসুৰে মধ্য অসমত ৰাজত্ব কৰিছিল বুলি বিশ্বাস কৰা হয়। পুৰাণিক কাহিনী অনুসৰি বাণাসুৰ এজন কিৰাট ৰজা আছিল। আনহাতে হিমাচলৰ লোককথা মতে তেওঁ শোণিতপুৰৰ (বৰ্তমানৰ হিমাচল প্ৰদেশৰ চাৰাহন) ৰজা আছিল।\n3 মিডিয়া আৰু সাহিত্য\nপ্ৰতাপী অসুৰ ৰজা বাণাসুৰে এখন ডাঙৰ ৰাজ্য শাসন কৰিছিল। বিষ্ণুৰ কথা মতে বিশ্বকৰ্মাই প্ৰদান কৰা ৰাসলিংগক তেওঁ পূজা কৰিছিল। শিৱ‌ই তাণ্ডৱ নৃত্য কৰিলে ভক্ত বাণে তেওঁৰ সহস্ৰ বাহুৰে মৃদংগ বজাইছিল। বাণৰ ভক্তিত সন্তুষ্ট হৈ শিৱ‌ই তেওঁক বৰ দিয়ে আৰু বাণক ৰক্ষা কৰিব বুলি প্ৰতিশ্ৰুতি দিয়ে। সময়ৰ লগে লগে বাণ নিষ্ঠুৰ আৰু দাম্ভিক হৈ উঠে। বহুতো ডেকাই কন্যাৰ পাণি গ্ৰহণ কৰিবলৈ বিচৰাত তেওঁ জীয়ৰী ঊষাক অগ্নিগড়ৰ দুৰ্গত বন্দী কৰি ৰাখে। এদিন ঊষাই সপোনৰ এজন পুৰুষক দেখা পাই প্ৰেমত পৰে। ঊষাৰ সখী আছিল বাণ ৰজাৰ মন্ত্ৰী কুম্ভাণ্ডৰ জী চিত্ৰলেখা। প্ৰতিভাবান চিত্ৰকৰ চিত্ৰলেখাই বহু ছবি আঁকি দেখুৱাই সপোনৰ পুৰুষজন শ্ৰীকৃষ্ণৰ নাতি অনিৰুদ্ধ বুলি চিনাক্ত কৰে। মায়াজালেৰে চিত্ৰলেখাই অনিৰুদ্ধক অপহৰণ কৰি ঊষাৰ ওচৰলৈ লৈ আহে। এই কথা গম পাই বাণে অনিৰুদ্ধক বন্দী কৰি থয়। কৃষ্ণ‌ই অনিৰুদ্ধক মোকোলাবলৈ আহোঁতে বাণাসুৰৰ ৰক্ষক শিৱৰ লগত তেওঁৰ প্ৰচণ্ড যুঁজ হয়। এই যুদ্ধক হৰি-হৰ যুদ্ধ বোলে। যুদ্ধত তেজৰ নৈ বৈ যোৱা বাবে ঠাইডোখৰ পাছলৈ তেজপুৰ বা শোণিতপুৰ বুলি জনাজাত হয়। ব্ৰহ্মাৰ হস্তক্ষেপত কৃষ্ণ আৰু শিৱ‌ই যুঁজ বন্ধ কৰিবলৈ সৈমান হয়। ইয়াৰ পাছত কৃষ্ণই বাণাসুৰৰ দুখন হাতৰ বাহিৰে সকলোবোৰ কাটি পেলায়।[উদ্ধৃতিৰ প্ৰয়োজন] বাণাসুৰে কৃষ্ণক ক্ষমা খোজে আৰু ঊষাক অনিৰুদ্ধলৈ বিয়া দিয়ে।\nবাণাসুৰৰ বংশ এনে ধৰণৰ:\nব্ৰহ্মাৰ পুত্ৰ মৰিচী\nমৰিচীৰ পুত্ৰ কাশ্যপ,\nকাশ্যপৰ পুত্ৰ হিৰণ্যকশিপু আৰু হিৰণ্যাক্ষ\nহিৰণ্যকশিপুৰ পুত্ৰ প্ৰহ্লাদ\nপ্ৰহ্লাদৰ পুত্ৰ বিৰোচন\nবিৰোচনৰ পুত্ৰ বলি\nবলিৰ পুত্ৰ বাণাসুৰ\nবাণাসুৰৰ পত্নী আছিল কন্দলা।\nমিডিয়া আৰু সাহিত্য[সম্পাদনা কৰক]\nভাৰতীয় মহাকাব্য মহাভাৰত আৰু ভাগৱত পুৰাণত বাণাসুৰৰ কাহিনী বৰ্ণোৱা হৈছে। শক্তি দেৱীয়ে বিয়াৰ বাবে তেওঁক প্ৰত্যাখ্যান কৰাৰ কাহিনী তামিল সংগম সাহিত্যকৰ্ম মণিমেকলৈ আৰু পুৰাণানুৰু; ভট্টৱতাৰৰ বাণাসুৰ কথাত বৰ্ণিত হৈছে। ওড়িয়া ভাষাত শিশু শংকৰ দাসে ১৫ শ শতিকাত ৰচনা কৰা মহাকাব্যিক কবিতা ঊষাভিলাষতো বাণৰ কাহিনী কোৱা হৈছে।\nৰূপকোঁৱৰ জ্যোতিপ্ৰসাদ আগৰৱালাই ১৪ বছৰ বয়সতে "শোণিত কুঁৱৰী" নাটক ৰচনা কৰিছিল।\n১৯৬১ চনত ৰাজাৰাজেশ্বৰী ফিল্ম্‌ছৰ বেনাৰত কাডাৰু নাগাভূষণমে "ঊষা পৰিণয়ম" নামৰ এখন তেলেগু বোলছবি নিৰ্মাণ কৰিছিল। প্ৰখ্যাত তেলেগু অভিনেতা এছ ভি ৰংগা ৰাৱে বাণাসুৰৰ চৰিত্ৰ ৰূপায়ণ কৰিছিল।\nলাইফ অ'কে টেলিভিজন চিৰিজ "দেৱ'ন কা দেৱ...মহাদেৱ"ত বাণাসুৰৰ চৰিত্ৰ পঞ্জৱী অভিনেতা বিক্ৰমজিত বিৰ্কে ৰূপায়ণ কৰিছিল।\nFar Cry4নামৰ ভিডিঅ' গেইমতো বাণাসুৰৰ চৰিত্ৰ আছে।\n↑ - Shri Bhima Kali Temple\n↑ Kalla, Krishan Lal. The Literary Heritage of Kashmir. প্ৰকাশক Jammu and Kashmir (India): Mittal Publications. পৃষ্ঠা. 11.\nDictionary of Hindu Lore and Legend (আই.এচ.বি.এন. 0-500-51088-1) by Anna Dhallapiccola\nAcharya Chandra Shekhar Shastri: Puranon ki Anmol Kahanian, 2006 আই.এচ.বি.এন. 81-902258-6-3\n"https://as.wikipedia.org/w/index.php?title=বাণাসুৰ&oldid=263241"ৰ পৰা অনা হৈছে\nএই পৃষ্ঠাখন ১৫ ফেব্ৰুৱাৰী, ২০২১ তাৰিখে ১৭:১৩ বজাত অন্তিম সংশোধন কৰা হৈছিল।


'অসমীয়া' গঢ়া আৰু মাধ্যম (অৰুণজ্যোতি দাস) - সাহিত্য ডট অৰ্গ\n'অসমীয়া' গঢ়া আৰু মাধ্যম (অৰুণজ্যোতি দাস)\nএই গোটত কি হৈ আছে এইবোৰ ? কোনোজনে যদি বিষ্ণু ৰাভাৰ গীত সংগ্ৰহ কৰাত লাগিছে,আন কোনোজনে আকৌ অসমীয়া ভাষাৰ ঐতিহ্য আৰু বৰ্তমানক লৈ চিন্তিত হৈছে ।কোনোজনে যদি লিপিৰ বাবে যুঁজিছে,আনজনে আকৌ সাহিত্যক বিশ্বজনীন কৰাৰ প্ৰয়াস কৰিছে ।এইবোৰ কিয় কৰিব লাগে ?নকৰিলে নহয় নে?\nএইবোৰ এইবাবেই কৰা হৈছে, কিয়নো অসমীয়া ভাষা-সাহিত্য-সংস্কৃতিৰ এনে পয়ালগা দিন আৰম্ভ হৈছে যে তাৰ সংৰক্ষণ,প্ৰসাৰণ আৰু জনপ্ৰিয়কৰণৰ সময় আহি পৰিছে বুলি আমি আটাইয়ে বুজি পাইছোহঁক ।আৰু এই কামৰ সফল ৰূপায়নৰ বাবেই আমি লাহে লাহে সকলো মানুহকে ইয়াৰ বিষয়ে অৱগত কৰি হাতে-কামে আগবাঢ়ি যাবলৈ পৰিকল্পনা কৰিছোহঁক ।ইতিমধ্যেই সৰু-ডাঙৰ পদক্ষেপেৰে বহু ক্ষেত্ৰত আমি সফলো হৈছোঁ ।\nমই ক’ব খুজিছোঁ, কিয়নো আমি এনে প্ৰচেষ্টা তৃণমূল পৰ্যায়ৰ পৰা আৰম্ভ নকৰোহঁক? আৰু কিমান মানুহক বুজাব?মানুহবোৰক নিজে নিজে বুজি পো‌ৱা কৰি নোতোলো কিয়?\nহয়।মই বিদ্যালয় স্তৰৰপৰা এজন ‘অসমীয়া’ গঢ় দিয়াৰ কথা কৈছোঁ।সন্তানৰ সু-শিক্ষাৰ বাবে পিতৃ-মাতৃ সচেতন হো‌ৱাটো অতিকেই জৰুৰী কথা। আৰু সমানেই জৰুৰী তেওঁলোকে সন্তানক মাতৃভাষাটোক ভালপাবলৈ শিকো‌ৱাটো, এই দেশৰ সাহিত্য-সংস্কৃতিৰ লগত পৰিচয় কৰো‌ৱাটো তথা বিভিন্ন সামাজিক ৰীতি-নীতি,পৰম্পৰা,উৎস‌ৱত জড়িত কৰো‌ৱাটো ।\nএনে প্ৰেক্ষাপটত সন্তানক কি মাধ্যমত পঢ়ু‌ৱাব,সেয়া এটা জটিল প্ৰশ্ন- আজিৰ যুগৰ প্ৰতিজন সচেতন অসমীয়া অভিভা‌ৱকৰ বাবে। অসমীয়া মাধ্যমত পঢ়িলে বাহিৰত গৈ ল’ৰা-ছো‌ৱালীয়ে চাকৰি কৰিব নো‌ৱাৰিব,’স্মাৰ্ট’ হ’বলৈ নিশিকিব,ইংৰাজী ক’ব নো‌ৱাৰিব ।হাজাৰ অভিযোগ! কথাবোৰ সিমান মিছাও নহয় । কিন্তু আমাৰ ব্যক্তিগত অনুভ‌ৱ, অসমীয়া মাধ্যমত পঢ়িলে মূল অসুবিধা হয় ইংৰাজী কো‌ৱাতহে(লিখা-পঢ়াত নহয়) , আৰু তাৰ বাহিৰে অন্য যিবোৰ অতিৰিক্ত গুণ বা প্ৰতিভা বা ব্যক্তিত্ত্ব বিকাশৰ কথা কো‌ৱা হয়,সেয়া অসমীয়া মাধ্যমত পঢ়া ল’ৰা বা ছো‌ৱালী এজনীয়েও অনায়াসে আয়ত্ত্ব কৰি ল’ব পাৰে-যদিহে নিজাববীয়া কিছু প্ৰচেষ্টা লয় তথা অভিভা‌ৱকে মনোযোগ দিয়ে ।এইটো অনস্বীকাৰ্য যে অসমীয়া মাধ্যমৰ যিকোনো বিদ্যালয়তে ইংৰাজী শিক্ষাৰ মান অতিকৈ শোচনীয় আৰু যাৰ ফলস্বৰূপেই অসমীয়া মাধ্যমত খুব সুন্দৰ ফলাফল কৰা ছাত্ৰজনেই উচ্চ-শিক্ষা লাভ কৰিবলৈ গৈ উজুতি খাব লগা হয়,যিয়ে হয়তো কেতিয়াবা ছাত্ৰ বা ছাত্ৰীগৰাকীৰ জী‌ৱনত সফলতাৰ এটা অন্তৰায় হিচাপে থিয় দিয়ে ।গতিকে অসমীয়া মাধ্যমৰ বিদ্যালয়সমূহত ইংৰাজী শিক্ষাৰ বাবে গুণগতভা‌ৱে পাৰ্গত ইংৰাজী শিক্ষক নিযুক্তি তথা শিকণ-প্ৰণালীৰ সাল-সলনিৰ সময় আহি পৰিছে।\nকিন্তু আজিকালি ইংৰাজী মাধ্যমৰ বিদ্যালয়ৰ জনপ্ৰিয়তাৰ প্ৰতি লক্ষ্য কৰি অসমৰ চুকে-কোণে পাবত-গজা কিছুমান ইংৰাজী মাধ্যমৰ বিদ্যালয় গঢ়ি উঠা দেখা গৈছে ।ব্য‌ৱসায়িক লাভালাভৰ উদ্দেশ্যেৰে স্থাপন কৰা এনে শিক্ষানুস্থান সমূহে কেনে মানৰ শিক্ষা প্ৰদান কৰিব,সেয়াও এক সন্দেহৰ বিষয় ।অভিভা‌ৱকে ভ‌ৱাৰ দৰেই যে ইংৰাজী মাধ্যমৰ বিদ্যালয়ত নামভৰ্তি কৰিলেই নিজৰ সন্তানে চমকপ্ৰদ ফলাফলেৰে পৰীক্ষাত উত্তীৰ্ণ হ’ব পাৰিব,তেনেও নহয় । অসমৰ বহুতো গাঁও অঞ্চলত আজিকালি এটা এনে প্ৰৱণতা দেখা যায় যে একে গাঁৱৰ আন বহুতৰ দৰে অসমীয়া মাধ্যমত নিজৰ সন্তানক নামভৰ্তি নকৰি চহৰৰ এখন ইংৰাজী মাধ্যমৰ বিদ্যালয়ত নামভৰ্তি কৰো‌ৱাটো এটা গৌৰ‌ৱৰ বিষয় বুলি চিহ্নিত কৰে ,উচ্চ হাৰৰ মাচুল দিবলৈ লাগিলে তেৰাস‌ৱে দুসাজ লঘোনে থাকিবলৈও সাজু।\nএই কথা মই ডাঠি ক’ম যে, অসমীয়া মাধ্যমত পঢ়া ছাত্ৰ-ছাত্ৰীয়ে চৌপাশৰ পৰি‌ৱেশ বা অইন যি কাৰকৰ বলতেই নহওক কিয়,এনে কিছুমান অনা-বিদ্যায়তনিক শিক্ষা লাভ কৰে,যিবোৰ ইংৰাজী মাধ্যমৰ ছাত্ৰ-ছাত্ৰীয়ে কাহানিও লাভ নকৰে । তেওঁলোকে অন্ত:ত চিনি পায়-বিষ্ণুৰাভা সংগীত,বৰগীত,লোকগীত কি বস্তু ।শঙ্কৰদে‌ৱ,মাধ‌ৱদে‌ৱ,জ্যোতি-বিষ্ণু,অম্বিকাগিৰি কোন আছিল ।সাহিত্য-জগতৰ কোন কোন তাৰকা অসমীয়াৰ গৌৰ‌ৱ সেয়া অন্ত:ত ক’ব পাৰে ।কীৰ্তন-ঘোষা,নাম-ঘোষা নপঢ়িলেও জানে সেয়া খায় নে পিন্ধে ।\nআজি বিদ্যালয়ত পঢ়ি থকা ল’ৰা-ছো‌ৱালীমখাই এদিন আমাৰ সমাজৰ গুৰিধৰোঁতা হ’ব । এইসকলক পোনাই থৈ গ’লেহে আমি দেখা গৌৰ‌ৱময় অসমীয়া ভাষা,সাহিত্য,পৰম্পৰা আৰু সংস্কৃতি জীয়াই থাকি জগতত জ্যোতি বিলাব পাৰিব। অসমীয়া মাধ্যমত পঢ়া বহু ছাত্ৰই খ্যাতি আৰু মেধা অৰ্জন কৰি অসমীয়াৰ নাম উজ্জ্বল কৰিছে ।তেনেস্থলত যদি ইংৰাজী মাধ্যমত পঢ়া-শুনা কৰাৰ প্ৰয়োজনীয়তা সঁচাকেই আছে, তেন্তে সেইবোৰ ৰাজহু‌ৱা হোৱা উচিত । আপুনি যদি আপোনাৰ সন্তানক ইংৰাজী মাধ্যমত পঢ়ু‌ৱাই গুণী-জ্ঞানী কৰিব বিচাৰিছে, তেন্তে কিয় বিচাৰে সেয়া জনাওঁক । আমাৰ নদাই-ভদাই সকলো‌কে তেনে সুবিধা লো‌ৱাৰ পৰা বঞ্চিত নকৰিব ,সকলোৱে পঢ়ু‌ৱাওক ।আৰু যদি সঁচাই ইংৰাজী মাধ্যমত পাঠগ্ৰহণ কৰাৰ বাদে আমাৰ গত্যন্তৰ নাই,তেন্তে সেয়াও হৈ উঠক । প্ৰয়োজনসাপেক্ষে অসমীয়া মাধ্যমৰ বিদ্যালয়সমূহ বিধিগত ভা‌ৱে বন্ধ হওক।\nকৰ্ণাটক,তামিলনাডুৰ দৰে উন্নত ৰাজ্যত কিন্তু স্থানীয় ভাষাৰহে ব্য‌ৱহাৰ বেছি ।তেওঁলোকে ইংৰাজী নজনাকৈও থকা নাই ।\nআমি বিচাৰিছো,এই বিষয়ে বহুল-আলোচনা হওক,বিতৰ্ক হওক আৰু সকলো মাধ্যমৰে যোগেদি এনে আলোচনা সৰ্বসাধাৰণ অসমীয়া মানুহৰ কাণত পৰক।তেওঁলোকে অন্ত:ত বিবেচনা কৰিবলৈ শিকক । যিবোৰ কাৰণত অসমীয়া মাধ্যমৰ বিদ্যালয়সমূহে সচেতন মহলৰ আস্থা হেৰু‌ৱাইছে,সেয়া পুনৰুদ্ধাৰৰ বাবে আলোচনা হওক আৰু সুস্থ কৰ্মপন্থাৰ সূচনা কৰক । চৰকাৰে কি পদক্ষেপ ল’ব পাৰে,তাৰো আলোচনা হোৱা উচিত ।\n← "মহোহো" [ধীৰাজ কলিতা (ছিংগাপুৰ)]\nআপুনি যন্ত্ৰ হ’ব বিচাৰে নেকি ??? (সুস্মিতা বৰা) →\nOctober 15, 2016 March 10, 2021 2


কৃষি আইনৰ বিৰুদ্ধে কেজৰিৱালৰ প্ৰশ্ন উত্থাপন - SANGBAD PRAHARI\nHome অসম আঞ্চলিক আন্তঃৰাষ্ট্ৰীয় কৃষি গুৱাহাটী গেলাৰী দেশ-বিদেশ কৃষি আইনৰ বিৰুদ্ধে কেজৰিৱালৰ প্ৰশ্ন উত্থাপন\nকৃষি আইনৰ বিৰুদ্ধে কেজৰিৱালৰ প্ৰশ্ন উত্থাপন\nSangbad Prahari October 22, 2020 অসম, আঞ্চলিক, আন্তঃৰাষ্ট্ৰীয়, কৃষি, গুৱাহাটী, গেলাৰী, দেশ-বিদেশ,\nকৃষি আইনক কেন্দ্ৰ কৰি কেজৰিৱাল আৰু অমৰিন্দৰ সিঙৰ মাজত তুমুল বাকযুদ্ধ\nকেন্দ্ৰীয় চৰকাৰে অলপতে অনা কৃষি আইনক কেন্দ্ৰ কৰি আম আদমী পাৰ্টি তথা দিল্লীৰ মুখ্য মন্ত্ৰী অৰবিন্দ কেজৰিৱাল আৰু পঞ্জাৱৰ মুখ্য মন্ত্ৰী অমৰিন্দৰ সিঙৰ বাকযুদ্ধই তুংগত উঠিছে।কৃষি আইনৰ বিৰুদ্ধে পঞ্জাৱ চৰকাৰে বিধানসভাত গৃহীত কৰা আইনৰ বৈধতা সন্দৰ্ভত কেজৰিৱালে প্ৰশ্ন উত্থাপন কৰাৰ বিপৰীতে অমৰিন্দৰ সিঙে এই প্ৰসংগত বিৰোধীয়ে দুমুখীয়া ভুমিকা গ্ৰহণ কৰা বুলি মন্তব্য কৰিছে।\nসিঙে সংবাদ মাধ্যমৰ আগত মন্তব্য কৰি কয় যে কেন্দ্ৰৰ কৃষি আইন কেইখন অকাৰ্যকৰী কৰাৰ বাবে বিধানসভাত গৃহীত কৰা বিধেয়ক কেইখনক সমৰ্থন জনাইছিল আকালী আৰু আপে, কিন্তু এতিয়া বাহিৰত বিৰোধিতা কৰি আছে।সিঙে কেজৰিৱালক একপ্ৰকাৰ প্ৰত্যাহ্বান জনাই তেওঁকো পঞ্জাৱৰ দৰে স্থিতি গ্ৰহণ কৰি কৃষকৰ হিতসাধন কৰিবলৈ কয়।\nসিঙৰ এই মন্তব্যৰ পিছতে টুইটৰ জৰিয়তে কেজৰিৱালে মন্তব্য কৰি কয় যে মুখ্য মন্ত্ৰী সিঙে নাটক কৰি জনসাধাৰণক মূৰ্খ বনাইছে আৰু তেওঁলোকক প্ৰতাৰণা কৰিছে।কেজৰিৱালৰ এই মন্তব্যৰ প্ৰত্যুত্তৰত সিঙে কয় যে আপ নেতাৰ এই মন্তব্যত অজ্ঞানতা প্ৰকাশ পাইছে আৰু ইয়াক লৈ আশ্বৰ্য্য হোৱা নাই কিয়নো দিল্লী পূৰ্ণ ৰাজ্য নহয়।\nসিঙে কেজৰিৱালক প্ৰশ্ন কৰি কয়, ‘আপুনি কৃষকৰ লগত আছে নে বিৰুদ্ধে। মই আচৰিত হৈছো যে বিধানসভাত তেওঁলোকে সমৰ্থন কৰিলে আৰু এতিয়া ইয়াৰ বিৰুদ্ধে মন্তব্য কৰি আছে। ইয়াত তেওঁলোকৰ দুমুখীয়া নীতি প্ৰতিফলিত হৈছে’।ইফালে কেজৰিৱালে টুইটত কয়, ‘ৰজা মহোদয়, আপুনি কেন্দ্ৰৰ আইন সংশোধন কৰিছে। কেন্দ্ৰই অনুমোদন জনোৱা আইন কোনো ৰাজ্যই সলনি কৰিব পাৰে নেকি? নোৱাৰে। আপুনি কেৱল মাত্ৰ নাটক কৰি আছে। আপুনি জনসাধাৰণক মূৰ্খ বনাইছে’।\nকেজৰিৱালে লগতে কয়, ‘কালি আপুনি যি আইন আনিলে, তাৰ দ্বাৰা কৃষকে নিম্নতম সমৰ্থন মূল্য পাবনে? নাপায়। কৃষক নিম্নতম সমৰ্থন মূল্য লাগে আপোনাৰ মিছা আইন নহয়’।উল্লেখ্য যে মঙলবাৰে পঞ্জাৱ বিধানসভাই কেন্দ্ৰই অনুমোদন জনোৱা নতুন কৃষি আইকেইখন অকাৰ্যকৰী কৰাৰ বাবে এক প্ৰস্তাৱ লৈ চাৰিখন বিধেয়ক গৃহীত কৰিছিল।\nTags # অসম # আঞ্চলিক # আন্তঃৰাষ্ট্ৰীয় # কৃষি # গুৱাহাটী # গেলাৰী # দেশ-বিদেশ\nLabels: অসম, আঞ্চলিক, আন্তঃৰাষ্ট্ৰীয়, কৃষি, গুৱাহাটী, গেলাৰী, দেশ-বিদেশ


বিশুদ্ধ মৌ কেনেকৈ চিনি পাব? — বিকাশপেডিয়া\nমূল পৃষ্ঠা / স্বাস্থ্য / পৰিপুষ্টি / বিশুদ্ধ মৌ কেনেকৈ চিনি পাব?\nবিশুদ্ধ মৌ কেনেকৈ চিনি পাব ইয়াৰ বিষয়ে লিখা হৈছে\nমৌ স্বাস্থ্য ৰক্ষাৰ বাবে এক অমূল্য ভাণ্ডাৰ বুলি জনা যায় আৰু সেয়ে প্ৰায় প্ৰতিঘৰ মানুহেই এইবিধ দ্ৰব্য ব্যৱহাৰ কৰে। বিশুদ্ধ মৌত ভিটামিন, প্ৰোটিন, খনিজ আৰু এমিনো এচিড নিহিত থাকে। বহুতে আকৌ বজাৰৰ পৰা কিনি অনা মৌ বিশুদ্ধ নহয় বুলি সন্দেহ কৰিয়েই মৌ সেৱন নকৰে।\nবজাৰত কিনিবলৈ পোৱা বটলত ভৰাই ৰখা প্ৰতিবিধ মৌৰ লেবেলত এশ শতাংশ বিশুদ্ধ বুলিয়েই লেখা থাকে। এনে ধৰণৰ গেৰান্টি বতলৰ ওপৰত থাকিল বুলিয়েই আমি সেই মৌ বিশুদ্ধ বুলি কেনেকৈ মানি ল’ম? আৰু আপুনি দোকানত বিক্ৰী কৰিবলৈ ৰখা মৌৰ বটল খুলি, সেই মৌ বিশুদ্ধ হয় নে নহয়, সেই কথা পৰীক্ষাও কৰিব নোৱাৰে। কিন্তু সেই ব্ৰেণ্ডৰ এবটল মৌ কিনি আনি তলত দিয়া যিকোনো এটি পদ্ধতিৰে পৰীক্ষা কৰি চাব পাৰে। কিন্তু বিশুদ্ধ বা ভেজাল মৌ পৰীক্ষা নকৰাকৈ বজাৰৰ পৰা কিনি অনা মৌ খাই থকাৰ পিছত আপুনি কোনো উপকাৰ নেপালেহে হয়তো সেই মৌৰ বিশুদ্ধতাৰ ওপৰত আপোনাৰ সন্দেহ বাঢ়িব। যদি আপুনি ব্যৱহাৰ কৰা মৌখিনি দুষ্ট মুনাফাখোৰ ব্যৱসায়ীৰ ভেজাল কৰি থৈছে, তেনেহ’লে সেই মৌৱে কেনেকৈ আপোনাৰ উপকাৰ সাধিব? আজি আমি আপোনাৰ এনে কেইটিমান ‘কিটিপ’ দিম, মৌৰ বিশুদ্ধতা পৰীক্ষা কৰিব পাৰিব।\nমৌৰ বিশুদ্ধতা পানীৰে পৰীক্ষা কৰক:\nএগিলাচ পানীত এচামুচ মৌ মিহলাই দিয়ক। যদি সেইখিনি মৌ পোনে পোনে গিলাচটোৰ তলিলৈ গুচি গৈছে, তেনেহ’লে জানিব সেই মৌ বিশুদ্ধ। যদি মৌখিনি তললৈ নামি যোৱাৰ আগতেই পানীত মিহলি হৈ গৈছে, তেনেহ’লে জানিব, সেই মৌ ভেজাল।\nজুই ব্যৱহাৰ কৰি পৰীক্ষা কৰক:\nএডাল মম জ্বলাই লওক। এডাল বাঁহৰ কাঠিত কপাহ মেৰিয়াই কপাহখিনি কিনি অনা বটলৰ মৌত জুবুৰিয়াই লওক। এতিয়া মৌ লগাই লোৱা কপাহখিনি মমডালৰ জুইৰ শিখাৰ ওপৰত ধৰক। যদি কপাহখিনি নজ্বলে, তেনেহ’লে জানিব, সেই মৌ ভেজাল কৰি পানীত গুলি লোৱা চেনি আৰু গুড় মিহলাইছে।\nএই পৰীক্ষাটো কৰিবৰ কাৰণে এটুকুৰা ব্লটিং পেপাৰ লওক। এতিয়া এই কাগজটুকুৰাত কেইটোপালমান মৌ ঢালক। যদি সেইখিনি মৌত কিবা ভেজাল দ্ৰব্য আছে, তেনেহ’লে সেইখিনি ব্লটিং পেপাৰ শুহি লব আৰু বিশুদ্ধ মৌখিনি কাগজত ৰৈ যাব। আপুনি এই পৰীক্ষাটো ‘টিছু পেপাৰতো’ কৰিব পাৰে।\nএটুকুৰা কাপোৰত দুটোপালমান মৌ ঢালক। যদি মৌখিনি ভেজাল, তেনেহ’লে কাপোৰখনে সেইখিনি শুহি ল’ব। কাপোৰ ব্যৱহাৰ কৰি আপুনি আন এটা পৰীক্ষাও কৰিব পাৰে। কাপোৰডোখৰত এটোপাল মৌ পেলাই সাধাৰণ পানীৰে ধুই দিয়ক। যদি কাপোৰত দাগ ৰৈ গৈছে, তেনেহ’লে জানিভ, মৌখিনি ভেজাল। যদি দাগ ৰৈ যোৱা নাই, তেনেহ’লে জানিব মৌখিনি বিশুদ্ধ।\nসমান পৰিমাণত মৌ আৰু যিকোনো এবিধ সুৰা এটা গিলাছত লওক। যদি মৌখিনি বিশুদ্ধ, তেনেহ’লে মৌখিনি গোট মাৰি সুৰাৰ ভিতৰত ৰৈ যাব। যদি মৌখিনি ভেজাল, তেনেহ’লে সুৰাৰ লগত মিহলি হৈ যাব। এই পৰীক্ষা শেষ হোৱাৰ লগে লগে সুৰাৰ লগত মৌখিনি মিহলি হৈ সম্পূৰ্ণ গাখীৰৰ দৰে বগা হৈ পৰিব।\nএই পৰীক্ষা ব্ৰেকফ্ৰাষ্টৰ সময়ত কৰিব। অলপ বিশুদ্ধ মৌ ব্ৰ্ডৰ ওপৰত যদি ঢালি দিয়ে, তেনেহ’লে মৌখিনি কঠিন হৈ পৰিব। যদি ঢালি লোৱা মৌৰ লগত অন্য কিবা দ্ৰব্য মিহলি হৈ আছে, তেনেহ’লে ব্ৰেডৰ ওপৰত সেইখিনি কোমল আৰু পনীয়া হৈ থাকিব।\nঠাণ্ডাত গোট মাৰিব:\nবিশুদ্ধ মৌ ঠাণ্ডা পালে গোট মাৰিব আৰু গৰম পালে গল যাব।


সেউজীয়া ঘাঁহৰ খেতি আৰু ঘাঁহৰ নাটনিৰ কালত খুৱাবলৈ ইয়াৰ সংৰক্ষণ – Pashu Samriddhi\n05/04/2019 05/04/2019 Pashusamriddhi0Comments\n~ডাঃ প্ৰিয়ংকা কোঁৱৰ, ডাঃ কনক চন্দ্ৰ বৰ্মন, ডাঃ মনোজ কুমাৰ গোঁহাই আৰু ডাঃ অঞ্জন জ্যোতি নাথ\nপাম এখনৰ অৰ্থনীতি বহু পৰিমাণে পশুধনৰ খাদ্যৰ ওপৰত নিৰ্ভৰ কৰে। মুঠ উৎপাদন ব্যয়ৰ ৬০-৬৫%ই খাদ্যৰ বাবে ব্যয় হয়। গতিকে পাম এখনৰ লাভালাভ বঢ়াবলৈ হ’লে খাদ্যৰ শিতানত হোৱা খৰচৰ পৰিমাণ উন্নত জাতৰ ঘাঁহৰ খেতি কৰি কমাব পাৰি। এনে উন্নত জাতৰ ঘাঁহত যথেষ্ট পৰিমাণে পোষক দ্ৰব্য বা খাদ্য দ্ৰব্য থাকে। পৰ্যাপ্ত পৰিমাণৰ সেউজীয়া ঘাঁহৰ যোগানে সুষম দানাৰ পৰিমাণ কমায়। ফলস্বৰূপে মুঠ উৎপাদত হোৱা ব্যয়ৰ পৰিমাণ কম হয়। সেইবাবে বছৰজুৰি সেউজীয়া ঘাঁহ পশুধনক যোগান ধৰিব পৰাকৈ নিজৰ আৱশ্যকীয় ঘাঁহখিনি নিজে খেতি কৰি ল’ব লাগে।\nপশুধনৰ খাদ্য হিচাপে ব্যৱহাৰ কৰিব পৰা ঘাঁহক প্ৰধানত দুটা ভাগত ভগাব পাৰি-\n১) একবৰ্ষীয় ঘাঁহ- যেনে মাকৈ, ৰীনা, দীননাথ, লেচেৰা মাহ, বেজিয়া মাহ, অ’টচ আদি।\n২) বহুবৰ্ষীয় ঘাঁহ- যেনে নেপিয়াৰ, পাৰা, গিনি, চিতেৰিয়া আদি।\nএকবৰ্ষীয় ঘাঁহৰ খেতি প্ৰতি বছৰে কৰিব লাগে। ইয়াৰ কোনোবাটো এবাৰ আৰু কোনোবাটো দুবাৰ বা তিনিবাৰ কাটিব পাৰি। এনে ঘাঁহৰ একোটা অংশ নকটাকৈ ৰাখি তাৰ পৰা পোৱা গুটি সঁচ হিচাপে ৰাখিব লাগে আৰু পিছৰ বছৰ সেই গুটি খিনি সিচি পুনৰ ঘাঁহৰ খেতি কৰিব পাৰি।\nআনহাতে, বহুবৰ্ষীয় ঘাঁহ্বোৰ এবাৰ লগাই তাক তিনি-চাৰি বছৰলৈকে এক নিৰ্দ্দিষ্ট সময়ৰ ব্যৱধানত কাটি খুৱাব পাৰি।\nঅসমত ঘাঁহ খেতি প্ৰধানকৈ দুটা সময়ত কৰিব পাৰি-\n১) খাৰিফ বা বৰ্ষাকালীন ঘাঁহ- যেনে জোৱাৰ, মাকৈ, বাজৰা, লেচেৰা মাহ, ৰীনা, দীননাথ আদি।\n২) ৰবি বা শীতকালিন ঘাঁহ- যেনে অ’ট, বাৰচিম, লুচাৰ্ন, শীতকালীন মাকৈ আদি।\nগোটেই বছৰ জুৰি ঘাঁহ পাব পৰা কেইটামান শস্য-\n১) কাউপি- মাকৈ- অ’ট\n২) কাউপি- জোৱাৰ- অ’ট\n৩) মাকৈ- কাউপি- বাৰচিম\n৪) মাকৈ- কাউপি- অ’ট\nইয়াৰ লগতে বহুবৰ্ষীয় ঘাঁহৰ খেতি কৰাতো অতিকৈ অৱশ্যকীয়।\nমাটিৰ নিৰ্বাচন: একবৰ্ষীয় ঘাঁহসমূহ যিকোনো ধৰণৰ পানী জমা নোহোৱা বাম মাটিত কৰিব পাৰি যদিও অধিক উৎপাদনৰ বাবে সাৰুৱা বালিচহীয়া বা মধ্যমীয়া মাটি উপযুক্ত হয়। বীজ সিচাৰ আগতে তিনি-চাৰিবাৰ হাল বাই মৈয়াই লৈ জাৱৰ-যোথৰ বোৰ চফা কৰি ল’ব লাগে।\nজলসিঞ্চন: বৰ্ষাকালীন ঘাঁহৰ বাবে সাধাৰণতে জলসিঞ্চনৰ প্ৰয়োজন নহয়। শীতকালীন ঘাঁহ সমূহত ১৫-২০ দিনৰ অন্তৰালত পাতলীয়াকৈ পানীযোগান ধৰাতো প্ৰয়োজনীয়।\nএকবৰ্ষীয় ঘাঁহৰ উন্নত জাত, বীজৰ পৰিমাণ, শাৰীৰ মাজৰ ব্যৱধান আৰু সাৰ প্ৰয়োগ:\nবৰ্তমান সময়ত উপলব্ধ বা কৰিব পৰা উন্নত জাতৰ ঘাঁহ, প্ৰতিবিঘা মাটিত বিভিন্ন ঘাঁহৰ বীজৰ পৰিমাণ, সিচোতে শাৰীবিলাকৰ মাজত ৰাখিবলগা ব্যৱধানৰ লগতে পচন সাৰ আৰু ৰাসায়নিক সাৰ প্ৰয়োগৰ বিষয়ে তালিকা ১ ত উল্লেখ কৰা হ’ল।\nঘাঁহ কটাৰ সময়:\nসাধাৰণতে ফুল ফুলাৰ আগে আগে আৰম্ভ কৰি ৫০% ফুল ফুলাৰ অৱস্থাত ঘাঁহবোৰ যোগান ধৰিব পাৰি। এই সময়ত ঘাঁহত প্ৰচুৰ পৰিমাণে পোষক দ্ৰব্য থাকে। ঘাঁহবোৰ পুৰঠ হোৱাৰ লগে লগে পোষক দ্ৰব্যৰ পৰিমাণো কমি আহে আৰু এনেবোৰ ঘাঁহ হজম কমকৈ হয়। দীননাথ আৰু ৰীনা ঘাঁহ ৰোৱাৰ ৭০-৮০ দিন আৰু অ’ট সিচাৰ ৫০-৫৫ দিনৰ পিছত কাটিব পাৰি।\nসাধাৰণতে দেখা যায় যে বৰ্ষাকালত কৰা ঘাঁহত উৎপাদন বেছি হয় আৰু খৰালি মাহত কমি যায়। অসমৰ ক্ষেত্ৰত মাৰ্চ মাহৰ পৰা এপ্ৰিল মাহলৈ কেঁচা ঘাঁহৰ নাটনি হোৱা পৰিলক্ষিত হয়। সেয়েহে নাটনিৰ সময়ত পশুধনক খোৱাৰ পৰাকৈ ৰাহি হোৱা ঘাঁহবোৰ সংৰক্ষণ কৰিব লাগে।\nঘাঁহৰ সংৰক্ষণ তিনি প্ৰকাৰে কৰিব পাৰি:-\n১) ৰ’দত শুকুৱাই বা হে’ পদ্ধতি,\n২) ছাইলেজ পদ্ধতি,\n৩) পৰিপূৰ্ণ আহাৰ ব্লক পদ্ধতি (Complete feed block)\nঘাঁহ কাটি আনি ৰ’দত শুকুৱাই ঘাঁহত থকা পানীৰ পৰিমাণ অন্ততঃ ১৫%লৈকে কামাই বহুদিনলৈ জমা কৰি ৰাখিব পৰা ঘাঁহখিনিকে হে’ বুলি কোৱা হয়। সাধাৰণতে বেছি পাত থকা কোমল ঘাঁহ যেনে অ’ট, বাৰচিম\nতালিকা ১: উন্নত জাতৰ ঘাঁহ, প্ৰতিবিঘা মাটিত বীজৰ পৰিমাণ, শাৰীৰ ব্যৱধানৰ আৰু সাৰ প্ৰয়োগৰ বিধান।\nশস্য উন্নত জাত বীজৰ পৰিমাণ\n(কি.গ্ৰা./বিঘা) শাৰীৰ দূৰত্ব\n(চে.মি.) পচন সাৰ\n(কি.গ্ৰা./বিঘা) চুপাৰ ফচ্‌ফেট\nদীননাথ হ্বুন্দেল, জে.পি.১২ ২ ৩০ ৬-৮ ৮ ৩০ ৬\nমাকৈ আফ্ৰিকান টল, গংগা ৫, বিজয় ৫ ৩০ ৬-৮ ৯ ২৫ ৭\nৰীনা চিৰ্চা, টি.এল.১৬ ৬ ৩০ ৫ ২৪ ৩৪ ৮\nলেচেৰা মাহ বিধান ১, বিধান ২, কে.১ ৫ ৩০ ৫ ৬ ৩৫ ৫\nঅ’ট কেণ্ট, জে. এইচ.-অ ৮২২ ১৩ ২৫ ৫ ১২ ১৮ ৬\nমটৰ মাহ টি-১৬৩ ৭ ৩০ ৬ ৬ ৪০ –\nখেচাৰী মাহ নিৰ্মল ৫ ৩০ ৬ ৬ ৪০ –\nআদি জতীয় ঘাঁহবোৰ ভালদৰে হে’ হিচাপে সংৰক্ষণ কৰিব পাৰি। হে’ বনাবলৈ ভাল ৰ’দ আৰু বতৰ শুকান হোৱাটো দৰকাৰী।\nহে’ প্ৰস্তুত কৰিবলৈ ঘাঁহবোৰ ফুল ফুলাৰ আগে আগে কাটি আনি ৩-৪ দিন মান ৰ’দত শুকুৱাব লাগে। ঘাঁহবোৰ পথাৰত মেলি দি ৩-৪ ঘণ্টাৰ মূৰে মূৰে তল-ওপৰ কৰি দিব লাগে আৰু আবেলি পথাৰত থুপ খুৱাই নিশাটোৰ বাবে ৰাখি পিচদিনা আকৈ আগৰ দৰে মেলি দিব লাগে। পথাৰত নেমেলি দাং এডালৰ ওপৰত মেলি বা এডাল ৰছি বা জেওৰা আদিত আওজাই ৰাখিও শুকুৱাব পাৰি। এনেদৰে ৩-৪ দিন শুকুৱাৰ পিছত ঘাঁহত সাধাৰণতে থকা ৭৫-৮৫% পানী ১৫-২০%লৈকে কমি আহিব। এনে অৱস্থাত ঘাঁহখিনিৰ সেউজীয়া ৰং, তাত থকা প্ৰ’টিন, খনিজ পদাৰ্থ, খাদ্যপ্ৰান আদি পোষক দ্ৰব্যবোৰৰ লগতে সোৱাদো অটুট থাকে।\nএনেদৰে প্ৰস্তুত কৰা হে’ খিনি বৰষুণ নপৰাকৈ শুকান ঠাইত চাং পাতি সংৰক্ষণ কৰিব লাগে আৰু কেচা ঘাঁহৰ নাটনিৰ সময়ত পশুধনক যোগান ধৰিব পাৰি। ইয়াস সৰু সৰুকৈ কাটি যোগান ধৰিলে অধিক ফল পোৱা যায়।\nছাইলেজ এনে এবিধ পশু খাদ্য যি সেউজীয়া ঘাঁহবোৰ বায়ু আৰু পোহৰৰ সংস্পৰ্শলৈ নহাকৈ এটা গাঁতত সংৰক্ষণ কৰি তৈয়াৰ কৰা হয়। এই গাঁতটোক ছাইল’ বা ছিল’ বুলি কোৱা হয়।\nবাৰীৰ ওখ ঠাইত য’ত সাধাৰনতে পানী নোলায়, তেনে ঠাইত একোটা গাঁত বা ছাইল’ খন্দা হয়। গাঁতটো ঘূৰণীয়া বা চাৰিকোণীয়া হ’ব লাগে। ছাইল’টো নিজৰ প্ৰয়োজন অনুপাতে তৈয়াৰ কৰা হয়। ছাইল’টোৰ তলি আৰু কাষবোৰ পকা কৰাই লব পাৰি। ছাইল’ ভূপৃষ্ঠৰ ওপৰতো টেংক আকৃতিত পকা বেৰ দি বনাব পাৰি।\nসেউজীয়া ঘাঁহবোৰ প্ৰথমে কাটি আনি ৰ’দত কিছু পৰিমাণে শুকুৱাই টুকুৰা কৰি ছাইল’ত ভৰাব লাগে। ঘাঁহ ভৰাওঁতে পাৰিলে ভৰিৰে গচকি ঘাঁহবোৰৰ মাজত থকা বায়ুভাগ যিমান পাৰি আতৰ হোৱাতো সুনিশ্চিত কৰিব লাগে। প্ৰতিদিনে ঘাঁহ ভৰোৱাৰ পাছত সন্ধিয়া ছাইল’টো পলিথিনেৰে দাকি ৰাখিব লাগে। ছাইল’টো মাটি পৃষ্ঠৰ পৰা ৬-১২ ইঞ্চিমান ওপৰলৈ ভৰ্তি হোৱাৰ পিছত তাৰ ওপৰত ধান খেৰ আৰু পলিথিনেৰে ঢাকি তাৰ ওপৰ ভাগত ৪-৫ ইঞ্চি ডাঠকৈ বোকা-মাটিৰ লেপ দিব লাগে। ছাইল’টোৰ মাজভাগ কাষকেইটাতকৈ অলপ ওখ কৰি ৰাখিব লাগে যাতে তাৰ আশে-পাশে পানী জমা নহয়।\nঘাঁহবোৰ এনেদৰে ২-৩ মাহমান ৰখাৰ পিছত ঘাঁহবোৰৰ জৈৱ-ৰসায়নিক পৰিৱৰ্তন ঘটি উন্নতমানৰ পশু খাদ্যত পৰিণত হয়। নিজৰ প্ৰয়োজন অনুসাৰে ১০ কেজি, ২০ কেজি বা ৫০ কেজি ছাইলেজ পলিথিনৰ বেগতো প্ৰস্তুত কৰিব পাৰি। ভালদৰে প্ৰস্তুত হোৱা ছাইলেজ সোনালী ৰঙৰ, টেঙা-মিঠা সুগন্ধিযুক্ত আৰু পশুৰ বাবে এক সোৱাদযুক্ত খাদ্য।\nছাইল’ খোলাৰ সময়ত এটা সৰু ফুটা দিনটোৰ বাবে প্ৰয়োজনীয় ছাইলেজ খিনি ওলিয়াই ফুটাটো পুনৰ বন্ধ কৰি ৰাখিব লাগে যাতে কম সময়ৰ বাবেহে ই ৰ’দ আৰু বতাহৰ সংস্পৰ্শলৈ আহে। পলিথিনৰ বেগত দৈনিক প্ৰয়োজন অনুসৰি কম পৰিমাণে ছাইলেজ বনোৱাৰ বাবে সুবিধাজনক।\nছাইলেজ পশুৱে নিজৰ ইচ্ছা অনুসৰি পেট ভৰাই খাব পৰাকৈ যোগান ধৰিব পাৰি। আগতে খোৱাৰ অভ্যাস নাথাকিলে প্ৰথমে অলপ অলপকৈ অন্য খাদ্যৰ সৈতে মিহলি কৰি পিছলৈ ইয়াৰ পৰিমাণ বৃদ্ধি কৰিব লাগে।\nপৰিপূৰ্ণ আহাৰৰ ব্লক (Complete feed block)\nপৰিপূৰ্ণ আহাৰৰ ব্লক হে’, খেৰ আৰু সুষম খাদ্যৰ সংশোধিত উপাদানসমূহৰ মিশ্ৰণ। টুকুৰা কৰা হে’ বা খেৰ, সুষম খাদ্য আৰু সংশোধিত খাদ্য উপাদান সমূহ ভালদৰে মিহলি কৰি উচ্চ চাপৰ প্ৰয়োগ কৰি এই ব্লকসমূহ বনোৱা হয়। তাৰ বাবে ব্লক বনোৱা যন্ত্ৰ ব্যৱহাৰ কৰিব পাৰি। প্ৰয়োজন অনুসৰি গুৰৰ লালী, ইউৰীয়া, খনিজ পদাৰ্থ আদি মিহলাব পাৰি। পশুধনৰ খাদ্যৰ প্ৰয়োজন অনুসৰি ১ কেজি, ২ কেজি বা তেনে কম পৰিমাণৰ বিভিন্ন জোখত এই ব্লকসমূহ বনাব পাৰি।\nউপৰোক্ত তিনিটা পদ্ধতিৰে ৰাহি হোৱা সেউজীয়া ঘাঁহৰ সংৰক্ষণ কৰি খৰাং, বানপানী বা অন্যান্য প্ৰাকৃতিক দুৰ্যোগ আদিৰ সময়ত প্ৰয়োজন অনুসৰি পশুধনক খাদ্য যোগান ধৰিব পৰা যায়।\nলিখকৰ ঠিকনা- ডাঃ প্ৰিয়ংকা কোঁৱৰ, ডাঃ কনক চন্দ্ৰ বৰ্মন, ডাঃ মনোজ কুমাৰ গোঁহাই আৰু ডাঃ অঞ্জন জ্যোতি নাথ\n* (অসম কৃষি বিশ্ববিদ্যালয়ৰ সোনালী জয়ন্তী বৰ্ষ উদযাপন উপলক্ষে যোৱা ১৬ আৰু ১৭ মাৰ্চ, ২০১৯ ত দুদিনীয়া কাৰ্যসূচীৰে লক্ষীমপুৰ পশু চিকিৎসা বিজ্ঞান মহাবিদ্যালয়ত আয়োজিত “বিজ্ঞানসন্মত ছাগলী পালন” প্ৰশিক্ষণ শিবিৰৰ সৈতে সংগতি ৰাখি প্ৰকাশিত এখনি হাতপুথিৰ পৰা এই লেখাটি লেখকৰ সন্মতি সাপেক্ষে পুনৰ প্ৰকাশৰ বাবে লোৱা হৈছে। – সম্পাদক, পশু সমৃদ্ধি।)\n← ভাৰত বৰ্ষত কৃষকৰ দুৰৱস্থা\nবিজ্ঞানসন্মত ছাগলী প্ৰতিপালনৰ ব্যৱস্থাৱলী →\nস্মাৰ্ট ফাৰ্মিং: কৃষিখণ্ডত ডিজিটেল টেকন’লজিৰ ব্যৱহাৰ আৰু সম্ভাৱনীয়তা


১অক্টোবৰৰ পৰা হায়াৰ ছেকেণ্ডাৰীৰ চূড়ান্ত বৰ্ষৰ বিশেষ পৰীক্ষা! চাওক পৰীক্ষা সূচী– News18 assam\nAssam H.S. Final Special Exam: ১ অক্টোবৰৰ পৰা হায়াৰ ছেকেণ্ডাৰীৰ চূড়ান্ত বৰ্ষৰ বিশেষ পৰীক্ষা ! চাওক পৰীক্ষাৰ সূচী...\nAssam H.S. Final Special Exam: ১ অক্টোবৰৰ পৰা উচ্চতৰ মাধ্যমিক চূড়ান্ত বৰ্ষৰ বিশেষ পৰীক্ষা। অসম উচ্চতৰ মাধ্যমিক শিক্ষা সংসদে জাৰি কৰিলে পৰীক্ষাৰ সূচী। যিসকলে পৰীক্ষাৰ ফলাফলক লৈ সন্তুষ্ট নহয় তেওঁলোকে দিব পাৰিব এই বিশেষ পৰীক্ষা। পৰীক্ষাৰ সময়ত অনুসৰণ কৰা হ'ব সকলো Covid-19 প্ৰট'কল।\nLast Updated : September 17, 2021, 16:20 IST\nFirst published: September 17, 2021, 16:17 IST\nAHSECFinal Year ExamHS Final examHS Final Year Examination


Pioglar in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Pioglar ar byavahar, ppali, parshwakriya, upkaar, kriya-pratikriya aaru satarkatabani\nPioglar ৰ মূল্য আৰু পেকৰ চাইজ - Pioglar Price and Pack Size in Assamese\nPioglar ৰ লাভ আৰু ব্যৱহাৰসমূহ- Pioglar Benefits & Uses in Assamese\nPioglar ৰ পালি আৰু সেয়া কেনেদৰে ল'ব- Pioglar Dosage & How to Take in Assamese\nPioglar-ৰ উপাদানসমূহ- Pioglar Active Ingredients in Assamese\nPioglar ৰ পাৰ্শ্চক্ৰিয়াসমূহ- Pioglar Side Effects in Assamese\nPioglar সংক্ৰান্ত সতৰ্কতাবাণীসমূহ- Pioglar Related Warnings in Assamese\nঅইন দৰৱৰ সৈতে Pioglarৰ গুৰুতৰ ক্ৰিয়া-প্ৰতিক্ৰিয়া- Severe Interaction of Pioglar with Other Drugs in Assamese\nPioglar মতভেদসমূহ- Pioglar Contraindications in Assamese\nPioglar ৰ বিষয়ে সততে সোধা প্ৰশ্নসমূহ- Frequently asked Questions about Pioglar in Assamese\nখাদ্য আৰু মদৰ সৈতে Pioglar ক্ৰিয়া-প্ৰতিক্ৰিয়া- Pioglar Interactions with Food and Alcohol in Assamese\nPioglar ৰ লাভ আৰু ব্যৱহাৰসমূহ - Pioglar Benefits & Uses in Assamese\nPioglar তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nPioglar ৰ পালি আৰু সেয়া কেনেদৰে ল'ব - Pioglar Dosage & How to Take in Assamese\nPioglar-ৰ উপাদানসমূহ - Pioglar Active Ingredients in Assamese\nPioglar ৰ পাৰ্শ্চক্ৰিয়াসমূহ - Pioglar Side Effects in Assamese\nগৱেষণাৰ ভিত্তিত, Pioglar ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nPioglar সংক্ৰান্ত সতৰ্কতাবাণীসমূহ - Pioglar Related Warnings in Assamese\nPioglar-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nPioglarৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Pioglar ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nPioglar-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা, আপুনি Pioglar ৰ ক্ষতিকাৰক প্ৰভাৱৰ সম্মুখীন হব পাৰে। আপুনি যদি এইবোৰৰ সম্মুখীন হয়, চিকিতসকৰ পৰামৰ্শ নোলোৱাকৈ গ্ৰহণ নকৰিব। চিকিতসকে পৰামৰ্শ দিয়া অনুসৰি কৰক।\nবৃক্কত Pioglar কি প্ৰভাৱ দেখা গৈছে?\nPioglarৰ বৃক্ক ৰ ওপৰত মৃদু পাৰ্শ্ব-প্ৰতিক্ৰিয়া আছে।\nযকৃতত Pioglar কি প্ৰভাৱ দেখা গৈছে?\nPioglarএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Pioglar ৰ কি প্ৰভাৱ দেখা গৈছে?\nPioglarৰ হৃদয় ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nঅইন দৰৱৰ সৈতে Pioglarৰ গুৰুতৰ ক্ৰিয়া-প্ৰতিক্ৰিয়া - Severe Interaction of Pioglar with Other Drugs in Assamese\nPioglar তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nPioglar মতভেদসমূহ - Pioglar Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Pioglar লোৱা অনুচিত যাতে -\nPioglar ৰ বিষয়ে সততে সোধা প্ৰশ্নসমূহ - Frequently asked Questions about Pioglar in Assamese\nএই Pioglar-এ অভ্য়াস বা নিচাৰ সৃষ্টি কৰে নেকি?\nনহয়, Pioglar আসক্তি সৃষ্টি কাৰক বুলি কোনো সাক্ষ্য নাই।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Pioglar লোৱাৰ পিছত ই আপোনাৰ টোপনি ভাৱ নানে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Pioglar লোৱা উচিত।\nমানসিক ৰোগৰ চিকিত্সাৰ বাবে Pioglar লৈ কোনো লাভ নাই।\nখাদ্য আৰু মদৰ সৈতে Pioglar ক্ৰিয়া-প্ৰতিক্ৰিয়া - Pioglar Interactions with Food and Alcohol in Assamese\nখাদ্য আৰু Pioglarৰ ক্ৰিয়া-প্ৰতিক্ৰিয়া\nখাদ্যৰ সৈতে Pioglarৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Pioglarৰ মাজৰ প্ৰতিক্ৰিয়া\nPioglar ৰ সমানে সমানে মদ্যাপানপ পাৰ্শ্চক্ৰিয়াই দেখা দিয়াটো বিৰল আৰু গুৰুতৰ নহয়। যাহওক, আপুনি যদি কোনো পাৰ্শ্চক্ৰিয়াৰ সমুখীন হয়, তেন্তে আপোনাৰ ডাক্তৰৰ সৈতে ততালিকে যোগাযোগ কৰক।\nPioglar ৰ অনুকল্প - Substitutes for Pioglar in Assamese\nআপুনি বা আপোনাৰ পৰিয়ালৰ কোনোবাই Pioglar লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Pioglar ব্যৱহাৰ কৰিছিল নেকি?\nআপুনি কিমান পৰিমাণে Pioglar সেৱন কৰিছিল?\nআপুনি Pioglar ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Pioglar সেৱন কৰে?


সুখ দুখ -বন্দিতা গগৈ বৰা - সাহিত্য ডট অৰ্গ\nসুখ দুখ –বন্দিতা গগৈ বৰা\n“শিশু দিৱস ” সমাগত, মোৰ এই লেখাটো মই জীৱনত লগ পোৱা বা নোপোৱা প্ৰতিটো শিশুৰ নামত উৎসৰ্গিত । আজিৰ শিশু সকল আমাৰ সমাজৰ ভৱিষ্যত। শিশু সকলৰ প্ৰতি আমাৰ বহুতো কৰণীয় আছে। জীৱনত নানা বয়সৰ শিশুৰ সৈতে হোৱা কেইটিমান অভিজ্ঞতা আজিৰ এই লেখাত দাঙি ধৰিছোঁ:\nসাধাৰণতে অষ্টম শ্ৰেণীত মোৰ কোনো ক্লাছ নাথাকে । আজি সিহঁতৰ বিজ্ঞানৰ শিক্ষকজন অনুপস্থিত বাবে মই ক্লাছটো লবলৈ আহিছোঁ । এই শ্ৰেণীটোৰ লৰাকেইটাৰব বিষয়ে কমনৰুমত সদায়ে বিৰূপ মন্তব্য শুনি থাকোঁ । ইহঁত হেনো বৰ দুষ্ট আৰু শ্ৰেণীকোঠাটো বৰ অপৰিষ্কাৰ কৰি ৰাখে । কিন্তু শ্ৰেণীটোত সোমাই মই এটা বেলেগ পৰিবেশ দেখিলো । শ্ৰেণীটো বৰ পৰিপাটী হৈ আছে আৰু ল’ৰাকেইটাও বৰ শান্ত হৈ বহি আছে । মনটো ভাল লাগিল । সুন্দৰকৈ পাঠ এটা পঢ়ালো । বেল পৰাৰ পাছত সিহঁতক শ্ৰেণী কোঠা পৰিষ্কাৰকৈ ৰখাৰ বাবে ধন্যবাদ দিলোঁ । আনন্দত গোটেই কেইটাৰ মুখকেইখন জিলিকি উঠিল ,”” বাইদেউ কাইলৈ আকৌ আহিব দেই আমাক পঢ়াবলৈ !”” এটাই কৈয়ে উঠিল । উৎসাহজনক মন্তব্যই সিহঁতক উৎসাহিত কৰাত মনটো ভাল লাগিল !\nলৰাটো যেতিয়া মই প্ৰথম মোৰ শ্ৰেণীত পাইছিলো , মৰম লগা আছিল । সি অষ্টম শ্ৰেণী লৈকে বেলেগ এখন স্কুলত পঢ়ি আহি নবম শ্ৰেণীত মই কৰ্মৰত স্কুলত নাম লগাইছে । প্ৰথম আহোঁতে নতুন স্কুলৰ সাজযোৰেৰে পৰিপাটীকৈ আচুৰি অহা চুলি কেইডালেৰে বৰ মৰম লাগিছিল তাক । পঢ়াৰ প্ৰতিয়ো তাৰ আগ্ৰহ দেখি মোৰ শ্ৰেণী শিক্ষক হিচাবে তাৰ প্ৰতি বেলেগ এটা মৰম গঢ়ি উঠিছিল । সাধাৰণতে অতি দৰিদ্ৰ পৰিয়ালৰ লৰা ছোৱালীয়ে ভৰি থকা স্কুল খনলৈ ছাত্ৰ ছাত্ৰী সকল প্ৰায়ে লেতেৰা পেতেৰাকৈ আহে । বেছি ভাগৰে উৱলি যোৱা কাপোৰ কাণি , ধুবলৈয়ো ঘৰত চাবোন চাৰ্ফৰো অভাৱ । কিন্তু এই লৰাটোক অলপ ব্যতিক্ৰম পাইছিলো । অ.’ তাৰ নাম অভিষেক , মৰমতে আমি সকলোৱে তাক অভি বুলি মাতিবলৈ লৈছিলো ।\nদিনবোৰ পাৰ হৈছিল , আমাৰ শিক্ষক সকলৰ দিনবোৰ পাঠ আৰু পৰীক্ষাৰ সমীক্ষাৰে জুখিব পাৰি । অভিহতৰো নবম শ্ৰেণীৰ ছমহীয়া পৰীক্ষাৰ বাবে সাজু হোৱাৰ দিন সমাগত হৈছিলহি । অভি প্ৰতিদিন স্কুল আহিছিল আৰু তাৰ পঢ়শুনাৰ প্ৰতি বৰ ধাউতি আছিল । তাকলৈ আমাৰ সকলো শিক্ষকৰে বহুত আশা গঢ়ি উঠিছিল । হাইস্কুল শিক্ষান্ত পৰীক্ষাত তাৰ পৰা যে এটা খুউব ভাল ৰিজাল্ট আশা কৰিব পাৰি তাক ভাবি মনবোৰ আনন্দিত হৈছিল ।\nছমহীয়া পৰীক্ষা শেষ হৈছিল , তাৰ পাছতে গৰমবন্ধ আৰু গৰমবন্ধ খুলিয়ে পৰীক্ষাৰ ৰিজাল্ট । ভবামতেই অভি দুয়োটা শাখাৰ ভিতৰতে প্ৰথম হৈছে । কিন্তু স্কুল খোলাৰ পাঁচদিনলৈকে সি স্কুল নাহিল । স্কুলত নাম লগোৱাৰ পাছত এয়া প্ৰথমবাৰৰ বাবে সি স্কুল খতি কৰিছে , মনটো ভাল নালাগিল । তাৰ ঘৰৰ ওচৰৰ দুই এটাক সুধিলত তাক ঘৰতে দেখা বুলি কলে । যি কি নহওঁক ছদিন পাছত সি স্কুল আহিল । পিছে তাৰ চেহেৰাটো দেখি মনলৈ নানা চিন্তা আহিল । সোতমোচ চাৰ্ট পেণ্ট আৰু অবিনস্ত চুলি , বহুত দিন নোশোৱাকৈ থকাৰ দৰে এযুৰি চকুৰে এই অভি আৰু সেই অভিৰ মাজত আকাশ পাতাল পাৰ্থক্য । সেইদিনা তাক একো নুসুধি , মাৰ্কচিট খন দি তাৰ মুখলৈ চালোঁ !পৰীক্ষাত প্ৰথম হৈ তাৰ মুখত যি আনন্দ ফুটি উঠিব লাগিছিল নেদেখি মনটো সেমেকিল । সেইদিনা তাক বিশেষ একো নকৈ নিজৰ কামত মনোনিৱেশ কৰিলোঁ ।\nপিছদিনাও অভিৰ কথা কাণ্ড ভাল নালাগিল । পঢ়াত সমুলি মন নিদি কিবা ভাবি চিন্তি বহি থাকিল । বাকী শিক্ষক সকলেও লৰাটোৰ এই পৰিবৰ্তনৰ কথা আলোচনা কৰিলে । সেইদিনাই টিফিনৰ সময়ত তাক একাশৰীয়াকৈ মাতি কি হৈছে সুধিলোঁ। প্ৰথমে সি একো হোৱা নাই আদি কৈ ফাঁকি মাৰি মোৰ পৰা পলাবলৈ বিচাৰিছিল ।কিন্তু অলপ টানকৈ ,””কি হৈছে কবই লাগিব ।”” কোৱাত সি আৰু নোকোৱাকৈ নোৱাৰিলে ।\nঅভিৰ দেউতাকে আগতে ঘৰে ঘৰে সৰু সুৰা কাপোৰ , তেল , ক্ৰীম আদি বিক্ৰী কৰি আৰু মাকে ব্লাউজ , মেখেলা চাদৰ আদি চিলাই কৰি সিহঁতৰ পৰিয়ালটো চলাই আছিল । ঘৰত সি আৰু মাক দেউতাক , তিনিটা প্ৰাণী , তাৰ বায়েক তিনি জনীৰ ইতিমধ্যে নিজৰ পচন্দৰ লৰাৰ লগত বিয়া হৈ গৈছে ।অভাৱৰ ঘৰ যদিও ঘৰ খনত শান্তি আছিল । আজি দুমাহ মান আগতে তাৰ দেউতাকক লগৰ এজনে ডিমাপুৰত কিবা কাম কৰিবলৈ লগ ধৰিলে । উপাৰ্জন ভাল হোৱাৰ আশাত দেউতাক ডিমাপূৰ গল । উপাৰ্জন কি কৰিলে নাজানে কিন্তু দেউতাকে মদ আৰু জুৱাৰ নিচাত এনেকৈ ডুবিলে যে ঘৰৰ সকলো শান্তি কৰবালৈ গল । পঢ়াৰ পৰিবেশ নাইকিয়া হল। নিশা নিশা মদ খাই আহি মাকক মাৰপিট কৰাৰ দৃশ্যই তাৰ দৰে কিশোৰ এটাক কিমান মানসিক আঘাত সানিব পাৰে সেয়া আৰু বুজিবলৈ বাকী নাথাকিল ।তাক কিবা কৈ সান্তনা দিয়াৰ ভাষা নথকাত তাৰ মূৰত হাত খন থৈ শ্ৰেণীলৈ যাবলৈ কলো !\nমনটো কিন্তু অশান্তিত থাকিল । কিবা এটা কৰিব লাগিব , এই ভাবটোৱে দোলা দি ৰল । বাকী সকলৰ লগত পৰামৰ্শ কৰি তাৰ দেউতাকক বিদ্যালয়লৈ মাতি পঠালো । এদিন দুদিনকৈ এসপ্তাহ পাৰ হল ,মানুহজন নাহিল । আৰু যে নাহিব বুজিলো ! ইফালে অভিৰ পঢ়াৰ প্ৰতি আগ্ৰহ কমি গৈ থাকিল , মাজে মাজে স্কুল অহা বাদ দিলে ।শেষত আমি কেইজনমানে তাৰ ঘৰলৈ যোৱাটোকে ঠিক কৰিলোঁ । তাৰ ঘৰ যিটো বস্তিত তাৰ ওচৰতে স্কুলৰ চকীদাৰ জনৰ ঘৰ বাবে তাৰ ঘৰটো বিচাৰি উলিওৱাত অসুবিধা নহ’ল। লগৰ আৰু দুজন , চকীদাৰ অনন্ত আৰু মই গৈ যেতিয়া অভিৰ ঘৰ পালোগৈ তেতিয়া অভিৰ দেউতাক ঘৰতে আছিল । ঘৰ মানে ঠেপাঠেপিকৈ থকা এলানি ভাৰাঘৰৰ ভিতৰতে এটা সৰু ঘৰত সিহঁত থাকে । যিমান পাৰি সৰল ভাষাত ,যিমান পাৰি কোমলকৈ আৰ বিনয়েৰে তেখেতৰ লগত অভিৰ পঢ়া শুনা সম্পৰ্কীয় সুবিধা অসুবিধাৰ কথা আলোচনা কৰিলোঁ । আৰু মানুহ জনৰ সন্মানত আঘাত যাতে নালাগে তেনেকৈ তেখেতক মদ খাই ঘৰত অশান্তি নকৰিবলৈ অনুৰোধ কৰা হল। মানুহ জনৰ লগত কথা পাতি বুজিলো , মানুহ জন ভদ্ৰ আৰু আমাৰ কথাত তেখেতে বেয়া পোৱা নাই ।বৰঞ্চ পুতেকৰ কথা ইমান চিন্তা কৰা বাবে আমাক হাতযোৰ কৰি ধন্যবাদ দিলে । যাহক মনত অলপ আনন্দ লৈয়ে উভতি আহিলো ।\nকেইটামান দিন পাৰ হল । ক্লাছত অভিক লক্ষ্য কৰি থাকিলো , বিশেষ পৰিবৰ্তন নেদেখি হতাশ হ’লো। আজি হঠাৎ ক্লাছত সোমাই প্ৰথম বেঞ্চত অভিক আকৌ আগৰ দৰে পৰিপাটী সাজত দেখা পাই কিয় জানো মনটো ভাল লাগিল । ক্লাছৰ শেষত মই কিবা সুধাৰ আগতেই সি আগুৱাই আহি মোক যিখিনি কথা কলে সেইয়া হল _””দেউতাই ছাৰ বাইদেৱে মোক ইমান ভালপোৱা আৰু মোৰ কথা ইমান চিন্তা কৰা দেখি বৰ সুখী হৈছে আৰু দেউতাৰ পৰা পোৱা অসুবিধাবোৰ আৰু হবলৈ নিদিয়ে কৈছে । দেউতাই আগৰ দৰেই কষ্ট কৰি ফেৰীৱালাৰ কামটো কৰি ঘৰ চলাই নিব আৰু ডিমাপুৰত গৈ কাম কৰাটো বাদ দিব বুলি মা আৰু মোক কথাও দিলে ।”” অভিৰ চকুত আনন্দৰ দুটোপাল চকুপানীয়ে টলবলাই উঠিল , মোৰ চকুতো সেই একে আনন্দৰ ঢল !!\n**** বিথীকা **\nষষ্ঠ শ্ৰেণীত যেতিয়া বিথীকাই আমাৰ স্কুলত নাম লগাইছিল , তাইৰ হাঁহি থকা মৰম লগা গোল মুখখনে , দীঘল পৰিপাটী বেণী দুডালে আমাৰ সকলোৰে মন হৰি নিছিল । অতি সোনকালে বিথীকাই সকলো শিক্ষক শিক্ষয়িত্ৰীৰ দৃষ্টি আকৰ্ষণ কৰিবলৈ সক্ষম হৈছিল । তাই অকল দেখাতে ধুনীয়া নাছিল , পঢ়াত ভাল হোৱাৰ উপৰিও সুন্দৰ আৰ্ট কৰা , কবিতা আবৃত্তি কৰা আদি বহুতো গুণো আছিল । তাই সদায়ে মাকৰ লগত স্কুল আহে। আমাৰ স্কুলখন বজাৰৰ ব্যস্ত এলেকাত অৱস্থিত বাবে সৰুবোৰক মাক দেউতাকে স্কুলত থৈ যায় ।বিথীকাৰ মাক গৰাকীও বৰ সুন্দৰী আৰু অমায়িক মহিলা । যতে দেখে সুন্দৰকৈ হাঁহি মাৰি মাত এষাৰ দিয়ে ।\nসেই বছৰে দুৰ্গা পূজাৰ আগে আগে সেই দুখ লগা খবৰটো আমাৰ কাণত পৰিলহি । তিনিদিন মানৰ জ্বৰ মূৰৰ বিষতে বিথীকাৰ মৰম লগা মাকজনী ঢুকাই থাকিল ।খবৰটো শুনি আমাৰ সকলোৰে চকু সেমেকিছিল । বিথীকাৰ মুখখন মনত পেলাই আমি বহুত দিন চকুলো টুকিছিলো । এৰা ইয়াৰ পাছত সকলোৱে বুজিছেই চাগৈ বিথীকাজনীৰ কেনে অৱস্থা হব !! তাই যেতিয়া স্কুল আহিল ,সেই আগৰ ৰাংঢালী ছোৱালীজনীৰ ঠাইত এজনী মন মৰহি থকা ছোৱালী হৈ । মাকৰ আদৰ যত্নত ডাঙৰ হোৱা ছোৱালীজনীৰ বিধ্বস্ত ৰূপটো দেখিলে আপোনালোকৰো চকুলো ওলাব । তাইৰ পৰিপাটী বেণীদুদাল আৰু দেখা নগল । প্ৰায়েই স্কুলত অনুপস্থিত থাকে তাই আৰু যিদিনা আহে আউল বাউল চুলিৰে অপৰিপাটী হৈ । মুখৰ হাঁহি কেতিয়াবাই হেৰাল ।\nএনেকৈয়ে মনমৰা জনী হৈ তাই সপ্তম শ্ৰেণী পালেহি ! সপ্তম শ্ৰেণীত মোৰ এটা ক্লাছ পৰাত বিথীকাৰ লগত সদায়ে দেখা হয় । তাইক দেখিলে বুকুৰ কোনোবা খিনি বিষায় । আগতে পঢ়াৰ প্ৰতি সীমাহীন আগ্ৰহ থকা ছোৱালীজনী এতিয়া এটা মূৰ্ত্তিৰ দৰে ক্লাছত বহি থাকে । খিৰিকীৰে বাহিৰলৈ চাই কি জানো ভাবি থাকে । টানকৈ একো কোৱাৰ কথা বাদেই অলপ পঢ়া শুনাত মন দিবলৈ কলেই তাই উচুপি উঠে । স্কুল অহা বাদ দিয়ে দুদিন মান । তাইক একো কবলৈ বাদ দিলোঁ । কিন্তু তাই যেতিয়াই স্কুল আহে এবাৰ হলেও তাইৰ মূৰত আলফুলে হাত খন বুলাই দিয়া কৰিলোঁ আৰু সদায়ে কৰিবলৈ ঠিক কৰিলোঁ , মানে যিমান দিন তাই এই স্কুলত থাকিব । এনে কৰি মাতৃহাৰা ছোৱালীজনীক অলপ মৰমৰ আভাস দিও , তাই কি অনুভৱ কৰে নাজানোঁ মোৰ ভাল লাগে । বিথীকাক অলপ মৰম দি , তাইৰ প্ৰতি অলপ চিন্তা কৰি তাইৰ সেই উদাস দৃষ্টিটোৰে বিচাৰি ফুৰা মাকৰ মুখখন মই মচিব নোৱাৰোঁ জানো কিন্তু অলপ মৰম দি মই শান্তি পাওঁ নিজৰ ওচৰত !!\n← সুগন্ধি বতৰা -ৰাজশ্ৰী বৰ্মন।\nসৰিয়হ ফুল →\nহিন্দু বাংলাদেশীক নাগৰিকত্ব প্ৰদান (উদ্দীপ তালুকদাৰ)\nঅসমৰ লোকবাদ্য টকা\nশূন্য, বীজগণিত আৰু তিনিটা যুগান্তকাৰী ঘটনা (পংকজজ্যোতি মহন্ত)


ৰাছিয়াত ফুটবল বিশ্বকাপ : নির্ণয় হ’ব মেছি-ৰ’নাল্ডোৰ ভৱিষ্যৎ - SANGBAD PRAHARI\nHome ক্ৰীড়া ৰাছিয়াত ফুটবল বিশ্বকাপ : নির্ণয় হ’ব মেছি-ৰ’নাল্ডোৰ ভৱিষ্যৎ\nৰাছিয়াত ফুটবল বিশ্বকাপ : নির্ণয় হ’ব মেছি-ৰ’নাল্ডোৰ ভৱিষ্যৎ\nৱেব সংবাদ : শনিবাৰে নিশা কাৰ ভাগ্যত কি লিখা আছে কোনােৱেই নাজানে। ৰাছিয়া বিশ্বকাপে আজি লিখি দিব দুই মহানায়কৰ ভাগ্যলিপি। ফ্ৰান্সৰ হাতত লিখা আছে মেছিৰ কুণ্ডলী। উৰুগুৱেৰ হাতত আছে ৰনাল্ডােৰ ভৱিষ্যৎ। ইউৰােপ বনাম দক্ষিণ আমেৰিকা৷ হৃদয় বনাম মস্তিষ্ক। ছেইণ্ট পিটাৰ্ছাৰ্গৰ দৰেই মেছিময় বর্ণিল নিশাত পৰিণত হ'ব নেকি বুয়েনছ আয়াছ! লিছবনত পুৱাৰ সূৰ্যৰ উদয় হ'বনে? ঘােৰ অনিশ্চয়তা। ফুটবল ঈশ্বৰে কাৰ ভাগ্যত কি লিখি থৈছে আগতীয়াকৈ জনাৰ কোনাে উপায় নাই। ইচ্ছা কৰিলে ঈশ্বৰৰ ৰায় হাতেৰে মােহাৰি নিজেই লিখি ল’ব পাৰে দুয়ােজনৰ ভাগ্য। সেই ক্ষমতা দুয়ােজনৰে আছে। ঈশ্বৰে সেই ক্ষমতাৰে অধিকাৰী কৰিছে দুয়ােজনকে। ঈশ্বৰ আজি কাৰ পক্ষত! দ্বিধাহীনভাৱে কৈ দিব পাৰি— দুয়ােৰে পক্ষত।\nজার্মানীয়ে বিদায় লৈছে। একে নিশাতে মেছি’নাল্ডােৰাে যদি পতন হয়, তেন্তে কি হ'ব ৰাছিয়া বিশ্বকাপ। কাক চাবলৈ উজাগৰে কটাব নিশা। ফুটবলৰ ঈশ্বৰৰ সাক্ষাৎ আমি কোনেও পােৱা নাই। পাইছাে মেছি’নাল্ডােৰূপী ঈশ্বৰক। সন্ধিয়াতে মেছি। ঘৰে ঘৰে ধূপ-ধূনাৰ সুবাস। ঈশ্বৰৰ হেনাে এই সময়তে আগমন ঘটে। মেছিয়েই আজি সন্ধিয়াৰ ঈশ্বৰৰ দূত। সন্মুখত ফ্রান্স। জিদান-প্লাটিনিৰ দেশ। সৌন্দর্য, সুৰা, সুন্দী, সুগন্ধীৰ দৰেই সেই দেশৰ ফুটবল।\nবিশ্বকাপ জয়ৰ ইতিহাসেৰে সমৃদ্ধ ফ্রান্সে ফুটবল বিশ্বক সন্মােহিত কৰি ৰাখিছিল। প্লাটিনিৰ পিচত জিদান, কিন্তু জিদানৰ পিচত বিশাল শূন্য। নামে-দামে ফ্ৰান্সৰ দলটি চমকপ্রদ। যিখন দেশে কৰিম বেনজেমাৰ দৰে খেলুৱৈক গুৰুত্ব নিদি আভিজাত্য দেখুৱাব পাৰে, তেনে দলৰ শক্তি সহজে অনুমেয়। গ্রীজমেন, জিৰ’ড, ডেম্বেলে, পল পগবা, উমটিটি, বার্নাড মেণ্ডি, এমবাপে ইউৰােপৰ বিখ্যাত ক্লাবসমূহৰ মূল্যৱান সম্পদ।\nকথাতে কয়— পাকঘৰত ৰান্ধনিৰ আধিক্য হলে ব্যঞ্জনৰ সােৱাদ নষ্ট হয়। ফ্রান্সতাে একেই অৱস্থা। শিল্পীও আছে, কর্মীও আছে। নাই কেৱল এজন দলনায়ক। প্রত্যেকেই নেতা। শক্তিশালী হৈয়াে তিনিখন মেচত প্ৰভাৱহীন ফ্রান্স। প্রাথমিক ৰাউণ্ডত ভুল শুধৰণিৰ সুযােগ আছিল। এইবাৰ ভুল মানেই বিদায়। দলটো তাৰকাৰে সমৃদ্ধ হলেও মেছি নাই। আর্জেন্টিনাৰ বাবে এয়াই ইতিবাচক। আর্জেন্টিনাত এক নায়ক। আনকি প্রশিক্ষক ছাম্পাউলিও ক্ষমতাহীন দ্রোণাচার্য। মেছিৰ মতেই চলিব দল। ফ্রান্সৰ বাবে দুর্ভাগ্য যে আর্জেন্টিনাৰ মুখামুখি হােৱাৰ আগমুহূর্তত মেছিৰ ভৰিত ৬৬২ মিনিট পিচত গলৈ আহিছে। মেছি সাৰ পােৱা মানেই বিপদ। দুপাখি মেলি উৰিব ধৰা পখীক পুনৰ মাটিলৈ নমাই অনা কঠিন কাম। পখীয়ে লক্ষ্যতহে ল’ব বিশ্রাম। আর্জেন্টিনাৰ পখী উৰিছে আকাশলৈ। লক্ষ্য ১৫ জুলাইৰ লুঝনিকি ষ্টেডিয়াম।\nমেছিৰ ভাগ্য নির্ধাৰণ হােৱাৰ কিছু ক্ষণৰ ভিতৰতে মধ্যনিশা আকৌ ৰ'নাল্ডাে। পর্তুগীজ নায়কৰ সন্মুখত মেছিৰ অভিন্ন বন্ধু লুইছ দুৱাৰেজ। আৰু এটা সংশয় আৰু অনিশ্চয়তাৰ নিশা। আকৌ বার্চিলােনা বনাম ৰিয়েল মাদ্রিদ। লা-লীগাৰ এল ক্লাছিকোত পাৰ হৈছে বহু শিহৰিত নিশা। ছুৱাৰেজৰ ধ্বংস অভিযান। ছুৱাৰেজৰ সংগী কাভানি। ৰাছিয়া বিশ্বকাপৰ প্রথম দুখন মেচৰ কথা নকওঁ।\nতৃতীয় মেচত আয়ােজক ৰাছিয়াক ৩-০ গলেৰে একেবাৰে মাটিত শুৱাই দিছিল উৰুগুৱেই। সেই চমক অব্যাহত থাকিলে পর্তুগাল বিদায় নিশ্চিত। পর্তুগাল মানে একমাত্র ৰ'নাল্ডাে। পর্তুগালৰ দুর্বলতাসমূহ ইৰানে একেবাৰে উদঙাই দিছে। সেইদিনা ভাগ্যই সহায় কৰিছিল পর্তুগাল আৰু ৰনাল্ডােক। অন্যথা পর্তুগাল থাকিলেও ৰ'নাল্ডাে হয়তাে বহিষ্কৃত হৈ গেলেৰীত। পর্তুগালৰ দুর্ভাগ্য যে দলত ৰ'নাল্ডােৰ ৫০ শতাংশ সমকক্ষ এজনৰাে অভাৱ। দলৰ সমস্ত বােজা ৰ'নাল্ডােৰ ওপৰত। এইটোও ঠিক যে এটা দলক ধ্বংস কৰিবলৈ এজন ৰ'নাল্ডােৱেই একাধিক। উগুৱেৰ ৰক্ষণে কিন্তু সেই সুবিধা নিদিয়ে। ৰনাল্ডােক মুক্ত বিচৰণৰ সুযােগ দিয়া মানে নিজলৈ বিপদ মাতি অনা। উৰুগুৱেই জানে যে ৰনাল্ডাে বন্দী মানে পর্তুগালাে বন্দী। ছুৱাৰেজৰ উৰুগুৱেই জানাে পাৰিব মুক্ত বিহংগ এটাক সজাত বন্দী কৰি ৰাখিবলৈ?\nবিশ্ব ফুটবলৰ অতিমানৱ ৰ'নাল্ডােৰ বাবে এয়াই হয়তাে অন্তিম বিশ্বকাপ। কাটাৰলৈ আৰু চাৰিটা বছৰ। তেতিয়ালৈ ৰ'নাল্ডাে হ’ব ৩৮ বছৰীয়া। এই বয়সত বিশ্বকাপ অলীক স্বপ্ন। ৰ'নাল্ডােৰ সন্মুখত এয়াই অন্তিম সুযােগ। হয় ইপাৰ নহয় সিপাৰ।\nএকেটা নিশাতে দুই মহানায়কৰ ভাগ্যৰ পৰীক্ষা। প্রি-কোৱাৰ্টাৰৰ প্ৰথম দিনাই ৰাছিয়া বিশ্বকাপে হেৰুৱাব নেকি কৌলিন্য! ৰ'নাল্ডাে, স্পেইনৰ বিৰুদ্ধে এই ফ্রী কিকটো আৰু এবাৰ হেঁপাহ পলুৱাই। উপভােগ কৰাৰ ইচ্ছা জাগিছে। আৰু মেছি, মাত্র এটা গলতেই সামৰিব নেকি ৰাছিয়া বিশ্বকাপ?


你是个大美食家。你真是个了不起的厨师。您的亲朋好友总是赞美您的烹饪技巧。您喜欢为食物拍照。您喜欢参观餐厅并且喜欢尝试不同的菜肴。您喜欢通过尝试不同的食谱在厨房中进行实验。您经常在Facebook和instagram上发布您的食物创作图片。现在您想成为美食博客。您想建立自己的美食博客，'s very good. অসমীয়াত ফুড ব্লগ খুলিবলৈ ক্লিক কৰিব但是，在您开始自己的美食博客之前，请仔细阅读以下博客测验问题并问自己，您是否真的要建立自己的美食博客？ 你真的可以经营美食博客吗？ 在美食博客中创建并获得成功真的那么容易吗？创建美食博客非常容易。通过Google的帮助或参加任何博客课程，您都可以轻松启动美食博客。创建美食博客后，您将轻松学习如何发布博客文章。之后\n博客তুড ব্লগ এটা কিদৰে খুলিব（分步指南）\n博客হৈছে সকলোতকৈ সহজ এটি ব্লগিংৰ মাধ্যম| Blogger ক প্ৰথমতে পায়ৰা লেবচে গড়ে যদিও দুহেজাৰ তিনি চনত ইয়াক গুগলে ক্ৰয় কৰি লয়| Blogger দ্বাৰা গড়া ব্লগ বোৰৰ hosting গুগলে কৰে আৰু চাবডমেইনblogspot.comউপলব্ধ হয়| এনে ব্লগবোৰ ব্লগাৰৰ নিজা কাচতম ডমেইনটো উপলব্ধ হয়| 博客 ফুড ব্লগ এটা খোলাৰ আগতে কিছুমান জানিব লগীয়া কথা : • ফুড ব্লগ মানে কি? • WordPress কি ? 博客 ব্লগ কিদৰে খুলিব STEP 1 Blogger বিনামূলীয়া ব্লগ এটা খুলাৰ আগতে আপুনি Blogger একাউন্ট এটা খুলাৰ দৰকাৰ| ক্লিক কৰক -> sign in to Blogger 博客 একাউন্ট খুলিবলৈ আপোনাৰ দৰকাৰী Google username আৰু password. STEP2博客 একাউন্ট sign in কৰাৰ পাছত বাওঁফালে থকা তলমূখীয়া কাড় দাল টেপিব| ক্লিক কৰিব " New Blog"| ক্লিক কৰিলে তলত দেখুৱাৰ দৰে পাব|步骤3এটিয়া আপুনি নিজৰ পচন্দৰ ব্লগ নাম এটা টাইপ কৰক তলত দেখুৱাৰ দৰে|步骤4এইদৰে ব্লগ নাম টাইপ কৰাৰ পাছত ব্লগ এড্ৰেচ টাইপ কৰিব তলত দেখুৱাৰ দৰে|কেতিয়াবা আপুনি বিচৰা সেই নামৰ ব্লগ এড্ৰেচ নপাবও পাৰে, অন্য কোনোবাই সেই নামৰ ব্লগ\nWordPress ফুড ব্লগ এটা কিদৰে খুলিব（如何在WordPress上创建美食博客）\nWordPress的ক ব্লগিংৰ ক্ষেত্ৰত সকলোতকৈ উত্তম মাধ্যম বুলি গন্য কৰা হয়| ইয়াৰ লগতে wordpress হৈছে ব্লগিংৰ ক্ষেত্ৰত সকলোতকৈ জনপ্ৰিয় | দুহেজাৰ তিনি চনত আৰম্ভ কৰা এই ব্লগিং মাধ্যমতোৰে বৰ্তমান ইনটাৰনেটৰ 30% তকৈয়ো অধিক ৱেৱচাইট আছে | আপুনি যদি নতুনকৈ খাদ্যৰ ব্লগ বা ফুড ব্লগ এটা খুলিব বিছাৰে তেনেহলে মাধ্যম হিচাপে WordPress বাচি লব পাৰে | ফুড ব্লগ মানে কি জানিবলৈ ইয়াত ক্লিক কৰক নতুন ব্লগাৰে WordPressত ব্লগ খুলিব বিছাৰিলে প্ৰথমতে বিভ্ৰান্ত হব লগা হয় WordPress.com আৰু WordPress.org মাজত | কোনটোত ব্লগ খুলিব? WordPress.com আৰু WordPress.org মাজৰ কিছুমান বিভেদ আছে| WordPress.com আৰু WordPress.org দুটা বেলেগ মাধ্যম আৰু নতুন ব্লগাৰে প্ৰথমতে এই বিভেদ ধৰিব নোৱাৰি ভুল কৰা দেখা যায় | WordPress.org WordPress.org হৈছে সবাতোকৈ জনপ্ৰিয় ব্লগিং মাধ্যম | ই হৈছে এটা self hosted ব্লগিং মাধ্যম | এই মাধ্যমত ব্লগিং কৰিলে ব্লগৰ সম্পূৰ্ণ স্বতাধিকাৰ আপোনাৰ ওচৰত থাকে| এনে ব্লগৰ দ্বাৰা বিজ্ঞাপনৰে অৰ্থ উপাৰ্জন কৰিব পাৰি আৰু এই উপাৰ্জনৰ অংশ কাৰোৰে লগত ভাগবতৰা কৰিব লগীয়া নহয়| WordPress এটা বিন\nফুড ব্লগ এটা কিদৰে খুলিব（如何创建美食博客）\nফেচবুকত বিভিন্ন খাদ্য গোট বোৰ বাঢ়িছে আৰু লগতে বাঢ়িছে ধুনিয়া ধুনিয়া খাদ্যৰ ফটো আৰু ৰেচিপি সমূহ|অসমত টেলেণ্টৰ অভাৱ নাই বুলি কথা এষাৰ প্ৰায়ে শুনা যায়| সকলো ক্ষেত্ৰতে অসমীয়া সকল আগবাঢ়িছে যদিও ফুড ব্লগিং ক্ষেত্ৰত সংখ্য একেবাৰে নগন্য| ইয়াৰ বিপৰীতে খাদ্য আৰু ৰেচিপি সম্বন্ধীয় ইউটিউবাৰৰ সংখ্যা বহুত বাঢ়িছে| ইউটিউবত ভিডিয়ৰ দ্বাৰা ৰেচিপি এটা প্ৰদৰ্শন কৰা হয় কিন্তু যি সকলৰ ফুড ফটোগ্ৰাফীৰ ওপৰত ৰুচি আছে, তেওঁলোকৰ বাবে ব্লগিং এটা উত্তম মাধ্যম| ইয়াৰ উপৰিও বহুতে ৰেচিপি এটাৰ ভিডিঅ চোৱাতকৈ ৰেচিপি পঢ়ি ভাল পায়| তেনে ক্ষেত্ৰত অসমীয়াত ৰেচিপি বিচাৰি গুগলত চাৰ্চ কৰিলে দেখা যায় যে অসমীয়া ফুড ব্লগৰ সংখ্যা তেনেই নগন্য| এই ক্ষেত্ৰত ফুড ব্লগ এটা কিদৰে খুলিব লাগে বহুতে নাজানিবও পাৰে| সেয়েহে মই কেইটিমান ব্লগ পষ্টৰ জৰিয়তে ফুড ব্লগ এটা কিদৰে খুলিব পাৰি তাৰ বিষয়ে আলোচনা কৰিম|ফুড ব্লগ এটা খোলাৰ আগতে আমি প্ৰথমে জানি লব লাগিব ফুড ব্লগ মানে কি ? সেয়েহে মোৰ প্ৰথম পষ্ট টোত আজি ফুড ব্লগ আৰু ব্লগিং নো কি হয়, সেই বিষয়ে আলোচনা কৰিম| ব্লগ মানে কি ? ব্লগ (blog) হৈছে ইংৰাজী weblog ৰ সংক্ষিপ্ত শব্দ| ব্লগ হৈছে এক ধ


fake-tweet-in-the-name-of-cm-himanta-biswa-sarma-round-the-corners-regarding-school-closure-for-corona-manju-b– News18 assam\nFake Tweet of Himanta Biswa Sarma : ২০ নৱেম্বৰৰ পৰা বন্ধ হ'ব শিক্ষানুষ্ঠান ! মুখ্যমন্ত্ৰীৰ নামত কাৰ টুইট? কি ক'লে হিমন্ত বিশ্বই\nএইধৰণৰ ভুৱা বাতৰিত বিশ্বাস নকৰিবলৈ সকলোকে আহ্বান মুখ্যমন্ত্ৰী ড৹ হিমন্ত বিশ্ব শৰ্মাৰ।\nৰাজ্যৰ মুখ্যমন্ত্ৰী ড৹ হিমন্ত বিশ্ব শৰ্মা (Himanta Biswa Sarma)ৰ নামত অপপ্ৰচাৰ। ক'ভিডৰ নামত এটা ফেক টুইট (Fake Tweet)ৰ স্ক্ৰীণশ্বট প্ৰচাৰ কৰি ভুৱা বাতৰি বিয়পালে এক দুষ্ট চক্ৰই। সামাজিক মাধ্যমযোগে মুখ্যমন্ত্ৰীয়ে নিজেই জনালে এই কথা।\nদুষ্ট চক্ৰটোৱে ৰাজ্যত বৰ্ধিত কৰোণা (Corona) সংক্ৰমণৰ প্ৰতি লক্ষ্য ৰাখি শিক্ষানুষ্ঠান বন্ধ কৰা হ'ব বুলি উল্লেখ কৰিছিল ফেক টুইটটোত। চৰকাৰে অহা ২০ নৱেম্বৰৰ পৰা শিক্ষানুষ্ঠান বন্ধ কৰাৰ সিদ্ধান্ত লোৱা বুলি উল্লেখ কৰা হৈছিল এই ভুৱা টুইটত।\nমুখ্য়মন্ত্ৰীৰ নামত স্কুল বন্ধৰ ভুৱা টুইট, মুখ্যমন্ত্ৰীৰ সতৰ্কীকৰণ\nকিন্তু এই টুইটৰ স্ক্ৰীণশ্বটটো সম্পূৰ্ণ মিছা বুলি প্ৰকাশ কৰিলে মুখ্যমন্ত্ৰীয়ে। এইধৰণৰ ভুৱা বাতৰিত বিশ্বাস নকৰিবলৈ সকলোকে আহ্বান মুখ্যমন্ত্ৰী ড৹ হিমন্ত বিশ্ব শৰ্মাৰ। লগতে এনে ভুৱা বাতৰিৰ পৰা নিজকে সাৱধানে ৰাখিবলৈও ৰাইজক অনুৰোধ মুখ্যমন্ত্ৰীগৰাকীৰ।\nআনহাতে এই দুষ্ট কাণ্ডৰ সন্দৰ্ভত তদন্ত কৰিবলৈ অসম পুলিচক নিৰ্দেশ মুখ্যমন্ত্ৰী ড৹ শৰ্মাৰ।\nAssam CM Himanta Biswa sarmaAssam Corona VirusAssam SchoolFake News


কৰিণা কাপুৰ চুম্বন কৰিবলৈ অমান্তি হৈছিল অভিনেতা অজয় দেৱগণক! কিন্তু কিয়? | Rupaliparda.com\nকৰিণা কাপুৰ একাষাৰে চুম্বন কৰিবলৈ অমান্তি হৈছিল অভিনেতা অজয় দেৱগণক । হয়, আপোনালোকে ঠিকে শুনিছে। অজয় দেৱগন আৰু কৰীণা কাপুৰে যুঁটীয়াভাৱে বহু ছবিত অভিনয় কৰিছে; সেই কেইখন হৈছে ক্ৰমে ঔমকাৰা, সত্যাগ্ৰহ, গোলমাল চিৰিজ, সিংঘম ২ আদি। এই আটাইবোৰ ছবিয়ে মুক্তিৰ পিছতেই বহুল ৰূপত লাভ কৰিছিল জনপ্ৰিয়তা। শেহতীয়াকৈ কৰীণা আৰু অজয় দেৱগণৰ পূৰণি কিছু কথা ভাইৰেল হৈ পৰিছে চচিয়েল মিডিয়াত। এই কথা সমূহৰ চৰ্চা এনেধৰণৰ হৈছে য’ত স্ক্ৰীণত চুম্বনৰ দৃশ্যক লৈ কৰা হৈছে। আচলতে, ২০১৩ চনত প্ৰকাশ ঝাৰ দ্বাৰা নিৰ্মিত “সত্যাগ্ৰহ” ছবিখনত উক্ত অভিনেতা-অভিনেত্ৰী দ্বয়ে কাম কৰিছিল। এই ছবিখনত দুয়ো গৰাকীৰ মাজত চুম্বনৰ দৃশ্য হ’বলগীয়া আছিল যদিও ইয়াক একাষাৰে কৰিবলৈ অমান্ত হৈছিল কৰীণা কাপুৰে। এখন মেগাজিনৰ মতে, কৰীণা কাপুৰৰ ২০১২ চনত বিবাহ হৈছিল ছেইফ আলি খানৰ সৈতে। বিবাহৰ সময়ছোৱাতেই প্ৰকাশ ঝাৰ এই ছবিখনৰ বাবে শ্বুটিং কৰি আছিল কৰীণা কাপুৰে। গতিকে কৰীণাই সেই সময়ছোৱাত চুম্বনৰ এনে দৃশ্য কৰিব বিচৰা নাছিল।\nকৰীণাই বিবাহৰ পূৰ্বে কেইবাটাও চুম্বনৰ দৃশ্য সম্পন্ন কৰিছিল; এই দৃশ্য সমূহৰ ভিতৰত অধিক চৰ্চিত হৈছিল “জৱ উই মেট” ৰ দৃশ্যভাগ। ইয়াৰ পৰৱৰ্তী সময়ত “কমবখ্ত ইস্ক” আৰু “কী আৰু কা” ছবি দুখন উল্লেখনীয়। বৰ্তমান কৰীণা দ্বিতীয়বাৰ সন্তান সম্ভৱা হৈ পৰিছে। আগন্তুক সময়ত আমিৰ খানৰ সৈতে “লাল সিং চড্ডা” ত দেখিবলৈ পোৱা যাব কৰীণাক। ছবিখনৰ ৰ এতিয়াও ১০০ দিনৰ শ্বুটিং বাকী আছে।\nAjay Devgan Bollywood Cinema Bollywood Films Bollywood Movie Bollywood News Kareena Kapoor Kareena Kapoor Khan


আবেলিৰ চিন্তা(২) (- তনুৰূপা গোস্বামী) - সাহিত্য ডট অৰ্গ\nআবেলিৰ চিন্তা(২) (– তনুৰূপা গোস্বামী)\nআজি বঙাইগাওঁ জিলাৰ এক গাওঁ পঞ্চায়তলৈ গৈছিলোঁ কৰ্মসূত্ৰে৷ তাৰে এগৰাকী বৃদ্ধাই আমাক জনালে যে তেওঁক স্বচ্ছ ভাৰত মিছনৰ ফালৰপৰা দিয়া লেট্ৰিনটো আধা বনোৱা অৱস্থাতেই তেওঁৰ নাতি ল’ৰাই চকীৰে কোবাই কোবাই ভাঙি পেলাইছে, তেওঁক বিভাগীয় কৰ্তৃপক্ষই আকৌ নতুনকৈ সজাই দিয়ে যেন৷ বৃদ্ধাগৰাকীৰ অসহায় অৱস্থা দেখি দুখ লাগিল৷ মই সুধিলোঁ, “আইতা, আপোনাৰ নাতিল’ৰাই কিয় ভাঙিলে?\nবৃদ্ধাৰ উত্তৰ, “নাজানো, তাৰ মাজে মাজে কি হয়, এবছৰমান হ’ল, শুয়েই থাকে, মাজে মাজে মাকৰ পৰা কাজিয়া কৰি টকা কাঢ়ি লৈ যায়, আহি আকৌ শুই থাকে, যেতিয়া টকা নাপায় তেতিয়া মাকক ধৰি কিলায়, ঘৰ দুৱাৰ ভাঙে৷ তাৰ মূৰৰ দোষ হৈছে চাগে, মাজে মাজে তাক বান্ধি থ’ব লগা অৱস্থা হয়৷ বহুত বেজক দেখালোঁ, ডাক্তৰক দেখালোঁ কোনোৱে ভাল কৰাব নোৱাৰিলে, কোনোবাই তাক ক’লা যাদু কৰিলে…..“বৃদ্ধাৰ এক দীঘল হুমুনিয়াহ৷ লেট্ৰিনটো মেৰামতি কৰোৱা হ’ব বুলি আশ্বাস দি বৃদ্ধাক পঠাই দিলো৷ আমাৰ লগত উপস্থিত থকা তাৰেই এন জি অ’ৰ মানুহ এজনক ক’লোঁ, “ঘটনাটো কি? ল’ৰাজন সঁচাই পাগল হৈছে যদি তাৰ উচিত চিকিৎসা কৰাব লাগে, আপোনালোকে বৃদ্ধাগৰাকীক সহায় কৰি দিব৷”\nএনজিঅ’ৰ মানুহজনে ভেকাহি মাৰি ক’লে, “বাইদেউ আপুনি এইবোৰ কথা নাজানে, ল’ৰাজন পগলা নাইহোৱা নহয়”৷\nমই চকু পকাই সুধিলোঁ, “মানে? কি বুজাব বিচাৰিছে?”\nউত্তৰত মানুহজনে যিখিনি ক’লে মোৰ চকুত ভাহি উঠিল কেৱল মেক্সিকোৰ ’জিয়া’, পঞ্জাৱৰ ’বল্লি, গব্ৰু’ৰ প্ৰতিচ্ছবি, বাৰে বাৰে অগাদেৱা কৰিলে ’জিয়া’ আৰু ’উড়তা পঞ্জাৱ’৷\n“ল’ৰাজনে কিবাকিবি খায় বাইদেউ, গাঁৱৰ ল’ৰাবোৰক এইবোৰ কোনে আনি দিয়ে আমি জানো, কিন্তু ধৰা পেলাব পৰানাই, কেতিয়া কেনেকৈ আনে ক’ৰপৰা আনে একোৱে উলিয়াব নোৱাৰোঁ৷ কাষৰ মুছলিম গাঁওখন এতিয়া নিচাত ডুবন্ত, কফ চিৰাপ, ডেণ্ড্ৰাইট এইবোৰতো খায়েই, আমি শুনিছোঁ আজিকালি পাউডাৰবিধো আহিছে হেনো ইয়াত“, এনজিঅ’ৰ মানুহজনে এটা হাৰি যোৱা মানুহৰ দৰে সেমেকা হাঁহি মাৰিলে৷\nধুবুৰী জিলা এতিয়া বহুত বেছিকৈ নিচাসক্ত, কিন্তু হিংসা আৰু অনৈক্যৰে ভৰা এই দুখীয়া জিলাখনত নিচাবিৰোধী আন্দোলন চলোৱাৰ কাৰো ইচ্ছা আৰু সাহস নাই৷ বঙাইগাঁও জিলাও ধুবুৰীৰ দৰে হৈ গৈ আছে, নিচাযুক্ত সামগ্ৰীৰ মুকলি বজাৰ৷ কাঠফুলাৰ দৰে আগুৱাই গৈ আছে ড্ৰাগছৰ বেহা৷ “উড়তা অসম“ত নিঃচিহ্ন হোৱাৰ পথত অনাগত প্ৰজন্ম৷ আমাৰ কৰণীয়???????\n‘য়েপ’……………..“যায় যেংকে মৰে মৰক নিজৰ চলিটো ভালে থাকলি হ’ল৷ ”\n← বিষয়: বিষ্ণু ৰাভা (-সন্দীপ বৰ্মন)\nফুটপাথত খোৱাৰ মজা (হিমাংক কাকতি) →\nৰাম লাড্ডু – মন্টু কুমাৰ ডেকা\nসংগীতৰ পূজাৰী – ঈশানজ্যোতি বৰা\nথুলুক, টেট বাইদেউ আৰু পুখুৰী : অচিন্ত বৰঠাকুৰ


ধাৰাবাহিক Archives - Page3of3- বৌদ্ধিক বিচাৰ\nচ’ৰাঘৰ / ধাৰাবাহিক (পৃষ্ঠা 3)\nAdmin DC চেপ্তেম্বৰ 24, 2016\tধাৰাবাহিক, মাতৰ মেল0278\nচন্দ্ৰবিন্দুৰ ব্যৱহাৰ সম্পৰ্কে থকা খেলি মেলি দূৰ কৰিবলৈ হ’লে তাৰ অন্তৰালত থকা কথা দুটামান জানিবই লাগিব । অতি চমুকৈ মনত ৰাখিবলগীয়া কথা কেইটা হ’ল ….. ১. চন্দ্ৰবিন্দু হ’ল এটা অনুনাসিক ধ্বনি অৰ্থাৎ আধা নাকেৰে উচ্চাৰিত হয়। ২. ঙ, ৎ, ঞ, ণ, ন, ম আৰু ং যেতিয়া লুপ্ত হয় ; তেতিয়া …\nAdmin DC চেপ্তেম্বৰ 24, 2016\tইতিহাস, ধাৰাবাহিক0461\nবৃহত্তৰ নাগালিমৰ দাবীদাৰ এনএছচিএন(আই এম) আৰু ভাৰত চৰকাৰৰ মাজত চলি থকা শান্তি আলোচনাই এক নতুন গতি লাভ কৰাৰ খবৰ সংবাদ মাধ্যমত প্ৰকাশ পাইছ৷ প্ৰাপ্ত খবৰ মতে, নগালেণ্ডে ভাৰতৰ যুক্তৰাষ্ট্ৰীয় ব্যৱস্থাৰ মাজত থাকিয়েই সুকীয়া পতাকা আৰু পাৰপত্ৰ লাভ কৰিব৷ সকলো ঠিকেই থাকিলে অদূৰ ভৱিষ্যতে নগালেণ্ডবাসীয়ে আত্মনিয়ন্ত্ৰণৰ অধিকাৰ পোৱাটো নিশ্চিত হৈ পৰিছে৷ …


B V Nagarathna: justice-bv-nagrathna-will be first-women-chief-justice-of-indiaন্যায়াধীশ বি ভি নাগৰত্না কোন? যি হ'ব পাৰে স্বৰাজোত্তৰ ভাৰতৰ প্ৰথম মহিলা মুখ্য ন্যায়াধীশ– News18 assam\nB V Nagarathna: ন্যায়াধীশ বি ভি নাগৰত্না কোন? যি হ'ব পাৰে স্বৰাজোত্তৰ ভাৰতৰ প্ৰথম মহিলা মুখ্য ন্যায়াধীশ\n২০১৯ চনৰ এক বিচাৰত তেওঁ ৰায় দিছিল যে এটা মন্দিৰ "বাণিজ্যিক প্ৰতিষ্ঠান" নহয়।\nস্বৰাজোত্তৰ ভাৰতত প্ৰথমবাৰৰ বাবে দেশৰ আইনী ক্ষেত্ৰখনৰ শীৰ্ষ পদবীত অধিষ্ঠিত হ'বলৈ গৈ আছে এগৰাকী মহিলা ন্যায়াধীশ। ভাৰতৰ মুখ্য ন্যায়াধীশ (Chief Justice of India) ৰূপে প্ৰত্যক্ষ কৰাৰ সম্ভাৱনা থকা এই মহিলাগৰাকী হৈছে ন্যায়াধীশ বি ভি নাগৰত্না। সকলো ঠিকে থাকিলে তেওঁক ২০২৭ চনত ভাৰতৰ প্ৰথমগৰাকী মহিলা মুখ্য ন্যায়াধীশৰ ৰূপত দেখা যাব পাৰে।\nবি ভি নাগৰত্না কোন\nবৰ্তমান কৰ্ণাটক উচ্চ ন্যায়ালয়ৰ এগৰাকী ন্যায়াধীশ ৰূপে কাৰ্যনিৰ্বাহ কৰি থকা বি ভি নাগৰত্নাই বেংগালুৰুত এজন উকীল হিচাপে আৰম্ভ কৰিছিল আইনী জীৱন। ২০০৮ চনৰ ফেব্ৰুৱাৰীত কৰ্ণাটক উচ্চ ন্যায়ালয়ত অতিৰিক্ত ন্যায়াধীশ হিচাপে নিযুক্ত হৈছিল। দুবছৰ পিছত স্থায়ী ন্যায়ধীশ ৰূপে স্থলাভিষিক্ত হয়। ন্যায়াধীশ নাগৰত্নাৰ পিতৃ ই এছ ভেংকটৰামিয়াই ১৯৮৯ চনত প্ৰায় ছমাহৰ বাবে দেশৰ মুখ্য ন্যায়াধীশ আছিল।\nনাগৰত্নাৰ আইনী জীৱনৰ বহুল চৰ্চিত কৰ্ম\n২০০৯ চনৰ নৱেম্বৰ মাহত কৰ্ণাটকত তেওঁক আৰু উচ্চ ন্যায়ালয়ৰ আন দুজন ন্যায়াধীশক প্ৰতিবাদকাৰী উকীলৰ এটা দলে আদালতৰ কোঠাত বন্দী কৰি ৰাখিছিল। কিন্তু তেওঁ উত্তেজিত পৰিস্থিতিটো সন্মানজনকভাৱে তথা সাহসেৰে মোকাবিলা কৰিছিল। অতি নম্ৰ সুৰত নাগৰত্নাই পিছত এই ঘটনা সম্পৰ্কত কৈছিল– "আমি খং কৰা নাই, কিন্তু আমি দুখিত যে বাৰখনে আমাৰ সৈতে এনে কৰিছে। আমি লাজত শিৰনত হৈছো।"\n২০১২ চনত ন্যায়াধীশ নাগৰত্নাই বৈদ্যুতিন মাধ্যমক নিয়ন্ত্ৰণ কৰাৰ প্ৰয়োজনীয়তাৰ ওপৰত গুৰুত্ব আৰোপ কৰি এক ৰায়দান কৰিছিল। এই ৰায়ত তেওঁ উল্লেখ কৰিছিল– "যদিও তথ্যৰ সত্য প্ৰচাৰ যিকোনো সম্প্ৰচাৰ চেনেলৰ বাবে এক অত্যাৱশ্যকীয় প্ৰয়োজনীয়তা, তথাপি 'ব্ৰেকিং নিউজ', 'ফ্লেছ নিউজ' বা এনে আন যিকোনো ৰূপ নিয়ন্ত্ৰণ কৰিব লাগিব।"\nকেন্দ্ৰীয় চৰকাৰক সম্প্ৰচাৰ মাধ্যম নিয়ন্ত্ৰণৰ বাবে এক স্বায়ত্তশাসিত আৰু আইনী প্ৰণালী স্থাপনৰ বিষয়ে বিবেচনা কৰিবলৈ আহ্বান জনোৱাৰ সময়ত ন্যায়াধীশ নাগৰত্নাই অৱশ্যে স্পষ্ট কৰি দিয়ে যে নিয়ন্ত্ৰণৰ ধাৰণাটোৰ অৰ্থ চৰকাৰ বা ক্ষমতাৰ দ্বাৰা নিয়ন্ত্ৰণক বুজা উচিত নহয়।\n২০১৯ চনৰ এক বিচাৰত তেওঁ ৰায় দিছিল যে এটা মন্দিৰ "বাণিজ্যিক প্ৰতিষ্ঠান" নহয় আৰু সেয়েহে কৰ্ণাটকৰ এটা মন্দিৰৰ কৰ্মচাৰীসকল গ্ৰেচুইটি পৰিশোধ আইনৰ অধীনত গ্ৰেচুইটিৰ অধিকাৰী নহয়। তেওঁ কয় যে কৰ্ণাটক হিন্দু ধৰ্মীয় প্ৰতিষ্ঠান আৰু দাতব্য এণ্ডোমেণ্ট আইনৰ অধীনত মন্দিৰৰ এজন কৰ্মচাৰী গ্ৰেচুইটি সুবিধাৰ অধিকাৰী হ'ব, যি হৈছে ৰাজ্যখনত প্ৰণয়ন কৰা এক বিশেষ আইন, কিন্তু গ্ৰেচুইটি পৰিশোধ আইনৰ অধীনত এয়া সম্ভৱ নহয়।\nউল্লেখ্য, ন্যায়াধীশ বি ভি নাগৰত্নাৰ নাম আন তিনিগৰাকী মহিলা ন্যায়াধীশৰ ভিতৰত আছে। এওঁলোকৰ নাম উচ্চতম ন্যায়ালয়ৰ কলেজিয়াম (SC Collegium)এ মঙলবাৰে সন্ধিয়া প্ৰকাশ কৰা ৯গৰাকী ন্যায়াধীশৰ লগতে আছে। আন এক গুৰুত্বপূৰ্ণ কথা যে প্ৰাক্তন মুখ্য ন্যায়াধীশ এছ এ ববডেই অৱসৰৰ আগেয়ে কৈছিল, 'এগৰাকী মহিলা ভাৰতত মুখ্য ন্যায়াধীশ হোৱাৰ সময় আহি হৈছে।'\nFirst published: August 18, 2021, 21:32 IST\nChief Justice Of Indiawoman


Some Common Question For General Science Class X -HSLC -2022 SEBA Board( Given By Students For Solving) - Gorajan Goodluck Tutor Centre\nHome Class 10 GENERAL SCIENCE HSLC Some Common Question For General Science Class X -HSLC -2022 SEBA Board( Given By Students For Solving)\nAdmin March 23, 2022 Class 10, GENERAL SCIENCE, HSLC,\nUpdating চলি আছেঃ ( page টো refresh কৰি থাকিবা)\n1) তলৰ বিক্ৰিয়াটোৰ বাবে অৱস্থা চিহ্ন সহ এটা সন্তুলিত ৰাসায়নিক সমীকৰণ লিখাঃ\n(A) বেৰিয়াম ক্ল'ৰাইড আৰু ছডিয়াম ছালফেটৰ জলীয় দ্ৰৱৰ মাজত বিক্ৰিয়া ঘটি অদ্ৰাৱ্য বেৰিয়াম ছালফেট আৰু ছ'ডিয়াম ক্ল'ৰাইডৰ দ্ৰৱ প্ৰস্তুত হয় ৷\nউত্তৰঃ BaClշ(aq) + NaշSO₄(aq) ⟶ BaSO₄(s) + 2NaCl(aq)\n(2) ধাতু এটাৰ উদাহৰণ দিয়া যিটো সাধাৰণ উষ্ণতাত জুলীয়া ৷\nউত্তৰঃ পাৰা ৷\n(3) ইথায়নিক এছিডৰ গঠন আঁকা ৷\n(4) প্ৰজাতি কি ? বা বিৱৰ্তন কি ?\nউত্তৰঃ যৌন -প্ৰজনন বা ডি এন এৰ পৰিৱৰ্তনৰ ফলত ভালেকেইটাৰ প্ৰজন্মৰ যোগেদি যি চাৰিত্ৰিক বৈশিষ্ট্যৰ পৰিৱৰ্তন হয় তাকে প্ৰজাতি বা বিৱৰ্তন বোলে ৷\n(5) চকুৰ উপযোজন ক্ষমতা মানে কি ?\nউত্তৰঃ বেলেগ বেলেগ দূৰত্বত থকা লক্ষ্যবস্তু অনুযায়ী চকুৰ লেনছে তাৰ ফ'কাছ দৈৰ্ঘ্য পৰিৱৰ্তন কৰি ল'ব পৰা সামৰ্থ্যকে চকুৰ উপযোজন ক্ষমতা বোলা হয় ৷\n(6) কি ঘটে যেতিয়া লঘু হাইড্ৰ'ক্লৰিক এছিড লোৰ গুড়িত যোগ কৰা হয় ৷ সন্তুলিত ৰাসায়নিক সমীকৰণটো লিখা ৷\nউত্তৰঃ যেতিয়া লঘু হাইড্ৰ'ক্লৰিক এছিড লোৰ গুড়িত যোগ কৰা হয়, তেতিয়া আইৰণ ক্ল'ৰাইড আৰু হাইড্ৰ'জেন গেছ উৎপন্ন হয় ৷ সন্তুলিত ৰাসায়নিক সমীকৰণটো হ'ল -\nFe + 2HCL ⟶ FeClշ + Hշ\n(7) pH - ৰ সংজ্ঞা লিখা ৷ দ্ৰৱ এটাৰ প্ৰকৃতিৰ ওপৰত H+(aq) আয়নৰ গাঢ়তাৰ কি প্ৰভাৱ থাকে ?\nউত্তৰঃ দ্ৰৱত হাইড্ৰ'জেন আয়নৰ গাঢ়তা পৰিমাপৰ বাবে উদ্ভাৱন কৰা স্কেলক pH স্কেল বোলা হয় ৷\nযিহেতু এছিডৰ তীব্ৰতা H+(aq) আয়নৰ সংখ্যাৰ ওপৰত নিৰ্ভৰ কৰে , গতিকে H+(aq) আয়নৰ গাঢ়তা বৃদ্ধি হ'লে দ্ৰৱটো অধিক আম্লিক হয় আৰু H+(aq) আয়নৰ গাঢ়তা কম হ'লে দ্ৰৱটো কম পৰিমাণে আম্লিক আৰু অধিক মাত্ৰাত ক্ষাৰকীয় হয় ৷\n(8) যি অংগৰ দ্বাৰা উদ্ভিদে শ্বাস -প্ৰশ্বাসত গেছৰ সা-সলনি কৰে তাৰ নাম লিখা ৷ উদ্ভিদৰ ক্ষেত্ৰত COշ আৰু Oշ গেছৰ সা-সলনি প্ৰয়োগ হোৱা প্ৰক্ৰিয়াটোৰ নাম লিখা ৷\nআমাৰ তেজৰ তৰল অংশটোক কি বোলা হয় ? ইয়াৰ কাৰ্য্য ব্যক্ত কৰা ৷\nউত্তৰঃ পত্ৰৰন্ধ্ৰৰ দ্বাৰা উদ্ভিদে শ্বাস -প্ৰশ্বাসত গেছৰ সা-সলনি কৰে ৷ উদ্ভিদৰ ক্ষেত্ৰত COշ আৰু Oշ গেছৰ সা-সলনি প্ৰয়োগ হোৱা প্ৰক্ৰিয়াটোৰ নাম হ'ল ব্যাপন ৷\nআমাৰ তেজৰ তৰল অংশটোক প্লাজমা বোলা হয় ৷\nকাৰ্য্যঃ দ্ৰৱীভূত অৱস্থাত খাদ্যবস্তু, কাৰ্বন ডাই অক্সাইড আৰু নাইট্ৰ'জেন জাতীয় বৰ্জিত পদাৰ্থবোৰ তেজৰ প্লাজমা অংশই পৰিবহন কৰে ৷\n(9) এক্সন আৰু ডেনড্ৰাইটৰ মাজৰ পাৰ্থক্যসমূহ দৰ্শোৱা ৷\nপ্ৰতীপ ক্ৰিয়া কি ? এই ক্ৰিয়াৰ সময়ত মগজুৱে কি ভূমিকা গ্ৰহণ কৰে ?\nউত্তৰঃ ((ক)) ডেনড্ৰাইটবোৰ দেহকোষৰ পৰা ওলোৱা চুটি, শাখাযুক্ত কোষপ্ৰৰসীয় প্ৰবৰ্ধ যিয়ে ওচৰৰ নিউৰণৰ পৰা স্নায়ু প্ৰেৰণা গ্ৰহণ কৰে ৷\nআনহাতে স্নায়ুকোষৰ আটাইতকৈ দীঘল কোষপ্ৰৰসীয় প্ৰবৰ্ধ যিয়ে অন্য স্নায়ুকোষলৈ স্নায়ু প্ৰেৰণা বহন কৰে ৷\n(খ) এক্সন স্নায়ুকোষত এটা থাকে , কিন্তু এটা স্নায়ুকোষত একাধিক ডেনড্ৰাইট থাকে ৷\nপ্ৰতীপ ক্ৰিয়া হ’ল একোটা উদ্দীপনাৰ প্ৰতি এক দ্ৰুত আচম্বিত আৰু অনৈচ্ছিক সঁহাৰি৷ উদাহৰণস্বৰূপে হাঁচি মৰা, চকু টিপিওৱা ইত্যাদি ৷\nপ্ৰতীপ ক্ৰিয়াত মগজুৱে ভূমিকা পালন নকৰে কিয়নো কাৰ্যকৰী পেশীয়ে ক্ৰিয়াৰ বাৰ্তা স্নায়ুৰজ্জুৰ পৰা পোনপটীয়াকৈ লাভ কৰে ৷ অৱশ্যে এই তথ্য মগজুতো উপনীত হয় য’ত এয়া ভৱিষ্যতলৈ স্মৃতি হিচাপে সঞ্চিত হৈ থাকে ৷\n(10) স্ব-পোষীয় আৰু পৰপোষিত পৰিপুষ্টিৰ মাজৰ পাৰ্থক্যসমূহ লিখা ৷\nবায়ূকূপ কি ? এইবোৰৰ বৈশিষ্ট্য কি ?\nস্বপোষিত পুষ্টি আৰু পৰিপোষিত পুষ্টিৰ মাজত পাৰ্থক্য হ’ল:\nহাঁওফাঁওৰ ভিতৰত শ্বাসনলীডাল সৰু সৰু কিছুমান শাখাত বিভক্ত হৈ ক্ষুদ্ৰ ক্ষুদ্ৰ বেলুন সদৃশ অংগৰ সৃষ্টি হয় ৷ এই বেলুন সদৃশ অংগবোৰক বায়ুকূপ বুলি কোৱা হয় ৷\nবৈশিষ্ট্যঃ (ক) আকৃতি মোনাৰ দৰে থাকে ৷ (খ) বায়ুকোষৰ বেৰসমূহ ডাঠ হয় ৷ (গ) ই ৰক্তজালিকাৰে গঠিত ৷\n(11) গোলাকৰ দাপোণ এখনৰ ফ'কাছ দৈৰ্ঘ্য 10 চেমি , ইয়াৰ ভাঁজ ব্যাসাৰ্ধ কিমান ?\nইয়াতf= 10 cm\nযিহেতু , R = 2f\n=> R =2x 10 cm = 20 cm\n(12) এটা বৈদ্যুতিক বাল্বৰ তাঁৰডালে ১৬ মিনিট সময়ত 0.5 এম্পিয়াৰ প্ৰবাহ লয় ৷ বৰ্তনীটোত চালিত হোৱা বৈদ্যুতিক আধানাৰ পৰিমান উলিওৱা ৷\nইয়াত , t = 16 minute\n= (60 x 16) seconds\n= 60 x 16 x 0.5\n= 60 x 16 x 5/10\n=480 C //\n(13) বৈদ্যুতিক মটৰৰ মূলনীতিটো কি ?\nউত্তৰঃ বৈদ্যুতিক মটৰ হ’ল বৈদ্যুতিক শক্তিক যান্ত্ৰিক শক্তিলৈ ৰুপান্তৰ কৰা এটা সঁজুলি ৷ ইয়াৰ মূলনীতি এয়ে যে চৌম্বক ক্ষেত্ৰ এখনত বিদ্যুৎ প্ৰবাহী কুণ্ডলী বা পৰিবাহী এটা সংস্থাপন কৰিলে এটা বল ক্ৰিয়াশীল হয় আৰু ঘূৰিবলৈ ধৰে ৷\n(14) পৰিস্থিতি তন্ত্ৰত বিয়োজকৰ ভূমিকা কি ব্যাখ্যা কৰা ৷\nউত্তৰঃ (ক) মৃত উদ্ভিদ আৰু প্ৰাণী তথা বৰ্জিত পদাৰ্থসমূহৰ পচন আৰু বিয়োজনত সহায় কৰি পৰিৱেশক নিকা কৰি ৰাখে ৷\n(15) কোনো এটা পৌষ্টিক স্তৰৰ সকলোবিলাক জীৱক ধবংস কৰিলে কি ঘটিব ?\nউত্তৰঃ যদি এটা পৌষ্টিক স্তৰৰ সকলোবোৰ জীৱকে ধ্বংস কৰি পেলোৱা হয়, তেতিয়া—\n(16) বগা ছিলভাৰ ক্ল'ৰাইড সূৰ্য্যৰ পোহৰত ৰাখিলে কি ঘটিব ?\nওপৰৰ পৰিৱৰ্তনটোৰ ৰাসায়নিক সমীকৰণ লিখা ৷ এই ৰাসায়নিক বিক্ৰিয়াটোৰ প্ৰকাৰ উল্লেখ কৰা ৷\nএটা উত্তলন নলীত 2g মান লেড নাইট্ৰেট পাউদাৰ লোৱা আৰু ইয়াক শিখাৰ ওপৰত ধৰি গৰম কৰা ৷ তোমাৰ নিৰীক্ষণ সন্ত্তলিত ৰাসায়নিক সমীকৰণেৰে সৈতে ব্যাখা কৰা ৷ এই বিক্ৰিয়াটো কি প্ৰকাৰৰ ৰাসায়নিক বিক্ৰিয়াৰ অন্তৰ্গত ৷\nউত্তৰঃ বগা ছিলভাৰ ক্ল'ৰাইড সূৰ্য্যৰ পোহৰত ৰাখিলে ই মটীয়া ৰঙৰ হৈ পৰিব ৷ পোহৰে ছিলভাৰ ক্ল'ৰাইডক ছিলভাৰ আৰু ক্ল'ৰিনলৈ বিযোজিত কৰি দিয়ে ৷ ৰাসায়নিক সমীকৰণটো হ'ল -\n2AgCl ⟶ 2Ag + Clշ\nএই ৰাসায়নিক বিক্ৰিয়াটোৰ প্ৰকাৰ হ'ল বিযোজন বিক্ৰিয়া ৷\nনলীটোৰ পৰা মুগা বৰণীয়া ধোৱা নিৰ্গত হোৱা দেখিম ৷ এই ধোঁৱাবোৰ নাইট্ৰ'জেন ডাই অক্সাইডৰ ৷ আৰু ই এটা বিযোজন বিক্ৰিয়া ৷ ইয়াৰ ৰাসায়নিক সমীকৰণটো হ'ল -\n2Pb(NOვ)շ ⟶ 2PbO + 4NOշ + Oշ\n(17) (a)মেণ্ডেলিভৰ পৰ্যাবৃত্ত সূত্ৰটো কি ?\nউত্তৰঃ মৌলবোৰৰ ধৰ্মবোৰ সিঁহতৰ পাৰমাণৱিক ভৰৰ পৰ্যায়ক্ৰমে সলনি হয় ৷\n(b) মেণ্ডেলিভৰ পৰ্যাবৃত্ত তালিকাৰ দুটা সফলতা আৰু দুটা সীমাবদ্ধতা লিখা ৷\nউত্তৰঃ মেণ্ডেলিভৰ পৰ্যাবৃত্ত তালিকাৰ\nদুটা সফলতাঃ (ক) মেণ্ডেলিভে তেওঁৰ তালিকাখনত কিছুমান ঠাই এৰি গৈছিল ৷ এই খালী ঠাইবোৰত সেই সময়ত আৱিস্কাৰ নোহোৱা কিছুমান মৌলৰ অৱস্থিতিৰ বিষয়ে মেণ্ডেলিভে ভৱিষ্যতবাণী কৰিছিল যিবোৰ সঁচা হৈছিল ৷\n(খ) হিলিয়াম, নিয়ন, আৰ্গনৰ দৰে সম্ভ্ৰান্ত গেছবোৰ অতিশয় নিষ্ক্ৰীয় আৰু আমাৰ বায়ুমণ্ডলত এইবোৰ নিচেই কম মাত্ৰাত থাকে বাবে এইবোৰ আৱিষ্কৃত হওঁতে বহু পলম হৈছিল ৷ যেতিয়া আৱিষ্কৃত হ'ল তেতিয়া ইহঁতক তালিকাখনত ইতিপূৰ্বে খালী হৈ থকা ঘৰসমূহ পূৰ্ণ হৈছিল ৷\n(ক) মেণ্ডেলিভৰ পৰ্যাবৃত্ত তালিকাখনে হাইড্ৰ'জেনৰ সঠিক স্থান কৰিব পৰা নাছিল ৷\n(খ) এটা মৌলৰ পৰা পাছৰটো মৌললৈ যাওঁতে পাৰমাণৱিক ভৰৰ বৃদ্ধি সুসমভাৱে নঘটিছিল ৷\n(a) উদাহৰণেৰে সৈতে ড'বাৰেইনাৰ ট্ৰায়াড ব্যাখ্যা কৰা ৷\nউত্তৰঃ ড'বাৰেইনাৰে একে ধৰ্মবিশিষ্ট মৌলবোৰক একো একোটা গোটত সজাবলৈ যত্ন কৰিছিল ৷ তেওঁ তিনিটা তিনিটা মৌল থকা কেইটামান গোট চিনাক্ত কৰিছিল ৷ এইবোৰক তেওঁ ট্ৰায়াড বা ত্ৰিক বুলিছিল ৷তেওঁ দেখুৱাইছিল যে ট্ৰায়াড এটাৰ মৌল তিনিটাক সিহঁতৰ পাৰমাণৱিক ভৰৰ বৰ্দ্ধিত ক্ৰমত সজালে মাজৰটোৰ পাৰমাণৱিক ভৰ আন দুটা মৌলৰ পাৰমাণৱিক ভৰৰ গড় মানৰ প্ৰায় সমান হয় ৷\nউদাহৰণস্বৰূপে লিথিয়াম, ছডিয়াম আৰু পটেছিয়ামেৰে গঠিত ট্ৰায়াডটো লোৱা হওক ৷ ইহঁতৰ পাৰমাণৱিক ভৰ ক্ৰমে 6.9 , 23.0 আৰু 39.0 . আমি গড় মান উলিয়ালে ছডিয়ামৰ পাৰমাণৱিক ভৰৰ প্ৰায় সমান হয় ৷\n(b) নিউলেণ্ডছৰ অষ্টকৰ স্তম্ভবোৰৰ ড'বাৰেইনাৰ ট্ৰায়াড আছিলনে ?\nউত্তৰঃ আছিল ৷\n18) নিউলেণ্ডছৰ সময়ত কিমান সংখ্যক মৌল থকা বুলি জনা গৈছিল ? নিউলেণ্ডছে মৌলবোৰৰ শ্ৰেণীবিভাজন আৰম্ভ কৰা প্ৰথম আৰু শেষৰ মৌলদুটাৰ নাম কি ? কোনটো মৌল পৰ্যন্ত নিউলেণ্ডছৰ অষ্টক সূত্ৰটো প্ৰযোজ্য হোৱা পোৱা গৈছিল ?\nউত্তৰঃ 56 টা মৌল থকা বুলি জনা গৈছিল ৷ নিউলেণ্ডছে মৌলবোৰৰ শ্ৰেণীবিভাজন আৰম্ভ কৰা প্ৰথম মৌলটোৰ নাম হ'ল হাইড্ৰ'জেন আৰু শেষৰটো থ'ৰিয়াম ৷ কেলছিয়াম পৰ্যন্ত নিউলেণ্ডছৰ অষ্টক সূত্ৰটো প্ৰযোজ্য হোৱা পোৱা গৈছিল ৷\n17) উদ্ভিদৰ ক্ষেত্ৰত ৰাসায়নিক সমন্বয় কেনেদৰে সংঘটিত হয় ?\nউত্তৰঃ অন্ত:স্ৰাৱী গ্ৰন্থিয়ে নি:সৰণ কৰা হৰম’ন বুলি কোৱা ৰাসায়নিক পদাৰ্থৰ জৰিয়তে প্ৰাণীদেহত ৰাসায়নিক সম্বন্বয় সংঘটিত হয় ৷ এই হৰম’ন বিলাক তেজে সংশ্লিষ্ট কলা বা অংগলৈ প্ৰেৰণ কৰি দেহকোষৰ বিভিন্ন ক্ৰিয়াকলাপৰ নিয়ন্ত্ৰণ আৰু সমন্বয় সাধনৰ লগতে ইয়াৰ বৃদ্ধিও ঘটায় ৷\nউদাহৰণস্বৰূপে : থাইৰয়েড গ্ৰন্থিয়ে থাইৰক্সিন হৰম’ন নি:সৰণ কৰে যিয়ে দেহৰ কাৰ্বহাইড্ৰেট, প্ৰ’টিন আৰু চৰ্বীৰ বিপাকীয়া ক্ৰিয়া নিয়ন্ত্ৰণ কৰে ৷\n(18) পুনৰ জীৱন কি ? পুনৰ জীৱন আৰু মুকুলোদগমৰ মাজৰ পাৰ্থক্য লিখা ৷\nউত্তৰঃ ভিন্ন অংগবিশিষ্ট জীৱই দেহৰ বিচ্ছিন্ন অংশৰ পৰা নতুন জীৱ উৎপত্তি কৰা প্ৰক্ৰিয়াক পুনৰ জীৱন বোলা হয় ৷\nভিন্ন অংগবিশিষ্ট জীৱই দেহৰ বিচ্ছিন্ন অংশৰ পৰা নতুন জীৱ উৎপত্তি কৰা প্ৰক্ৰিয়াক পুনৰ জীৱন বোলা হয় ৷ আনহাতে ,যি প্ৰজনন প্ৰক্ৰিয়াত সংশ্লিষ্ট জীৱদেহৰ নিৰ্দিষ্ট স্থানত পুনৰাবৃত্তভাৱে কোষৰ বিভাজন ঘটি টেমুনাৰ সৃষ্টি হয় ৷ তাকে মুকুলোদ্গম বোলে ৷\n(19) এপাহ ফুলৰ দৈৰ্ঘ্যচ্ছেদৰ এটি পৰিষ্কাৰ চিহ্নিত চিত্ৰ আঁকা ৷ ইয়াৰ প্ৰজনন অংগসমূহ উল্লেখ কৰা আৰু সেইবোৰৰ কাৰ্য ব্যক্ত কৰা ৷\n(20) চাৰিত্ৰিক বৈশিষ্ট্য কি ? মেণ্ডেলৰ যি কোনো এটা পৰীক্ষাৰ সহায়ত দেখুওৱা যে চাৰিত্ৰিক বৈশিষ্ট্যসমূহ প্ৰভাৱী বা অপ্ৰভাৱী হ'ব পাৰে ৷\nউত্তৰঃ চাৰিত্ৰিক বৈশিষ্ট্য হ'ল বাহ্যিক ৰূপ যিয়ে এটা প্ৰজাতিক আনটোৰ পৰা পৃথক কৰে ৷\nমেণ্ডেলে মটৰ মাহৰ বিশুদ্ধ ওখ গছ আৰু চাপৰ গছৰ মাজত সংকৰণ ঘটাই এটা পৰীক্ষা চলাইছিল ৷ দেখা গৈছিল যে প্ৰথম অপত্য জনু অৰ্থাৎ F1 ৰ আটাইবোৰ উদ্ভিদেই ওখ আছিল ৷ এই জনুৰ মাজত সংকৰণত দ্বিতীয় অপত্য জনু অৰ্থাৎ F2 ৰ আটাইবোৰ ওখ নহৈ এক-চতুৰ্থাংশৰ চাপৰ উদ্ভিদ সৃষ্টি হৈছিল ৷ ইয়ে প্ৰমাণ কৰে যে ওখ আৰু চাপৰ গুণ F1 জনুই অৰ্জন কৰিছিল যদিও সেই জনুত কেৱল ওখ গুণটোহে প্ৰকাশ পাইছিল ৷ চাপৰ গুণটো তাত আছিল যদিও দ্বিতীয় অপত্য জনু F2 তহে সেয়া প্ৰকাশ পাইছিল ৷ গতিকে জনুত প্ৰকাশ পোৱা ওখ গুণটো প্ৰভাৱী চৰিত্ৰ হোৱাৰ বিপৰীতে চাপৰ গুণটো অপ্ৰভাৱী চৰিত্ৰ ৷\n(21) বৈসাদৃশ্য বা প্ৰকাৰণ কি ? এটা প্ৰজাতিত সৃষ্টি হোৱা বৈসাদৃশ্যসমূহে কেনেদৰে জীৱবোৰক জীয়াই থকাৰ পৃষ্ঠপোষকতা কৰে ?\nউত্তৰঃ এক বিশেষ সময়ৰ ভিতৰত এটা প্ৰজাতিৰ চাৰিত্ৰিক আৰু বৈশিষ্ট্যগত ভিন্নতাক প্ৰকাৰণ বোলা হয় ৷\nদ্ৰুত পাৰিপাৰ্শ্বিক পৰিৱৰ্তনৰ ফলত এটা প্ৰজাতি সামগ্ৰিকভাৱে ক্ষতিগ্ৰস্থ হ’ব পাৰে যদিহে তাৰে মাজৰ কিছুমানে পৰিৱৰ্তিত পৰিৱেশৰ লগত নিজকে খাপ খুৱাই নলয় ৷ উষ্ণতা বা জলস্তৰৰ হ্ৰাস-বৃদ্ধি আদি দ্ৰুত পাৰিপাৰ্শ্বিক পৰিৱৰ্তনৰ সৈতে প্ৰজাতিটোক খাপ খুৱাই ৰখাৰ বাবে প্ৰকাৰণে সহায় কৰে আৰু এনেদৰে প্ৰজাতিটোক বচাই ৰাখে ৷\nউদাহৰণস্বৰূপেঃ এটা বেক্টেৰিয়াই যদি সাধাৰণ উষ্ণতাত জীয়াই থাকিব পাৰে আৰু গোলকীয় উত্তাপৰ বাবে উষ্ণতা বৃদ্ধি পায়, তেন্তে বেক্টেৰিয়াবিধ বিলুপ্ত হৈ যাব ৷ কিন্ত্ত উষ্ণতা সহিব পৰা বৈসাদৃশ্য চৰিত্ৰই বেক্টেৰিয়াবিধৰ প্ৰজাতিটোক তিষ্ঠি থকাত সহায় কৰিব ৷\n(22) 4Ω , 8Ω, 12Ω আৰু 24Ω ৰোধৰ চাৰিটা কুণ্ডলী লগলগাই পাব পৰা (a) সৰ্বোচ্চ আৰু (b) সৰ্বনিম্ন মুঠ ৰোধৰ মান কিমান হ'ব ?\n(23) বিদ্যুৎ চুম্বকীয় আৱেশ কি ? ব্যাখ্যা কৰা ৷\nউত্তৰঃ এডাল পৰিবাহীত হোৱা চৌম্বক ক্ষেত্ৰৰ পৰিবৰ্তনে আন এডাল পৰিবাহীত প্ৰবাহ আৱিষ্ট কৰা প্ৰক্ৰিয়াটোক বিদ্যুৎ চুম্বকীয় আৱেশ বোলে ৷\n(24) সাধাৰণ চকুৱে 25 চেমিতকৈ ওচৰত ৰখা বস্তু স্পষ্টকৈ কিয় দেখা নাপায় ?\nউত্তৰঃ চিলিয়াৰী পেশীয়ে চকুৰ লেনছৰ দৈৰ্ঘ্য আৰু বক্ৰতা পৰিৱৰ্তনত সহায় কৰে ৷ যেতিয়া বস্তু এটা ওচৰৰ দূৰত্বত থাকে চিলিয়াৰী পেশীবোৰৰ সংকোচন ঘটে আৰু চকুৰ লেনছৰ ফ’কাছ দৈৰ্ঘ্য হ্ৰাস হয়, সেয়েহে ওচৰত থকা বস্তুটো স্পষ্টভাৱে দেখা যায় ৷ তথাপি উপযোজন ক্ষমতাৰ সীমাবদ্ধতাৰ বাবে চকুৰ লেনছৰ ফ’কাছ দৈৰ্ঘ্যৰ মান এটা ন্যূনতম মানতকৈ কমাব নোৱাৰি ৷ যেতিয়চ এটা বস্তু প্ৰায় 25 ছেঃমিঃ দূৰত্বত থাকে সুস্থ চকুৰ চিলিয়াৰী পেশীৰ ক্ৰিয়া বন্ধ হৈ পৰে ৷ এই নিম্নতম দূৰত্ব অধিক হৈ পৰিলে ইয়াৰ আগলৈ চকুৰ লেনছৰ ফ’কাছ দৈৰ্ঘ্য হ্ৰাস কৰিব নোৱাৰি, সেয়েহে সাধাৰণ বা সুস্থ চকুৱে 25 ছেঃমিঃ তকৈ ওচৰত ৰখা বস্তু স্পষ্টভাৱে দেখা নাপায় ৷\n(25) জীৱাশ্মজাত ইন্ধনৰ অসুবিধাসমূহ কি কি ?\nউত্তৰঃ জীৱাষ্ম ইন্ধন অসুবিধাবোৰ হ’ল:\n(i) নবীকৰণ-অযোগ্য শক্তিৰ উৎস (Non-renewable source of energy): জীৱাষ্ম ইন্ধন নৱীকৰণযোগ্য নহয় ৷ এইবোৰ দীঘলীয়া সময়ৰ প্ৰক্ৰিয়াত প্ৰকৃতিৰ বুকুত জমা হৈছিল ৷ এবাৰ এই উৎস শেষ হৈ গ’লে তাক পুনৰায় পোৱাটো সম্ভৱ নহয় ৷\n(ii) বায়ু প্ৰদূষণ (Air pollution): জীৱাষ্ম ইন্ধন দহন কৰিলে উৎপন্ন হোৱা নাইট্ৰ’জেন, ছালফাৰ আৰু কাৰ্বনৰ আম্লিক অক্সাইডে বায়ু প্ৰদূষণ ঘটায় ৷\n(iii) এছিড বৰষুণ (Acid rain): জী্ৱাষ্ম ইন্ধনৰ দহনৰ ফলত উৎপন্ন হোৱা আম্লিক অক্সাইডে এছিড বৰষুণৰ সৃষ্টি কৰে যিয়ে ভূমি আৰু জলসম্পদত বিৰুপ প্ৰভাৱ পেলায় ৷\n(iv) সেউজগৃহ প্ৰভাৱ (Green-house effect): জীৱাষ্ম ইন্ধন দহনৰ ফলত কাৰ্বন ডাই-অক্সাইড উৎপন্ন হয়, বায়ুমণ্ডলত যাৰ মাত্ৰাধিক উপস্থিতিত সেউজগৃহ প্ৰভাৱ সৃষ্টি কৰি গোলকীয় উষ্ণতা বৃদ্ধি কৰে ৷\n(26) (a) ছডিয়াম আৰু অক্সিজেনৰ ইলেক্ট্ৰণ বিন্দুৰ গঠন লিখা ৷\n(i)ছ’ডিয়াম আৰু অক্সিজেনৰ ইলেক্ট্ৰন বিন্দু গঠন তলত দিয়া হৈছে :\nকক্ষত থকা ইলেক্ট্ৰ’নৰ সংখ্যা\nযোজক কক্ষত থকা ইলেক্ট্ৰ’নৰ সংখ্যা গঠন\n(b) ইলেকট্ৰণ স্থানান্তৰৰ জৰিয়তে MgO ৰ গঠন লিখা ৷\nইলেক্ট্ৰ’নৰ স্হানান্তৰণৰ দ্বাৰা(MgO)মেগনেছিয়াম অক্সাইডৰ গঠন হয়\nMg: Mg2+ + 2e-\nমেগনেছিয়াম পৰমাণু মেগনেছিয়াম কেটায়ন ইলেক্ট্ৰ’ন\n(2,8,2) (2,8) ..\n: : + 2e- [: O :]2-\nঅক্সিজেন পৰমাণু ইলেক্ট্ৰে’ন অক্সাইড এনায়ন\nইলেক্ট্ৰ’নৰ স্হানান্তৰণ ..\nMg: + : : Mg2+ [: O :]2- বা MgO\nইলেক্ট্ৰ’নৰ স্হানান্তৰণ .. মেগনেছিয়াম অক্সাইড\n(c) তাপজাৰণ কাক বোলে ? যিংকৰ আকৰৰ তাপজাৰণ প্ৰক্ৰিয়াত সংঘটিত হোৱা ৰাসায়নিক বিক্ৰিয়াটো লিখা ৷\nউত্তৰঃ অতিৰিক্ত বায়ুৰ উপস্থিতিত উচ্চ তাপত উত্তপ্ত কৰি ছালফাইড আকৰৰ, ধাতৱ অক্সাইডলৈ ৰূপান্তৰিত কৰা হয় ৷ এই পদ্ধতিক তাপজাৰণ বোলা হয় ৷\n2ZnS + 3Oշ ⟶ 2ZnO + 2SOշ\n(a) ছডিয়াম ধাতু কিয় কেৰাচিন তেলত ডুবাই ৰখা হয় ?\nউত্তৰঃ তলত দিয়া কাৰণত ছ’ডিয়াম ধাতু কেৰাচিনত ডুবাই ৰখা হয় :\n(i) বায়ু (অক্সিজেন)ৰ সৈতে প্ৰচণ্ডভাৱে বিক্ৰিয়া কৰে : ছ’ডিয়াম (Na) অত্যন্ত সক্ৰিয় ধাতু যিয়ে বায়ু (অক্সিজেন,O2)ৰ সৈতে বিক্ৰিয়া সংঘটিত কৰি ছ’ডিয়াম অক্সাইিড(Na2O)উৎপন্ন কৰে আৰু ই সাধাৰণ উষ্ণতাতে জ্বলি উঠে ৷\n4Na(s) + O(g) 2Na2O(s)\nছ’ডিয়াম ধাতু অক্সিজেন ছ’ডিয়াম অক্সইড\n(ii) জলীয় বাষ্প(পানী)ৰ সৈতে তীব্ৰভাৱে বিক্ৰিয়া কৰে : ছ’ডিয়াম(Na)-এ জলীয় বাষ্প(পানী,H2O)ৰ সৈতে সাধাৰণ উষ্ণতাত তীব্ৰ বিক্ৰিয়া কৰি পানীৰ বিয়োজন ঘটাই ছ’ডিয়াম হাইড্ৰ’ক্সাইড(NaOH)আৰু হাইড্ৰ’জেন(H2)উৎপন্ন কৰে ৷ এই বিক্ৰিয়া ইমানেই বিষ্ফোৰক যে উৎপন্ন হোৱা হাইড্ৰ’জেন গেছখিনি ক্ৰিয়াৰ সময়তে জ্বলি যায় ৷\nছ’ডিয়াম পানী ছ’ডিয়াম হাইড্ৰ’ক্সাইড হাইড্ৰ’জেন\n(iii) কেৰাচিন তেলত সুৰক্ষিত অৱস্থাত থাকে : ছ’ডিয়াম(Na)ধাতু কেৰাচিন তেলত সুৰক্ষিত অৱস্হাত থাকে, কিয়নো ই কেৰাচিনৰ সৈতে বিক্ৰিয়া নকৰে নতুবা ইয়াত দ্ৰৱীভূত নহয় ৷ ইয়াৰ ফলত দুৰ্ঘটনামূলক অগ্নিকাণ্ড সংঘটিত নহয় ৷\n(b) চিনাবাৰ কি ? বতাহৰ উপস্থিতিত ইয়াক উত্তপ্ত কৰিলে সংঘটিত হোৱা ৰাসায়নিক বিক্ৰিয়াটো লিখা ৷\nউত্তৰঃ চিনাবাৰ হ'ল মাৰকিউৰৰ এটা আকৰিক ৷ বতাহৰ উপস্থিতিত ইয়াক উত্তপ্ত কৰিলে প্ৰথমতে মাৰকিউৰিক অক্সাইড(HgO) উৎপন্ন হয় ৷ পিছত আৰু অধিক উত্তপ্ত কৰিলে মাৰকিউৰিক অক্সাইড মাৰকিউৰলৈ বিজাৰিত হয় ৷\n2HշS + 3Oշ → 2HgO + 2SOշ\n2HgO → 2Hg + Oշ\n(c) উপযুক্ত উদাহৰণেৰে সৈতে থাৰ্মিট বিক্ৰিয়াটো ব্যাখ্যা কৰা ৷\nউত্তৰঃ যদি মেংগানিজ অক্সাইডক এলুমিনিয়াম গুড়িৰ লগত উত্তপ্ত কৰিলে তলৰ বিক্ৰিয়াটো সংঘটিত হয় -\n3MnOշ + 4Al ⟶ 3Mn + 2AlշOვ + তাপ\nএই প্ৰতিস্থাপন বিক্ৰিয়াটো যথেষ্ট তাপবৰ্জী ৷ উদ্ভৱ হোৱা তাপৰ পৰিমাণ ইমান বেছি যে বিক্ৰিয়াৰ ফলত উৎপন্ন হোৱা ধাতুটো গলিত অৱস্থাতহে পোৱা যায় ৷ দৰাচলতে আইৰণ(III) অক্সাইডৰ (FeշOვ) লগত এলুমিনিয়াম বিক্ৰিয়াটোকে ৰেল লাইন জোৰা দিবলৈ বা যন্ত্ৰপাতিৰ ভগা অংশ জোৰা লগাবলৈ ব্যৱহাৰ কৰা হয় ৷ ইয়াকে থাৰ্মিট বিক্ৰিয়া বোলা হয় ৷\nFeշOვ + 2Al ⟶ 2Fe + AlշOვ + তাপ\nTags # Class 10 # GENERAL SCIENCE # HSLC\nBy Admin at March 23, 2022\nTags: Class 10, GENERAL SCIENCE, HSLC


দাক্ষিণাত্যৰ জনপ্ৰিয় যুটী সামান্থা আৰু নাগাৰ ৪ বছৰ পূৰ্বে হৈছিল বিয়া...– News18 assam\nHome » photogallery » entertainment »Dream Wedding To Divorce: দাক্ষিণাত্যৰ জনপ্ৰিয় যুটী সামান্থা আৰু নাগাৰ ৪ বছৰ পূৰ্বে বহু আকাংক্ষিত বিয়া হৈছিল দুটা ভিন্ন ৰীতি-নীতিত ! বিয়াৰ বাজেট আছিল ১০ কোটি টকা...\nDream Wedding To Divorce: দাক্ষিণাত্যৰ জনপ্ৰিয় যুটী সামান্থা আৰু নাগাৰ ৪ বছৰ পূৰ্বে বহু আকাংক্ষিত বিয়া হৈছিল দুটা ভিন্ন ৰীতি-নীতিত ! বিয়াৰ বাজেট আছিল ১০ কোটি টকা...\nকিছু দিনৰ পৰা দক্ষিণৰ জনপ্ৰিয় যুটী (South Indian Actress)সামান্থা ৰুথ প্ৰভু (Samantha Ruth Prabhu) আৰু নাগা চৈতন্যৰ (Naga Chaitanya) বিচ্ছেদৰ খবৰ বিয়পি পৰিছিল। কিন্তু শনিবাৰে, তেওঁলোকে অৱশেষত তেওঁলোকৰ বিবাহ বিচ্ছেদৰ কথা ঘোষণা কৰিলে।\n| October 02, 2021, 17:11 IST\nসামান্থা ৰুথেও এই সন্দৰ্ভত ইনষ্টাগ্ৰাম হেণ্ডেলত এটা পোষ্ট শ্বেয়াৰ কৰিছে। যিটোৱে তেওঁৰ অনুৰাগীসকলৰ হৃদয় ভাঙি পেলাইছে। সামান্থা আৰু নাগা চৈতন্য বিবাহৰ চাৰি বছৰৰ পিছত পৃথক হৈ পৰিছে।\nসামান্থাই ইনষ্টাগ্ৰাম পোষ্টত লিখিছিল, "আমাৰ সকলো শুভাকাংক্ষীৰ বাবে। বহুত চিন্তা-চৰ্চাৰ পিছত, চে আৰু মই আমাৰ পথ অনুসৰণ কৰিবলৈ স্বামী আৰু পত্নী হিচাপে পৃথক হোৱাৰ সিদ্ধান্ত লৈছো।\nআমি ভাগ্যৱান যে এক দশকতকৈও অধিক সময়ৰ বন্ধুত্ব আমাৰ সম্পৰ্কৰ মূল আছিল। আমি বিশ্বাস কৰোঁ যে আমাৰ মাজত এই বিশেষ সম্পৰ্ক সদায় থাকিব," সামান্থাই কয়।\nসামান্থা আৰু নাগা চৈতন্যই একেলগে কেইবাখনো চুপাৰহিট চলচ্চিত্ৰত একেলগে কাম কৰিছিল বুলি জনা যায়। তেওঁলোকৰ বিবাহৰ ব্যয় আছিল প্ৰায় ১০ কোটি টকা। দম্পতীহালে দুটা ৰীতি-নীতিত বিবাহ পাশত আৱদ্ধ হৈছিল। প্ৰথম বিবাহ দক্ষিণ ভাৰতৰ ৰীতি-নীতি অনুসৰি আৰু দ্বিতীয়খন খ্ৰীষ্টান ধৰ্ম অনুসৰি।


অভিযাত্ৰী: মুক্তি (এক মিনিটৰ গল্প)\nমুক্তি (এক মিনিটৰ গল্প)\nকবিতা আৰু গদ্যৰ প্ৰেম তুংগত। কবিতাই মিচড কল দিয়ে আৰু গদ্যই ফোন কৰে।\nকবিতাই যদিও গদ্যলৈ মিচড কলহে দিয়ে, গদ্যই কিন্তু দুই তিনিদিনৰ মুৰে মুৰে কবিতাৰ মোবাইলৰ বেনেঞ্চো ভৰাই দিব লাগে। কাৰণ তাই গদ্যলৈহে মিচড কল দিয়ে, লগৰ ছো‌ৱালীবোৰলৈতো আৰু মিচড কল দিব নো‌ৱাৰি! আফটাৰ অল তাইৰ বয়ফ্ৰেণ্ড গদ্য এজন চাকৰিয়াল! লগৰ বোৰৰ ওচৰত সন্মানৰ প্ৰশ্ন এটাওতো আছে!\nঘন্টাৰ পিছত ঘন্টা কবিতাৰ লগত কথা পতাৰ ফলত গদ্যৰ মোবাইলৰ বিলে আকাশ চুলে। ইফালে কবিতাৰ মোবাইলত দুই তিনিদিনৰ অন্তৰে-অন্তৰে ভৰাই দিয়া বেলেঞ্চবোৰতো আছেই। সাতে পাঁচে ভা‌ৱি গদ্যই নিজৰ মোবাইলৰ পৰাই কবিতাৰ বাবে এটা ফে’চবুক একাউন্ট খুলি দিলে। আই ডি আৰু পাছ‌ৱৰ্ড কবিতাক দি ফে’চবুকত কেনেদৰে ছাট কৰিব লাগে সেয়াও বুজাই দিলে।\nএমাহমান কবিতাই কে‌ৱল গদ্যৰ লগত ছাট কৰিলে। গদ্যৰ খুব ভাল লাগিল। এতিয়া কে‌ৱল কবিতাৰ নেট পেক আৰু অলপ ৰিচাৰ্জ কৰি দিলেই তাৰ হৈ যায়। খৰচ কমি আহিছে।\nদিনে দিনে কবিতাৰ ফে’চবুক বন্ধুৰ পৰিমান বাঢ়ি অহা গদ্যৰ চকুত পৰিল। তাই এতিয়া ছাট কৰাৰ লগতে ফটোও আপল’ড কৰিব পৰা হ’ল। অ‌ৱশ্যে গদ্যৰ লগত ছাট ঠিকেই চলি থাকিল।\nএনেদৰে তিনিমাহমান যো‌ৱাৰ পাছত কবিতাৰ বন্ধুৰ পৰিমাণে পাঁচ শ অতিক্ৰম কৰিলে। আজিকালি তাই ষ্টেটাচ আপদেটো দিয়ে। লগতে গদ্যৰ লগত ছাটো চলি আছে।\nলাহে লাহে গদ্যই মন কৰিলে যে কবিতাৰ তাৰ সৈতে কৰা ছাটৰ সময় কমি আহিছে। তাই আন কাৰোবাৰ সৈতে ছাট কৰে নেকি বাৰু? গদ্যৰ সন্দেহ হ’ল। সি কবিতাৰ একাউন্টটো খুলি চাব খুজিলে। নাই। খুলিব নো‌ৱাৰি। ইতিমধ্যে কবিতাই পাছ‌ৱৰ্ড সলনি কৰিছে। সেই মাহত কবিতাৰ নেট পেক শেষ হো‌ৱাৰ সময় পাৰ হৈ যো‌ৱাৰ পাছতো গদ্যই ভৰাই নিদিলে। কিন্তু তাৰ পাছতো সি মন কৰিলে যে কবিতা অনলাইন আছে।\nঘটনাবোৰ ভাললৈ হৈছে নে বেয়ালৈ হৈছে গদ্যই ঠিক ধৰিব নো‌ৱাৰিলে। কিন্তু সি বুজিলে, যে নেট পেক আৰু ৰিচাৰ্জৰ খৰচৰ পৰা সি ক্ৰমাৎ মুক্তি পাইছে!\nPosted by Debabrat Borah at 01:30


rest-of-world-russia-may-launch-worlds-first-coronavirus-vaccine-by-10-august– News18 Assam\nকোৰোণা ভাইৰাছঃ ১০ আগষ্টৰ ভিতৰত মুকলি হ’ব পাৰে প্ৰথমটো ভেকচিন, সম্পূৰ্ণ হ’ল ট্ৰাইল\nৰাষ্ট্ৰসংঘৰ মজিয়াত সিদ্ধান্ত লোৱাৰ ক্ষমতা লাভ কৰিবলৈ আৰু কিমান দিন অপেক্ষা কৰিব লাগিব ভাৰতে? প্ৰশ্ন প্ৰধানমন্ত্ৰী মোদীৰ\nপ্ৰাক্তন অষ্ট্ৰেলিয়ান ক্ৰিকেটাৰ, ধাৰাভাষ্যকৰ ডীন জ'নছৰ মৃত্যু\nনাৰিকল গছত উঠি সংবাদমেল সম্বোধন মন্ত্ৰীৰ, কিহৰ বাবে এই আচহুৱা কাণ্ড মন্ত্ৰীগৰাকীৰ?\nভয়ংকৰ সুন্দৰ! ৰঙা গোলাপত বিৰল প্ৰজাতিৰ ব্লু পিট ভাইপাৰ, ছচিয়েল মিডিয়াত ভাইৰেল ভিডিঅ’\nUpdated:August 7, 2020, 2:08 PM IST\nবিশ্ব স্বাস্থ্য সংস্থাই ৰাছিয়াৰ এই বিশেষ ভেকচিনক লৈ কৰিছে বিশেষ মন্তব্য। WHO-এ কৈছে যে, ৰাছিয়াই ভেকচিন প্ৰস্তুত কৰা সময়ত পালন কৰা নাই নিৰ্ধাৰিত গাইড লাইন।\nLast Updated: August 7, 2020, 2:08 PM IST\nবিশ্বজুৰি অব্যাহত আছে কোৰোণাৰ সংহাৰ। কোৰোণাৰ ভেকচিন আবিষ্কাৰৰ বাবে এতিয়া দিন-ৰাতি একাকাৰ কৰিছে বিশ্বৰ আগশাৰীৰ চিকিত্‍সা বিজ্ঞানীসকলে। কিন্তু তাৰ মাজতে অহা ১০ৰ পৰা ১২ আগষ্টৰ ভিতৰত ৰাছিয়াই কোৰোণাৰ ভেকচিন বজাৰত মুকলি কৰিব বুলি দাবী কৰিছে।\nৰাছিয়াই মুকলি কৰিবলৈ আগবঢ়া ভেকচিনেই হ’ল বিশ্বৰ প্ৰথমটো কোৰোণাৰ ভেকচিন। ব্লুমবাৰ্গৰ মতে, ইতিমধ্যে ভেকচিন মুকলিৰ বাবে সকলো প্ৰাৰম্ভিক কাম শেষ কৰিছে। ৰিপৰ্ট অনুসৰি, প্ৰথমে ভেকচিনটো পঞ্জীয়ন কৰা হ’ব আৰু ৩ৰ পৰা ৭ দিনৰ ভিতৰত ভেকচিন বজাৰত উপলব্ধ হ’ব। ৰাছিয়াৰ তৰফৰ পৰা প্ৰথমে ১৫-১৬ আগষ্টত ভেকচিন বজাৰলৈ আহিব বুলি উল্লেখ কৰিছিল। এই ভেকচিনটো ‘গামালেয়া নেশ্যনেল ৰিচাৰ্চ চেণ্টাৰ অৱ এপীডেম’লজী এণ্ড মাইক্ৰবা’য়লজী’য়ে নিৰ্মাণ কৰিছে।\nভেকচিনৰ সন্দৰ্ভত WHO-\nবিশ্ব স্বাস্থ্য সংস্থাই ৰাছিয়াৰ এই বিশেষ ভেকচিনক লৈ কৰিছে বিশেষ মন্তব্য। WHO-এ কৈছে যে, ৰাছিয়াই ভেকচিন প্ৰস্তুত কৰা সময়ত পালন কৰা নাই নিৰ্ধাৰিত গাইড লাইন। গতিকে ভেকচিনৰ সফলতাক মানি লোৱাত আছে অসুবিধা। WHOৰ প্ৰৱক্তা ক্ৰিষ্ট্ৰীয়ান লিণ্ডমিয়ৰে লগতে উল্লেখ কৰিছে যে, ‘যদি ভেকচিনৰ তৃতীয়টো পৰীক্ষণ সম্পন্ন নকৰাকৈ ইয়াৰ উত্‍পাদনৰ বাবে লাইচেন্স প্ৰদান কৰে, তেন্তে ই পৰিস্থিতি অধিক বেয়াৰ ফালেও নিব পাৰে।’\nFirst published: August 7, 2020, 2:08 PM IST


বাল্মীকি বৰুৱাৰ আত্মজীৱনী – ড° সৰোজ কাকতি – ফটাঢোল\n: এই ৰাতিপুৱাখন ছাগলীৰ দৰে কি বেবাবলৈ ধৰিছা হে?\nবাওনা বৰুৱাৰ চিঞৰ-বাখৰ শুনি ঘৈণীয়েকে পৰম বিৰক্তিৰে চিঞৰি উঠিল৷\n: হেৰা, তোমাৰ দৃষ্টিতহে মই ছাগলী৷ মোৰ বাবে এই পুৱাই পুৱাই এইখন কি চিঠি আহিছে নয়ন মেলি চাই নয়ন সাৰ্থক কৰহি বুঢ়ী ধেন্দেলী৷\nবাওনা বৰুৱাই কথাষাৰ কৈয়েই আলোচনীৰ সম্পাদকে পঠিওৱা চিঠিখন আকৌ এবাৰ পঢ়িবলৈ ধৰিলে৷ উলামুলা চিঠি নহয়, সম্পাদকে তেখেতৰ আত্মজীৱনী বিচাৰিছে৷ বিচাৰিবই; বাওনা বৰুৱাৰ আত্মজীৱনী নিবিচাৰি কাৰ জীৱনী বিচাৰিব? ঘটিৰাম-বাটিৰামৰ বিচাৰিব? যিজন মানুহে অমানুষিক কষ্ট কৰি, মানুহৰ খকৰা-মুকুটি, ঠলামূৰী, জোতাৰ কোব, পঁচা বিলাহী, জোতাৰ পুষ্পমালা, ইত্যাদিকো সহজভাবে গ্ৰহণ কৰি দোপতদোপে সোণৰ জখলা বগাই উন্নতিৰ মূধচত আৰোহণ কৰিছোঁ, সেইজন মানুহেই যে আত্মজীৱনী লেখাৰ বাবে যোগ্য সেই কথা আখৰৰ বেপাৰী সম্পাদকে জানে৷ চৰ, লাঠি, ভুকু, কিল-কীৰ্তন এইবোৰৰ লেখজোখ নাই আৰু লেখ ৰাখি মনত বিমৰিষ মাতি অনাও অযুগুত কথা৷ স্বয়ং শ্ৰীকৃষ্ণই গীতাত কৈছে যে, পাপ-পুণ্য, লাভ-লোকচান, হৰ্ষ-বিষাদ, মান-অপমান এই সকলোবোৰ সহজভাবে ল’ব পৰাটোৱেই হ’ল জ্ঞানী লোকৰ কাম৷ ময়ো এইবোৰক সহজভাবে লৈ জ্ঞানী হোৱাৰ গোল্ডেন চাঞ্চ কিয় হেৰুৱাম!\nআত্মজীৱনীৰ কথা শুনাৰ লগে লগে বুঢ়ীয়েও পকা তেলত পেলাই দিয়া লুচিৰ দৰে ফুলি উঠিল৷ সম্পাদকে চিঠি দিবইতো৷ স্বামীদেৱতাৰ লগতে যদি তেওঁৰ নিজৰ কথা বা ফটো আলোচনীৰ বুকুত ঠাই পায় তেন্তে ওচৰৰ নাক-কাটি কেইজনীয়ে ঈৰ্ষাৰ জুইত মাছ-পোৰা দিব৷ অন্য নহ’লেও এইখিনি কৰিব পাৰিলেই জীৱন ধইন হ’ব৷ তাৰকাৰণে কিমানে কিমান কষ্ট স্বীকাৰ কৰে তাৰ লেখজোখ নাই৷ আৰু এতিয়া বিনা পৰিশ্ৰমে বিনা বিনা খৰছে এনে মহাসুযোগ মিলিছে, গতিকে হাতৰ পৰা তাক এৰি দিব নোৱাৰি৷\nএই জীৱনী আৰম্ভ কৰাৰ আগতে দীঘেলী বৰুৱানীয়ে নিৰ্দিষ্ট কেইটামান চৰ্ত বৰুৱাক বান্ধি দিব৷ জীৱনী নহয় মহাজীৱনী৷ ঘটিৰাম-বাতিৰামৰ জীৱনীক জীৱনী বুলি ক’ব পাৰি; এনে এজন দুৰ্নীতিৰ অৰণ্যত ৰেকৰ্ড সৃষ্টি কৰা ব্যক্তি মহাবৃক্ষৰ জীৱনীও হ’ব মহাজীৱনী৷ তাত তেওঁৰ অস্তিত্ব পাতালী-গংগাৰ পানী, পতিদেৱতাৰ কলমেৰে নিগৰিত হৈ দেশৰ কৌটি কৌটি জনগণক পৱিত্ৰ কৰিব৷ ভগীৰথে যিদৰে গঙ্গাদেৱীক স্বৰ্গৰ পৰা ভুলাই আনি সগৰৰ বংশ উদ্ধাৰ কৰিছিল, তেনেদৰে পতিদেৱতাৰ কীৰ্তি-বন্দনা যিয়ে শ্ৰৱণ-কীৰ্তন কৰিব সেইজনৰ কৌটি জন্ম উদ্ধাৰ হ’ব৷ “যদ্যপি নৱবিধ ভক্তি মাধৱৰ শ্ৰৱণ-কীৰ্তন তাতে মহা শ্ৰেষ্ঠত্বৰ৷” অৱশ্যে শ্ৰৱণ-কীৰ্তন কৰাৰ কাৰণে তেওঁৰ পতিদেৱতাই মহাজীৱনীখন পদ্যত লেখিলে ভাল হ’ব৷\nকথাষাৰ ভবাৰ লগে লগেই বৰুৱানীয়ে বিচনাৰ ওপৰত দীঘল দি গিৰিয়েকক চিঞৰিলে৷ চিঞৰ শুনি পত্নীৰ কোঠালিত প্ৰৱেশ কৰা বাওনাক একো ক’বলৈ সুযোগ নিদি বৰুৱানীয়ে প্ৰশ্ন কৰিলে,\n: হেৰা তোমাৰ আত্মজীৱনী গদ্যত হ’বনে পদ্যত?\n“গদ্যত” বৰুৱাই চমু উত্তৰ দিলে৷\n: নহয়, তুমি পদ্যত লেখা বুইছা৷ তেতিয়া হ’লে তোমাৰ জীৱনী ৰামায়ণ, মহাভাৰত, কীৰ্তন আদি পুথিৰ দৰে মানুহে পাঠ কৰিব৷ কীৰ্তন কৰিব৷ পুৰাণৰ মডেলত যদি লিখিব পাৰা তেন্তে আৰু ভাল হয়৷ শিৱপুৰাণৰ কাৰণে মহাদেৱক ৰাজ্যৰ মানুহে দেৱতা বুলি মানিলে, দেৱীপুৰাণৰ বাবে দুৰ্গা গোঁসানীক, ভাগৱতপুৰাণৰ বাবে প্ৰেমিক কৃষ্ণক আৰু পদ্মাপুৰাণৰ বাবে মনসাদেৱীক মানুহে আজিও পূজা কৰে৷ এই পুৰাণবোৰ জীৱনীৰ বাদে আন একোৱেই নহয়৷ হেন জানি তুমি পুৰাণৰ ফৰ্মূলাত লেখাতো পচন্দ কৰোঁ৷ এইখিনি কৰিলে তোমাৰ আৰু মোৰ কীৰ্তি যুগ যুগ ব্যাপি অক্ষয়-অজৰ-অমৰ হৈ থাকিব৷ আৰু এটা কথা হ’ল তুমি বৰ্তমানৰ নামটো সলনি কৰিব লাগিব৷ নামৰ লগত ব্যক্তিত্বৰ সম্পৰ্ক থাকিব লাগে৷ তুমি আৰু তোমাৰ পূৰ্ব-পুৰুষ শিয়ালৰ দৰে ধূৰ্ত আৰু বিক্ৰমী৷ দস্যু ৰত্নাকৰৰ দৰে জ্ঞানী৷ ধূমকেতুৰ দৰে উজ্জ্বল পোহৰ দাতা৷ গতিকে এইবোৰৰ লগত ৰজিতা খুৱাইহে তুমি নামটো ৰাখিব লাগিব৷ মোৰ মতে তুমি বাল্মীকি বৰুৱা নামটো ল’লে ভাল হ’ব৷\nবৰুৱানীয়ে কথাকেইষাৰ কৈ স্বামীদেৱতাৰ মুখৰ ফালে চালে৷ বাওনা বৰুৱাই শিৱনেত্ৰ হৈ ঘৈণীয়েকৰ কথাষাৰ হৃদয়ঙ্গম কৰাৰ বাবে চেষ্টা কৰিছে আৰু মনৰ পৰ্দাত ভাঁহি উঠিছে এখন বিয়াগোম গ্ৰন্থ৷ গ্ৰন্থখন দেশৰ অগণন মানুহে পঢ়িছে, পঢ়ি আনন্দত হাতচাপৰি বজাই বৰুৱাক মহাকবি বুলি স্বীকৃতি দিছে৷\nবাল্মীকি বৰুৱা৷ নামটো উচ্চাৰণ কৰি বৰুৱাই তাৰ তাৎপৰ্য উপলব্ধি কৰিবলৈ চেষ্টা কৰিলে৷ প্ৰথম অৱস্থাত বাল্মীকি দস্যু ৰত্নাকৰ আছিল৷ হাবিতলীয়া পথত জোপ লৈ থাকি বাটৰুৱাক অতৰ্কিতে আক্ৰমণ কৰি সকলোবোৰ ধন-সোণ লুটি লৈ আহিছিল৷ বাওনা বৰুৱাই তেনেকুৱা কাম কৰা নাই৷ তথাপিও আনৰ বস্তুকো যিহেতু নিজৰ বস্তু বুলিয়েই ভাবিব লাগে সেইকাৰণে গাঁওত থাকোতে ৰাতি হ’লে গাঁওখনত এবাৰ টহল দিছিল৷ কোনোবাই যদি বাহিৰত কিবা বস্তু অনাদৰত পেলাই থৈছিল বৰুৱাই তাক সহ্য কৰিব পৰা নাছিল আৰু আথেবেথে তুলি আনি নিজৰ ঘৰত ঠাই দিছিল৷ এনে এটা উপকাৰ কৰিবলৈ বৰুৱাই এবাৰ গাই-গৰু এজনীকো অন্য এখন গাঁওৰ পৰা উঠাই আনিছিল, পিছে অসভ্য গিৰিহঁত আৰু বেইমান গাঁওবাসীয়ে বৰুৱাক আধামৰা কৰি গাইজনী আকৌ লৈ গ’ল৷ এইবোৰ কথা পাছতো হ’ব পাৰিব৷ সেয়ে এইবোৰত বিৰক্তি লগাৰ বাবে বৰুৱাই চহৰলৈ আহি দুষ্টক দমন কৰাৰ কাৰণে পাঁচজনীয়া দল এটা খুলি বেছি টকা-পইচা, সোণ-গহনা, গাড়ী-মটৰ থকা মানুহবোৰৰ পৰা ডকা-হকা দি কিছু বস্তু আনিছিল৷ লাপি-লুপা চোৰৰ পৰা ডকাইতলৈ প্ৰমোচন পোৱাৰ সাফল্যত বৰুৱাই সিদিনা ওচৰৰ মানুহক পাৰ্টি এটাকে দিলে৷ মানুহবোৰে কিহৰ পাৰ্টি বুলি বুলি সোধাত জন্মদিনৰ পাৰ্টি বুলি ক’লে৷ এমএলএ, মন্ত্ৰী হোৱাৰ পাছতো একোটা বিয়াগোম নিগমক নিগমে মাৰিছিল তাৰ বহুত কাহিনী আছে৷ নামাৰিলেও উপায় নাই, অফিচাৰ, কেৰাণী, মহৰী এই সকলোবোৰেই একোটা নিগমৰ বহু লাখ কৌটি টকা খাই শেষ কৰি দিয়ে৷ গতিকে অন্যই যিহেতু খোৱাতো নিশ্চিত, সেইগতিকে তাৰ আগে আগে সকলোবোৰ উদৰস্থ কৰাতো একো বেয়া কথা নহয়৷ এইবোৰ কথা পিছে পৰেও হ’ব৷ মুঠতে বাল্মীকি নামৰ সাৰ্থকতা আহিছে৷ বৰ্তমান অৱস্থাত বাওনা বৰুৱাক আঞ্জাৰ মাছ ধৰি খাব নজনা, চিকৰাৰ দৰে নিমাখিত মানুহ বুলিয়েই সকলোৱে জানে৷ অনুষ্ঠানবোৰলৈ পাৰ্য্যমানে দান-দক্ষিণা দিয়ে, বিহু সমিতি বা অন্য সমিতিৰ সভাপতি হয়, গামোচা পায়, পতাকা উত্তোলন কৰে, ইত্যাদি৷ গতিকে নামটো সকলো ফালৰ পৰাই উপযুক্ত৷\nৰামায়ণ লেখাৰ সময়ত শ্ৰীগণেশ আছিল লিপিকাৰক৷ ডাঙৰ ডাঙৰ মানুহে আজিকালি নিজে ঘঁহি নাথাকে৷ এজন লিপিকাৰ লয়৷ গতিকে বৰুৱাইও এজন লিপিকাৰ লোৱাতো উচিত হ’ব৷ আলোচনীৰ সম্পাদকৰ ইমানেই যদি প্ৰয়োজন তেন্তে এজন লিপিকাৰ দিয়াতো কি ডাঙৰ কথা৷ কথাটো ভবাৰ লগে লগেই বৰুৱাই ফোন দাঙিলে৷


২০ লাখ টকাৰ সোণৰ গহনা ভৰ্ত্তি বেগ গৰাকীক পুনৰ ঘূৰাই দিলে অট'ৰিক্সা চালকে, পুৰস্কৃত কৰিলে আৰক্ষীয়ে - NEWS8 NE\n২০ লাখ টকাৰ সোণৰ গহনা ভৰ্ত্তি বেগ গৰাকীক পুনৰ ঘূৰাই দিলে অট’ৰিক্সা চালকে, পুৰস্কৃত কৰিলে আৰক্ষীয়ে\nJanuary 31, 2021\t0\tBy NEWS DESK\nনিউজ ডেস্ক। একাংশ যাত্ৰীয়ে অট’ৰিক্সা বা ৰিক্সা চালকক তেওঁলােকৰ ৰুষ্ট ব্যৱহাৰৰ বাবে সততে বেয়া বুলি অভিহিত কৰা দেখা যায়। কিন্তু তাৰ মাজতে থাকে কিছু ব্যতিক্ৰম।\nবহু সৎ খাটিখোৱা লোকো যে এই বৃত্তিত আছে, সেই কথা প্ৰমাণ কৰি দিলে চেন্নাইৰ এজন দৰিদ্ৰ অট’ৰিক্সা চালকে। সোণৰ গহনা ভৰ্ত্তি বেগ হাতত পাইয়ো বিনাচৰ্তে ঘূৰাই দিলে নিৰ্লোভ অট’ৰিক্সা চালক চাভাৰানা কুমাৰে।\nঘটনাটো সংঘটিত হৈছে চেন্নাইৰ ক্ৰোমিপেত এলেকাত। অট’ৰিক্সা খনত কোনো এজন ব্যক্তিয়ে বিবাহৰ বাবে অনা গহনা এৰি থৈ গৈছিল। বেগ সহ প্ৰায় ২০ লাখ টকাৰ গহনা ঘূৰাই দিলে চাভাৰানাই।\nআৰক্ষীৰ সূত্ৰ অনুসৰি, পল ব্ৰাইট নামৰ এজন ব্যৱসায়ী ক্ৰোমিপেত এলেকাৰ বাসিন্দা। যোৱা বুধবাৰে ব্যৱসায়ীজনৰ এগৰাকী কন্যাৰ বিবাহ অনুষ্ঠান আছিল। এখন অট’ৰিক্সাত ব্যৱসায়ীজনে বিবাহৰ বাবে এটা বেগত আনিছিল আ-অলংকাৰ।\nঅট’ৰিক্সা খনত উঠি আহোঁতে গোটেই পথচোৱাত ব্যক্তিজনে কেৱল ফোনত কথা পাতি আহিছিল। নমাৰ সময়ত ভুলবশতঃ ব্যক্তিজনে বেগটো এৰি থৈ যায় অট’ৰিক্সা খনত। অট’ৰিক্সা চালকক ভাড়া দিয়েই ব্যক্তিজন গুচি যায় ঘৰলৈ।\nCommissioner of Police personally honored an auto driver withashield and rewarded, for returning the handbag containing 50 sovereign gold jewels to the passenger who had missed in his auto in Chrompet area (30.01.2021).\n#greaterchennaipolice | #chennaipolice pic.twitter.com/jVu5jUHCVT\n— GREATER CHENNAI POLICE (@chennaipolice_) January 30, 2021\nকিছু সময়ৰ পিছতেই চালক চাভাৰানাই অট’ৰিক্সা খনত বেগটো প্ৰত্যক্ষ কৰে। বেগটো দেখিয়েই চাভাৰানাই অনুভৱ কৰিছিল ব্যক্তিজনে ভুলতে বেগটো এৰি থৈ যায়। কিন্তু তেওঁৰ হাতত ব্যক্তিজনৰ সন্দৰ্ভত কোনো খবৰ নাছিল, আনকি তেওঁৰ ঠিকনাটোও নাজানে তেওঁ। তথাপিও কেইবাবাৰো ব্যক্তিজনক বিচাৰে চাভাৰানাই।\nঅটাে চালক চাৰাভান কুমাৰ\nবিয়াঘৰ পাই ব্যক্তিজনৰ মনত পৰে গহনা থকা বেগটোৰ বিষয়ে। লগে লগে ব্যক্তিজনে আহে আৰক্ষী থানালৈ। বেগটো হেৰুওৱা সন্দৰ্ভত থানাত তেওঁ এজাহাৰ দিয়ে যদিও কিন্তু অট’ৰিক্সা খনৰ নম্বৰটো দিয়াত ব্যৰ্থ হয় তেওঁ।\nতথাপিও ব্যক্তিজনৰ এজাহাৰৰ ভিত্তিত বেগৰ সন্ধানত নামি পৰে আৰক্ষী।\nব্যক্তিজনে অট’ৰিক্সা খনত অহা পথটোৰ চিচি টিভিৰ দৃশ্য গ্ৰহণ কৰি বেগৰ সন্ধান কৰে আৰক্ষীয়ে। সেই অনুসৰি অট’ৰিক্সাৰ নম্বৰ লাভ কৰে আৰক্ষীয়ে। অট’ৰিক্সা খন পঞ্জীয়ন হৈ আছে চাভাৰানাৰ নামত। কিন্তু আৰক্ষীয়ে চাভাৰানাক বিচাৰি যোৱাৰ আগতেই গহনা ভৰ্ত্তি বেগটো লৈ চাভাৰানা নিজেই উপস্থিত হয়হি আৰক্ষী থানাত। সমস্ত গহনা সহ বেগটো নিজেই ব্যক্তিজনৰ হাতত তুলি দিয়ে চাভাৰানাই। আবেগ বিহ্বল হৈ লগে লগে কান্দি পৰিল পল ব্রাইট নামৰ ব্যক্তিজন।\nউল্লেখ্য যে এই সততাৰ বাবে চাভাৰানা কুমাৰক পুৰস্কৃত কৰে আৰক্ষীয়ে।\nদ্ৰুত গতিত আহি থকা ৰে’লৰ আগেৰে বাইক চলাই পাৰ হ’বলৈ গৈ অথন্তৰ! কেমেৰাত বন্দী সমগ্ৰ দৃশ্য\nসম্ভাব্য দুৰ্ঘটনা ৰােধ কৰি ৰে’ল চালকে লাভ কৰিলে সাহসিকতাৰ বঁটা\nইউ টিউবত শিকিলে হেকিং, পিতৃক ১০ কোটি টকা দাবী ১১ বছৰীয়া ‘হেকাৰ’ পুত্ৰৰ\nমৰ্মান্তিক! মহিলাৰ মৃতদেহ কঢ়িওৱা এম্বুলেঞ্চ দুৰ্ঘটনাগ্ৰস্ত, মৃতকৰ মাতৃ-মাহীৰ মৃত্যু\nপুনৰ বৃদ্ধি পাব শীতৰ প্ৰকােপ! বৰষুণৰ আগজাননী বতৰ বিজ্ঞান কেন্দ্ৰৰ


শ্ৰীলংকাত সাম্প্ৰদায়িক সংঘৰ্ষ, জৰুৰীকালীন অৱস্থা ঘোষণা | News Next One\nSaturday, June 23, 2018 Last Update: 5:12 PM\nশ্ৰীলংকাত সাম্প্ৰদায়িক সংঘৰ্ষ, জৰুৰীকালীন অৱস্থা ঘোষণা\nMar 06, 2018 07:03 pm | Reported by NNO WEB BUREAU | 0\nডিজিটেল ডেস্কঃ এইবাৰ সাম্প্ৰদায়ীক হিংসাই জোকাৰিছে শ্ৰীলংকাক৷ দুই সম্প্ৰদায়ৰ মাজত সৃষ্টি হোৱা ভুল বুজাবুজিৰ বাবে অশান্ত হৈ পৰিছে শ্ৰীলংকাৰ এটা বৃহৎ অঞ্চল৷ দেওবাৰ আৰু সোমাবাৰে শ্ৰীলংকাৰ সংখ্যালঘু মুছলমানক বৃহৎ সংখ্যাক লোক ওলাই আহি আক্ৰমণ কৰাৰ লগতে দোকান জ্বলাই দিয়াৰ ঘটনাৰ ফলত অশান্ত হৈ পৰিছে শ্ৰীলংকা৷\nশান্তি উভতাই অনাৰ বাবে আৰু পৰিস্থিতি নিয়ন্ত্ৰণ কৰিবলৈ সমগ্ৰ দেশত ৰাজ্যিক ভাৱে জৰুৰী অৱস্থা ঘোষণা কৰিব লগা হয়৷ বৌদ্ধ আৰু মুছলমান সম্প্ৰদায়ৰ মাজত ধৰ্ম পৰিৱৰ্তনক লৈ সংঘৰ্ষৰ সুত্ৰপাত হয়৷ যাৰ ফলত কেণ্ডী নামৰ জিলা খনৰ বাবে জুৰুৰী অৱস্থা ঘোষণা কৰা হয়৷ newyorktimesৰ খবৰ মতে, শ্ৰীলংকাৰ কেন্দ্ৰীয় মন্ত্ৰী এছ বি দিছানায়কে শ্ৰীলংকাৰ কেণ্ডী জিলাত সংঘৰ্ষৰ এদিন পিছত জৰুৰী অৱস্থা ঘোষণা কৰা হয় বুলি কয়৷\n২০১৭ বৰ্ষৰ পৰাই দুয়োটা সম্প্ৰদায়ৰ মাজত উত্তেজনা অব্যাহত আছিল৷ অভিযোগ মতে, মুছলমান লোকে বৌদ্ধ লোকক ইছলাম ধৰ্ম আকোৱালি লবৰ বাবে জোৰ জুলুম কৰাৰ লগতে ধৰ্মীয় স্থানৰ ক্ষয় ক্ষতি কৰিছিল৷ তাৰ পিছতেই উত্তেজনা অব্যাহত আছে এবছৰ কাল৷ দেওবাৰ আৰু সোমবাৰে উত্তেজনা বৃদ্ধি হয়৷ হাজাৰ লোক ওলাই মুছলমান সম্প্ৰদায়ৰ লোকক আক্ৰমণ কৰাৰ লগতে দোকানত আক্ৰমণ কৰে৷\nEnough is enough. Inciting racial violence must be madeanonbailable offence & politicians who give leadership should have their civic rights revoked. #lka pic.twitter.com/XLRnxnASZx\n— Mangala Samaraweera (@MangalaLK) March 5, 2018\nফলত শ্ৰীলংকাৰ মন্ত্ৰী পৰিষদে দেশৰ আন আন ঠাইলৈ যাতে এই হিংসা বিয়পি পৰিব নোৱাৰে তাৰ বাবে ১০ দিনলৈ জুৰুৰী কালীন অৱস্থা ঘোষণা কৰে৷ ১০ দিনলৈ থাকিব জৰুৰীকালীন অৱস্থা৷ যিসকলে ফেচবুকৰ জৰিয়তে হিংসাত উদগণি দি আহিছে তেওলোকৰ বিৰুদ্ধেও চৰকাৰে ব্যৱস্থা গ্ৰহণ কৰিব৷\nProtest held in Teldeniya this morning against the murder ofayoung man and protestors demanded the Police to release the 24 people arrested last night over several racially motivated incidents https://t.co/MJ2vvIzIUL pic.twitter.com/Mmtt11t5mL\n— Azzam Ameen (@AzzamAmeen) March 5, 2018\nসোমবাৰে একাংশ লোকে মুছলিম ধৰ্মৰ লোকৰ দোকানত অগ্নি সংযোগ কৰাৰ পিছতেই ১৪৪ ধাৰা জাৰি কৰাৰ লগতে সেনা আৰু অতিৰিক্ত আৰক্ষী মোতায়ান কৰে৷ মন্ত্ৰী এছ বি দিচানায়কে উত্তেজনামূলক পৰিস্থিতিৰ শাম কাটিবলৈ আইনৰ প্ৰভাৱ খটুৱা হোৱা নাই৷ যাৰ বাবে সেনা-আৰক্ষী মোতায়ান কৰি উত্তেজনাপূৰ্ণ স্থানত৷ অহা ১০ দিনৰ পিছত ৰাষ্ট্ৰপতিয়ে পুনৰ সিদ্ধান্ত ল’ব জৰুৰীকালীন স্থিতি বৃদ্ধি কৰাৰ ক্ষেত্ৰত৷\nছেল্যুট এনজা! এয়াই সহায়, পুষ্টিহীনতা বিদায়\nনিউজীলেণ্ডৰ সাগৰৰ পাৰলৈ জাকে জাকে তিমি


পৃষ্ঠা:Aswakranta Devalayar Itibritta Hem Chandra Sarma Shashi Mohan Bhattacharyya 1982 Jayanta Sarma Collection.pdf/২২ - ৱিকিউৎস\nমহিমা” (কা. বু. ১২০)। এই পাহাৰত বাস কৰিলে ক্ষয়ৰোগ হয় বুলি শাস্ত্ৰত নিৰ্দেশ আছে (যো. ত.)।\nবায়ুকূট আৰু চন্দ্ৰকূটৰ মাজত গোদন্ত পৰ্বত, অৰ্থাৎ অশ্বক্ৰান্তৰ উত্তৰে সৰু সৰু চাৰিটি পৰ্বতৰে এটি গোদন্ত। “তাৰ তিনিখনি পৰ্বত এৰি সীতাকুণ্ডৰ ওচৰত যি পৰ্বতখনি আছে তাতে জটাধৰ গোসাঁই আছে। অশ্বক্ৰান্ত আৰু সীতাকুণ্ড দুইৰ মধ্যত এক নিজৰা আছে। তাৰ নাম সন্তানন্ধৰা। তাত স্নান কৰিলে নিঃসন্তানৰ সন্তান হয়” (কা. বু. ১২৯ ), (যো. ত. ২. ৩. ৫. ২. ৪. ১২)। গোদন্ত পৰ্বতত বাস কৰিলে মানুহ পাপী হয় বুলি শাস্ত্ৰত কোৱা আছে।\n‘অশ্বক্ৰান্তত জনাৰ্দন অৱস্থিত’— এই প্ৰসংগত অসমৰ খ্যাতনামা অন্যতম পণ্ডিত ড॰ বাণীকান্ত কাকতিদেৱে তেখেতৰ ‘পুৰণি কামৰূপৰ ধৰ্মৰ ধাৰা’ত লিখা ‘সৰ্বতীৰ্থ সমন্বয়ঃ’ কথাখিনিৰ কিয়দাংশ উল্লেখ কৰা হ'ল—\n‘যোগিনী তন্ত্ৰ’ত যিমানবোৰ তীৰ্থৰ নাম আছে, সৰহ ভাগৰেই নাম ভাৰতৰ আন আন ঠাইৰ তীৰ্থৰ নামৰ লগত মিলে কাৰণে বহুত সময়ত সন্দেহ হ’ব খোজে গ্ৰন্থকাৰে অসমৰ তীৰ্থৰ কথা কৈছে নে ভাৰতত আন আন ঠাইৰ তীৰ্থৰ কথা কৈছে। কিন্তু পৰিপাৰ্শ্বিকতাক লক্ষ্য কৰিলে বুজা যায় সেইবোৰ অসমৰেই তীৰ্থ। নাম সৰ্বভাৰতীয়। যেনে— গঙ্গা, নৰ্মদা চন্দ্ৰভাগা আদি অসমৰ নৈ। কামাখ্যাৰপৰা যি ধাৰা ওলাইছে, তাৰ নাম গঙ্গা।\nপাণ্ডুনাথৰপৰা ওলোৱা ধাৰা নৰ্মদা।\nব্যাসকুণ্ডৰপৰা ওলোৱা ধাৰ চন্দ্ৰভাগা॥ ইত্যাদি।\n(২। ৫। ৫৮—৬৭)\nকামৰূপৰ প্ৰধান প্ৰধান পুৰুষ দেৱতাৰ ক্ষেত্ৰ মাত্ৰেই শিৱৰ ক্ষেত্ৰ। শিৱ বা বিষ্ণু বুলি ভেদভাৱ নাই। যেনে নীলাচলত কামেশ, ভষ্মাচলত ভয়ানন্দ, চন্দ্ৰকূটত মাধৱ, মঙ্গলাত ত্ৰ্যম্বক, অশ্বক্ৰান্তত জনাৰ্দন, গোদান্তত জটাধৰ, ধবলাত পিনাকী, উৰ্বশীত মধুসূদন।\n‘যোগিনী তন্ত্ৰ’ত বিষ্ণুক জনাৰ্দন বুলি নিৰ্দেশ কৰা হৈছে। জনাদন ক্ষেত্ৰ মাথোন তিনিটা বুলি উল্লেখ আছে (১) অশ্বক্ৰান্তত কল্কিৰূপী জনাৰ্দন (২। ৩। ৩০); (২) নন্দন পৰ্বতৰ পশ্চিমে বৌদ্ধ জনাৰ্দন (২। ৫। ২২১); হাজোত (অপুনৰ্ভব ক্ষেত্ৰত) হয়গ্ৰীৱ জনাৰ্দন (২। ৯। ৩২)...। ”\n"https://as.wikisource.org/w/index.php?title=পৃষ্ঠা:Aswakranta_Devalayar_Itibritta_Hem_Chandra_Sarma_Shashi_Mohan_Bhattacharyya_1982_Jayanta_Sarma_Collection.pdf/২২&oldid=71012"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১২ জুলাই ২০২০ তাৰিখে ১৪:১৩ বজাত সলনি কৰা হৈছিল।